ישיבת מליאה, כנסת 22, פרוטוקול מספר 16, 2019-11-25 00:00

יולי יואל אדלשטיין: חברי הכנסת, היום כ"ז בחשוון תש"ף, 25 בנובמבר 2019.

יולי יואל אדלשטיין: אני מתכבד לפתוח את ישיבת הכנסת.

יולי יואל אדלשטיין: הודעה למזכירת הכנסת.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחו היום על שולחן הכנסת –     לדיון מוקדם – החל בהצעת חוק פ/662/22 וכלה בהצעת חוק פ/943/22: הצעת חוק הרשויות המקומיות (דירות מקלט), התש"ף–2019, מאת חברת הכנסת תמר זנדברג; הצעת חוק לתיקון פקודת מס הכנסה (זיכוי בעד הוצאות החזקת קרוב במוסד וזיכוי בעד נטול יכולת), התש"ף–2019, מאת חבר הכנסת איציק שמולי; הצעת חוק הדיור הציבורי (זכות לדירה ציבורית), התש"ף–2019, מאת חבר הכנסת אילן גילאון; הצעת חוק הפיקוח על שירותים פיננסיים (ביטוח) (תיקון – היתר לשיווק ומכירה של ביטוח נסיעות לחו"ל), התש"ף–2019, מאת חבר הכנסת מיקי לוי; הצעת חוק משק החשמל (תיקון – גביית תשלומים), התש"ף–2019, מאת חברי הכנסת מיכאל מלכיאלי ומשה אבוטבול; הצעת חוק לתיקון פקודת מס הכנסה (חשבון השקעה), התש"ף–2019, מאת חבר הכנסת מיקי לוי; הצעת חוק לתיקון פקודת התעבורה (תשלום קנס בתשלומים), התש"ף–2019, מאת חברי הכנסת מיכאל מלכיאלי ומשה אבוטבול; הצעת חוק הפיקוח על שירותים פיננסיים (ביטוח) (תיקון – מאגר בודקים), התש"ף–2019, מאת חבר הכנסת איציק שמולי; הצעת חוק לתיקון פקודת מס הכנסה (אישור זיכוי מס), התש"ף–2019, מאת חבר הכנסת מיקי לוי; הצעת חוק שיקום, פיצוי וסיוע משפטי לנפגעי עבירות מין, התש"ף–2019, מאת חברת הכנסת תמר זנדברג; הצעת חוק לתיקון פקודת מס הכנסה (קיזוז הפסדים), התש"ף–2019, מאת חבר הכנסת מיקי לוי; הצעת חוק-יסוד: משק המדינה (תיקון – סעיף נוקשות), מאת חבר הכנסת מיקי לוי; הצעת חוק הגנת הצרכן (תיקון – השוואת תנאי צרכן ונותן שירות בעניין החזרת טובין), התש"ף–2019, מאת חברי הכנסת מיכאל מלכיאלי וינון אזולאי; הצעת חוק ההוצאה לפועל (תיקון – הוראות להגבלת רישיון נהיגה), התש"ף–2019, מאת חבר הכנסת מיקי לוי; הצעת חוק לתיקון פקודת התעבורה (הגבלת דמי חניה בחניוני בתי חולים), התש"ף–2019, מאת חבר הכנסת איציק שמולי; הצעת חוק חובת המכרזים (תיקון – הרחבת חובת העדפה של תוצרת הארץ), התש"ף–2019, מאת חבר הכנסת מיקי לוי; הצעת חוק איסור קבלת תגמול מגופים העוסקים בתחום הבריאות, התש"ף–2019, מאת חבר הכנסת איציק שמולי; הצעת חוק הגנת הצרכן (תיקון – סימון תאריך ייצור ומועד תפוגה עברי), התש"ף–2019, מאת חברי הכנסת מיכאל מלכיאלי ומשה אבוטבול; הצעת חוק העונשין (תיקון – החמרת ענישה להריגה בתאונת דרכים בנהיגה תחת השפעת אלכוהול וסמים), התש"ף–2019, מאת חבר הכנסת מיקי לוי; הצעת חוק הפרשנות (תיקון – הגדרת הפליה על רקע נטייה מינית או זהות מגדרית), התש"ף–2019, מאת חבר הכנסת איציק שמולי; הצעת חוק לתיקון פקודת התעבורה (ביטול קנס בשל רכישת מערכות בטיחות מתקדמות), התש"ף–2019, מאת חברי הכנסת מיכאל מלכיאלי ומשה אבוטבול; הצעת חוק לתיקון פקודת הכלבת (בידוד בעלי חיים), התש"ף–2019, מאת חבר הכנסת איציק שמולי; הצעת חוק הגנת הצרכן (תיקון – פנייה מקדימה בעסקת מכר מרחוק), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק שירותי רווחה לאנשים עם מוגבלות, התש"ף–2019, מאת חברי הכנסת יאיר לפיד ומאיר כהן; הצעת חוק הביטוח הלאומי (תיקון – דמי מחלה לעובד עצמאי), התש"ף–2019, מאת חבר הכנסת מיקי לוי; הצעת חוק פיקוח על מחירי מצרכים ושירותים (תיקון – פיקוח על מחיר גז טבעי), התש"ף–2019, מאת חברת הכנסת תמר זנדברג; הצעת חוק פיקוח על רווחי שיווק בתוצרת חקלאית, התש"ף–2019, מאת חבר הכנסת איציק שמולי; הצעת חוק-יסוד: הכנסת (תיקון – חבר הכנסת שהוגש נגדו כתב אישום המעלה חשש לסכנה לביטחון המדינה), מאת חבר הכנסת מיקי לוי; הצעת חוק התקשורת (בזק ושידורים) (תיקון – חובת מסירת פרטים של שולח פרסומת בניגוד לחוק), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק הביטוח הלאומי (תיקון – ערעור על החלטת ועדה לעררים), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק-יסוד: הממשלה (תיקון – נבחר ציבור שהורשע בעבירה שיש עימה קלון), מאת חבר הכנסת מיקי לוי; הצעת חוק זכויות הדייר בדיור הציבורי (תיקון – הארכת תוקף זכאות לדירה ציבורית), התש"ף–2019, מאת חבר הכנסת איציק שמולי; הצעת חוק התכנון והבנייה (תיקון – פרסום בדבר קבלת היתר בנייה ותחילת עבודה), התש"ף–2019, מאת חברת הכנסת תמר זנדברג; הצעת חוק זכויות הדייר בדיור הציבורי (תיקון – זכויות דייר ממשיך), התש"ף–2019, מאת חבר הכנסת איציק שמולי; הצעת חוק המתווכים במקרקעין (תיקון – הגבלת תקופת הבלעדיות לשלושה חודשים), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק הביטוח הלאומי (תיקון – זכות טיעון לפני שלילת גמלה), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק המכר (דירות) (תיקון – חובת מסירת תוכניות הדירה לקונה), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק להסדרת הפיקוח על כלבים (תיקון – דיווח על המתת כלבים), התש"ף–2019, מאת חבר הכנסת איציק שמולי; הצעת חוק משק החשמל (תיקון – פיקוח על תעריפי החשמל), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק שירות אזרחי (תיקון – עידוד הצטרפות לשירות אזרחי רק למי שפטור משירות סדיר או לא נקרא לו), התש"ף–2019, מאת חבר הכנסת מיקי לוי; הצעת חוק משק החשמל (תיקון – תשלומי חשמל מופחתים לקשישים נכים), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק אבטחה במוסדות חינוך, התש"ף–2019, מאת חבר הכנסת ישראל אייכלר; הצעת חוק הגנת הצרכן (תיקון – ביטול אפשרות להארכה אוטומטית של עסקה לתקופה קצובה), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק לתיקון פקודת התעבורה (חובת התקנת חיישן בטיחות), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק הבטחת הכנסה (תיקון – תשלום רטרואקטיבי של גמלת הבטחת הכנסה למקבלי קצבת אזרח ותיק), התש"ף–2019, מאת חבר הכנסת מיקי לוי; הצעת חוק הגנת הצרכן (תיקון – חובת הצגת מחיר מוצר בעת עריכת החשבון בקופה), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק-יסוד: ההתגברות (תיקוני חקיקה), מאת חבר הכנסת יואב קיש; הצעת חוק שמירת הסביבה החופית (תיקון – התאמת תוכניות ישנות), התש"ף–2019, מאת חברת הכנסת תמר זנדברג; הצעת חוק הביטוח הלאומי (תיקון – התפטרות הורה על מנת לטפל בילדו), התש"ף–2019, מאת חברי הכנסת מיכאל מלכיאלי וינון אזולאי; הצעת חוק הביטוח הלאומי (תיקון – זכאות לדמי אבטלה לעובד שהתפטר לשם טיפול בילדו), התש"ף–2019, מאת חברת הכנסת תמר זנדברג; הצעת חוק הביטוח הלאומי (תיקון – זכאות לדמי אבטלה לעובד שהתפטר לשם טיפול בילדו), התש"ף–2019, מאת חבר הכנסת יעקב מרגי; הצעת חוק לתיקון פקודת העיריות (מענק הבירה), תש"ף–2019, מאת חברי הכנסת מיכאל מלכיאלי ומשה אבוטבול; הצעת חוק להגנה על האגן הצפוני של ים המלח, התש"ף–2019, מאת חברת הכנסת תמר זנדברג; הצעת חוק הביקורת הפנימית (תיקון – אחריות ועצמאות המבקר), התש"ף–2019, מאת חברת הכנסת תמר זנדברג; הצעת חוק התכנון והבנייה (תיקון – ייצוג הוועדה המקומית), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק חובת המכרזים (תיקון – מתן עדיפות לשירותים מתוצרת הארץ), התש"ף–2019, מאת חבר הכנסת מיקי לוי; הצעת חוק התכנון והבנייה (תיקון – תסקיר גישה ובטיחות בנתיבי תנועה ציבוריים), התש"ף–2019, מאת חברת הכנסת תמר זנדברג; הצעת חוק הגנת הצרכן (תיקון – חובת גילוי הוזלה במחיר בעסקה מתמשכת), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק מס ערך מוסף (תיקון – מועד הוצאת חשבונית מס), התש"ף–2019, מאת חבר הכנסת מיקי לוי; הצעת חוק הצמדת תשלומים לחיילים בודדים למדד המחירים לצרכן, התש"ף–2019, מאת חבר הכנסת איציק שמולי; הצעת חוק הקרן הקיימת לישראל (תחולת דיני המס), התש"ף–2019, מאת חבר הכנסת מיקי לוי; הצעת חוק הפיקוח על שירותים פיננסיים (עיסוק בייעוץ מימון דיור), התש"ף–2019, מאת חבר הכנסת מיקי לוי; הצעת חוק שירות ביטחון (תיקון – ביטול גיוס חובה), התש"ף–2019, מאת חבר הכנסת ישראל אייכלר; הצעת חוק הסדרים במשק המדינה (תיקוני חקיקה להשגת יעדי התקציב) (תיקון – ארנונה על מבנה מגורים שאינו בשימוש), התש"ף–2019, מאת חבר הכנסת מיקי לוי; הצעת חוק דמי קיום לחיילים בשירות סדיר, התש"ף–2019, מאת חבר הכנסת איציק שמולי; הצעת חוק ההתגוננות האזרחית (תיקון – התקן בטיחותי על דלת מרחב מוגן דירתי), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק לתיקון פקודת מס הכנסה (זיכוי למעסיק שעובדיו משרתים במילואים), התש"ף–2019, מאת חבר הכנסת איציק שמולי; הצעת חוק שירות לאומי-אזרחי (תיקון – משרת בודד), התש"ף–2019, מאת חבר הכנסת יעקב מרגי; הצעת חוק לעידוד השקעות הון (תיקון – הוספת מפעלי תעשייה חקלאית), התש"ף–2019, מאת חבר הכנסת איציק שמולי; הצעת חוק המאבק בטרור (תיקון – איסור החזרת גופות מחבלים), התש"ף–2019, מאת חבר הכנסת מיקי לוי; הצעת חוק לתיקון פקודת מס הכנסה (עידוד צמיחה לעסקים עצמאיים קטנים ובינוניים), התש"ף–2019, מאת חבר הכנסת מיקי לוי; הצעת חוק עבודת נשים (תיקון – תקופת לידה והורות לגבר), התש"ף–2019, מאת חבר הכנסת מיקי לוי; הצעת חוק קליטת חיילים משוחררים (תיקון – הקרן להעצמת המשרתים בשירות צבאי), התש"ף–2019, מאת חברי הכנסת יואב קיש, מתן כהנא ויעקב אשר; הצעת חוק זכויות הסטודנט (תיקון – חובת דיווח שנתית בדבר תלונות סטודנטים לוועדת החינוך, התרבות והספורט של הכנסת), התש"ף–2019, מאת חבר הכנסת יעקב מרגי; הצעת חוק חינוך ממלכתי (תיקון – הקניית ידע פיננסי וכישורי חיים), התש"ף–2019, מאת חבר הכנסת מיקי לוי; הצעת חוק הגנת הצרכן (תיקון – איסור על שיווק טלפוני למספר הרשום במאגר "אל תתקשרו אליי"), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק ביטוח בריאות ממלכתי (תיקון – הקצאת תוספת שנתית ייעודית לתרופות למחלות יתומות בסל שירותי הבריאות), התש"ף–2019, מאת חבר הכנסת איציק שמולי; הצעת חוק הגנת הצרכן (תיקון – איסור על שיווק טלפוני למספר הרשום במאגר "אל תתקשרו אלי"), התש"ף–2019, מאת חבר הכנסת איציק שמולי; הצעת חוק שלילת תקצוב מוסדות חינוך המחנכים להסתה ולשלילת קיומה של מדינת ישראל ומוסדותיה (תיקוני חקיקה), התש"ף–2019, מאת חבר הכנסת מיקי לוי; הצעת חוק הביטוח הלאומי (תיקון – ילד הזקוק לטיפול רפואי מיוחד וקבוע), התש"ף–2019, מאת חבר הכנסת איציק שמולי; הצעת חוק שירות אזרחי (תיקון – הפסקת פעילותו של גוף מוכר שדיווח דיווחים כוזבים), התש"ף–2019, מאת חבר הכנסת מיקי לוי; הצעת חוק הביטוח הלאומי (תיקון – פטור מתשלומים של דמי ביטוח בעד ימי מילואים), התש"ף–2019, מאת חבר הכנסת איציק שמולי; הצעת חוק שירות אזרחי (תיקון – צמצום יכולת ההשפעה של חשודים על התנהלות גוף מוכר), התש"ף–2019, מאת חבר הכנסת מיקי לוי; הצעת חוק האזרחים הוותיקים (תיקון – הטבות למקבלי פנסיה מזערית), התש"ף–2019, מאת חבר הכנסת מיקי לוי; הצעת חוק חופשה שנתית (תיקון – קביעת יום פתיחת שנת הלימודים כיום בחירה), התש"ף–2019, מאת חבר הכנסת יעקב מרגי; הצעת חוק הביטוח הלאומי (תיקון – הצמדת קצבת אזרח ותיק לשכר הממוצע לפחות), התש"ף–2019, מאת חבר הכנסת מיקי לוי; הצעת חוק ביטוח בריאות ממלכתי (תיקון – מתן שירותים במרפאה ביישוב קטן לחברי קופה אחרת), התש"ף–2019, מאת חבר הכנסת יעקב מרגי; הצעת חוק ביטוח בריאות ממלכתי (תיקון – קבלת שירותים רפואיים סמוך למקום המגורים), התש"ף–2019, מאת חבר הכנסת איציק שמולי; הצעת חוק עובדים זרים (תיקון – ביטול הצורך בהיתר להעסקת עובד זר מומחה לתקופה קצרה), התש"ף–2019, מאת חבר הכנסת מיקי לוי; הצעת חוק שכר מינימום (תיקון – שכר מינימום לעובד שטרם מלאו לו 18 שנים), התש"ף–2019, מאת חבר הכנסת יעקב מרגי; הצעת חוק הביטוח הלאומי (תיקון – עדכון קצבת אזרח ותיק בהתאם לשכר המינימום), התש"ף–2019, מאת חבר הכנסת מיקי לוי; הצעת חוק הביטוח הלאומי (תיקון – עבודות טבחות, תחזוקה וניקיון במסעדות ובתי אוכל כעבודה מועדפת), התש"ף–2019, מאת חבר הכנסת מיקי לוי; הצעת חוק הביטוח הלאומי (תיקון – הכנסה מביטוח אובדן כושר עבודה), התש"ף–2019, מאת חבר הכנסת יעקב מרגי; הצעת חוק עבודת נשים (תיקון – חישוב ימי מחלה בתקופת היריון), התש"ף–2019, מאת חבר הכנסת יעקב מרגי; הצעת חוק הביטוח הלאומי (תיקון – שמירה חקלאית כעבודה מועדפת), התש"ף–2019, מאת חבר הכנסת מיקי לוי; הצעת חוק המטה להיערכות הלאומית להזדקנות האוכלוסייה, התש"ף–2019, מאת חבר הכנסת מיקי לוי; הצעת חוק סיוע לבני משפחה של נפטר ממחלה סופנית, התש"ף–2019, מאת חבר הכנסת יעקב מרגי; הצעת חוק הקמת האקדמיה הלאומית לשפת הסימנים, התש"ף–2019, מאת חבר הכנסת יעקב מרגי; הצעת חוק ההנדסאים והטכנאים המוסמכים (תיקון – השכלה טכנולוגית), התש"ף–2019, מאת חבר הכנסת מיקי לוי; הצעת חוק הגנת הצרכן (תיקון – שינוי פרטים בכרטיס טיסה או בכרטיס לשיט), התש"ף–2019, מאת חבר הכנסת מיקי לוי; הצעת חוק לעידוד מחקר, פיתוח וחדשנות טכנולוגית בתעשייה (תיקון – תקציב הרשות הלאומית לחדשנות טכנולוגית), התש"ף–2019, מאת חבר הכנסת יאיר לפיד; הצעת חוק הכנסת (תיקון ‎ – הוראות מיוחדות לעניין ראש אופוזיציה מסיעה קטנה), התש"ף–2019, מאת חבר הכנסת שלמה קרעי; הצעת חוק צער בעלי חיים (הגנה על בעלי חיים) (תיקון – החמרת ענישה בגין התעללות בבעלי חיים), התש"ף–2019, מאת חבר הכנסת מיקי לוי; הצעת חוק לתיקון פקודת התעבורה (מתקן שמטרתו למנוע שכחת ילד ברכב), התש"ף–2019, מאת חבר הכנסת איציק שמולי; הצעת חוק העסקת עובדי הוראה, התש"ף–2019, מאת חבר הכנסת יעקב מרגי; הצעת חוק חובת המכרזים (תיקון – עידוד העסקת עובדים מאוכלוסיות ייחודיות), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק שירות המדינה (מינויים) (תיקון – ועדת איתור למינוי נציב שירות המדינה), התש"ף–2019, מאת חבר הכנסת מיקי לוי; הצעת חוק המקרקעין (תיקון – סילוק פולשים), התש"ף–2019, מאת חבר הכנסת מיקי לוי; הצעת חוק הגנת הפרטיות (תיקון – דיווח על פריצה למאגר מידע), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק זכויות החולה (תיקון – מתן הסכמה לטיפול רפואי), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק-יסוד: כבוד האדם וחירותו (תיקון – הזכות לשוויון), מאת חבר הכנסת איציק שמולי; הצעת חוק הביטוח הלאומי (תיקון – שירותים מיוחדים לילד נכה), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק קליטת חיילים משוחררים (תיקון – לימודים אקדמיים לחיילים משוחררים ששירתו כלוחמים במימון המדינה), התש"ף–2019, מאת חבר הכנסת מיקי לוי; הצעת חוק-יסוד: הכנסת (תיקון – הגבלת זכות השתיקה), מאת חבר הכנסת מיקי לוי; הצעת חוק לתיקון פקודת הראיות (התייחסות איש צוות רפואי שלא תשמש ראיה), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק הגנת הצרכן (תיקון – חובת פרסום שם יצרן ודגם מוצר), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק כרטיסי חיוב (תיקון – חובת פרסום פרטי ספק), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק הגנת הצרכן (תיקון – חובת סימון נפח האריזה וקביעת הנפח בשימוש), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק הבנקאות (שירות ללקוח) (תיקון – ביטול עמלה בעד שינוי מועד פירעון חודשי של הלוואה לדיור והגבלת גובה עמלות), התש"ף–2019, מאת חבר הכנסת ישראל אייכלר; הצעת חוק לימוד חובה (תיקון – חינוך חינם לפעוטות ולילדים), התש"ף–2019, מאת חברי הכנסת אורלי לוי אבקסיס, עמיר פרץ, איציק שמולי, מרב מיכאלי, עמר בר לב ורויטל סויד; הצעת חוק שירותי הסעד (תיקון – איסור התניית מימון שירותי רווחה ברשויות מוחלשות), התש"ף–2019, מאת חבר הכנסת איציק שמולי; הצעת חוק זכויות הסטודנט (תיקון – תמיכה בסטודנטים שהם הורים), התש"ף–2019, מאת חבר הכנסת איציק שמולי; הצעת חוק בנק ישראל (תיקון – אישור פרטי שטרי כסף ומעות), התש"ף–2019, מאת חבר הכנסת יעקב מרגי; הצעת חוק זכויות תלמידים מחוננים ומצטיינים, התש"ף–2019, מאת חבר הכנסת יעקב מרגי; הצעת חוק לתיקון פקודת התעבורה (התניית מתן רישיון רכב או חידושו בהתקנת מערכת המונעת השארת ילדים ברכב), התש"ף–2019, מאת חבר הכנסת מיקי לוי; הצעת חוק לתיקון פקודת התעבורה (חובת התקנת מערכת למניעת השארת ילדים ברכב סגור), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק מעונות יום שיקומיים (תיקון – הקדמת גיל הזכאות), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק דמי מחלה (היעדרות בשל מחלת הורה) (תיקון – הרחבת הזכאות), התש"ף–2019, מאת חבר הכנסת איציק שמולי; הצעת חוק לתיקון פקודת הרוקחים (הבטחת מלאי תרופתי), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק האזרחים הוותיקים (תיקון – לחצן מצוקה לקשיש), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק האזרחים הוותיקים (תיקון – שירות ציבורי שאינו טיפול רפואי), התש"ף–2019, מאת חבר הכנסת איציק שמולי; הצעת חוק יסודות התקציב (תיקון – שלילת תקצוב ממוסד שהעומד בראשו מסית נגד שירות ביטחון או שירות לאומי-אזרחי או בעד סירוב פקודה), התש"ף–2019, מאת חבר הכנסת יאיר לפיד; הצעת חוק לתיקון פקודת הבנקאות (בדיקה ודיווח לבקשת ועדת הכספים של הכנסת), התש"ף–2019, מאת חבר הכנסת מיקי לוי; הצעת חוק עידוד השקעות הון (דיור בר-השגה – תעודות מס), התש"ף–2019, מאת חבר הכנסת מיקי לוי; הצעת חוק יסודות התקציב (תיקון – פיקוח אחיד על שימוש בתמיכה), התש"ף–2019, מאת חבר הכנסת ישראל אייכלר; הצעת חוק הגנה על בריאות הציבור (מזון) (תיקון – דיווח לציבור בעת חשש להרעלה או לזיהום), התש"ף–2019, מאת חבר הכנסת איציק שמולי; הצעת חוק הבנקאות (רישוי) (תיקון – אישור ועדת הכספים של הכנסת לרכישת תאגיד בנקאי על ידי תאגיד בנקאי אחר), התש"ף–2019, מאת חבר הכנסת מיקי לוי; הצעת חוק דמי מחלה עבור מלווה לבדיקה רפואית (תיקוני חקיקה), התש"ף–2019, מאת חבר הכנסת איציק שמולי; הצעת חוק דמי מחלה (תיקון – איסור פיטורים בעת היעדרות בשל מחלת ילד), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק הביטוח הלאומי (תיקון – דמי אבטלה לעובד שפוטר לאחר שהגיע לגיל פרישה), התש"ף–2019, מאת חבר הכנסת איציק שמולי; הצעת חוק ההתייעלות הכלכלית (תיקוני חקיקה להשגת יעדי התקציב לשנות התקציב 2017 ו-2018) (תיקון – מעמד ערי עולים), התש"ף–2019, מאת חבר הכנסת מיכאל מרדכי ביטון; הצעת חוק דמי מחלה (היעדרות בשל מחלת הורה) (תיקון – התאמות נדרשות לעניין הגדרת מחלה), התש"ף–2019, מאת חבר הכנסת איציק שמולי; הצעת חוק דמי מחלה (תיקון – איסור פיטורים בעת היעדרות בשל מחלת ילד), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק לתיקון פקודת העיריות (תשלום עבור המצאת מסמכי מכרז), התש"ף–2019, מאת חברי הכנסת מיכאל מלכיאלי ומשה אבוטבול; הצעת חוק הגנת הצרכן (תיקון – איסור גביית עמלה בעסקה שבוצעה באמצעות האינטרנט), התש"ף–2019, מאת חברת הכנסת תמר זנדברג; הצעת חוק המתווכים במקרקעין (תיקון – אחריות לתשלום דמי תיווך), התש"ף–2019, מאת חברת הכנסת תמר זנדברג; הצעת חוק איסור הפליה במוצרים, בשירותים ובכניסה למקומות בידור ולמקומות ציבוריים (תיקון – איסור הפליה בשל הובלת עגלת ילדים), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק הגנה על הציבור מפני ביצוע עבירות מין (תיקון – הוצאת צו פיקוח חדש לאחר תום התקופה המרבית), התש"ף–2019, מאת חברת הכנסת תמר זנדברג; הצעת חוק לתיקון פקודת מס הכנסה (עידוד צמיחה לעסקים עצמאיים קטנים ובינוניים), התש"ף–2019, מאת חבר הכנסת איציק שמולי; הצעת חוק הגנת הסביבה (יחידה סביבתית ברשויות ציבוריות), התש"ף–2019, מאת חברת הכנסת תמר זנדברג; הצעת חוק הרשויות המקומיות (פטור חיילים, נפגעי מלחמה ושוטרים מארנונה) (תיקון – פטור לחייל בודד בדירת שותפים), התש"ף–2019, מאת חבר הכנסת איציק שמולי; הצעת חוק אמנת הפליט להסדרת מעמד מבקשי מקלט ופליטים בישראל, התש"ף–2019, מאת חברת הכנסת תמר זנדברג; הצעת חוק לעידוד בנייה בת-קיימא (תיקוני חקיקה), התש"ף–2019, מאת חברת הכנסת תמר זנדברג; הצעת חוק המועצה להשכלה גבוהה (תיקון – קביעת תנאי קבלה בידי מוסד), התש"ף–2019, מאת חבר הכנסת יעקב מרגי; הצעת חוק הבטחת הכנסה (תיקון – קצבה מגרמניה שלא תובא בחשבון במבחן ההכנסה), התש"ף–2019, מאת חבר הכנסת איציק שמולי; הצעת חוק חוזה הביטוח (תיקון – סדרי דין תביעת תגמולי ביטוח סיעוד), התש"ף–2019, מאת חבר הכנסת איציק שמולי; הצעת חוק-יסוד: ירושלים בירת ישראל (תיקון – משאל עם), מאת חבר הכנסת מיקי לוי; הצעת חוק מעונות יום שיקומיים (תיקון – מעונות יום עם הגנה חיסונית), התש"ף–2019, מאת חבר הכנסת יעקב מרגי; הצעת חוק אי-נקיטת הליכים לפני מועדי ישראל (תיקוני חקיקה), התש"ף–2019, מאת חבר הכנסת ישראל אייכלר; הצעת חוק חוזה הביטוח (תיקון – איסור התניית תגמולי ביטוח בחובת סודיות), התש"ף–2019, מאת חבר הכנסת איציק שמולי; הצעת חוק סדר הדין הפלילי (תיקון – ביטול פסק דין שניתן בהיעדרו של הנאשם), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק התכנון והבנייה (תיקון – גני ילדים ומעונות יום), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק לתיקון פקודת התעבורה (הסדר ארצי אחיד לעניין גרירת רכב), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק ההוצאה לפועל (תיקון – ביטול הגבלת רישיון נהיגה), התש"ף–2019, מאת חבר הכנסת איציק שמולי; הצעת חוק לתיקון פקודת התעבורה (הפחתת גובה קנס בשל תשלום מיידי), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק ביטוח בריאות ממלכתי (תיקון – רפואת שיניים לאנשים שמלאו להם 65 שנים), התש"ף–2019, מאת חבר הכנסת איציק שמולי; הצעת חוק התכנון והבנייה (תיקון – איסור התניית היתר בהתקנת מקומות חניה ובניצול חלק קיים משטח דירה), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק ירושלים ובנותיה, התש"ף–2019, מאת חבר הכנסת יואב קיש; הצעת חוק לתיקון פקודת בריאות העם (הוספת מגנזיום למי השתייה), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק האזרחות (תיקון – אזרחות לצאצא אזרח ישראלי המתגורר מחוץ לישראל), התש"ף–2019, מאת חבר הכנסת ישראל אייכלר; הצעת חוק הביטוח הלאומי (תיקון – הכרה בדלקת הענבית אצל ילדים), התש"ף–2019, מאת חבר הכנסת איציק שמולי; הצעת חוק החומרים המסוכנים (תיקון – פרטי התקשרות למרכז רעלים), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק הבטחת הכנסה (תיקון – הבטחת זכויות ילדים נטושים), התש"ף–2019, מאת חבר הכנסת איציק שמולי; הצעת חוק דמי מחלה (היעדרות בשל מחלת נכד), התש"ף–2019, מאת חבר הכנסת איציק שמולי; הצעת חוק הביטוח הלאומי (תיקון – הכנסה של עובד סיעוד שלא תובא בחשבון לעניין הזכאות לקצבת אזרח ותיק), התש"ף–2019, מאת חבר הכנסת איציק שמולי; הצעת חוק דמי מחלה (היעדרות בשל מחלת נכד), התש"ף–2019, מאת חברת הכנסת מרב מיכאלי; הצעת חוק הביטוח הלאומי (תיקון – תשלום גמלת שמירת היריון עבור כל תקופת שמירת ההיריון), התש"ף–2019, מאת חבר הכנסת איציק שמולי; הצעת חוק קליטת חיילים משוחררים (תיקון – תקצוב על פי מספר חיילים משוחררים הנרשמים ללימודים), התש"ף–2019, מאת חבר הכנסת יעקב מרגי; הצעת חוק הביטוח הלאומי (תיקון – רכז תנועות נוער כעבודה מועדפת), התש"ף–2019, מאת חבר הכנסת איציק שמולי; הצעת חוק להנצחת זכרו של הרב עובדיה יוסף, התש"ף–2019, מאת חבר הכנסת יעקב מרגי; הצעת חוק סיוע לחולי דגנת, התש"ף–2019, מאת חברי הכנסת אורי מקלב, משה גפני ויעקב אשר; הצעת חוק צער בעלי חיים (הגנה על בעלי חיים) (תיקון – רישיון לזיווג או למכירה של כלבים וחתולים), התש"ף–2019, מאת חבר הכנסת איציק שמולי; הצעת חוק ארוחה יומית לתלמיד (תיקון – הרחבת תחולת החוק), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק שירות המדינה (מינויים) (תיקון – ייצוג הולם ללוחמים), התש"ף–2019, מאת חבר הכנסת יואב קיש; הצעת חוק המכר (דירות) (הבטחת השקעות של רוכשי דירות) (תיקון – התחדשות עירונית), התש"ף–2019, מאת חבר הכנסת מיקי לוי; הצעת חוק החברות הממשלתיות (תיקון – נבחרת הדירקטורים), התש"ף–2019, מאת חבר הכנסת מיקי לוי; הצעת חוק עבודת נשים (תיקון – זכאות להשתתפות בעלות מעון יום בתקופת הלידה וההורות), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק חוזה הביטוח (תיקון – סדרי דין מזורזים בתביעות ביטוח), התש"ף–2019, מאת חבר הכנסת איציק שמולי; הצעת חוק גיל פרישה (תיקון – העלאת גיל הפרישה לנשים וקביעת צעדים תומכים לנשים בגילאי העבודה), התש"ף–2019, מאת חבר הכנסת מיקי לוי; הצעת חוק מס רכוש וקרן פיצויים (תיקון – תשלום מקדמות בעת מצב מיוחד בעורף), התש"ף–2019, מאת חבר הכנסת איציק שמולי; הצעת חוק חוזה הביטוח (תיקון – בדיקת תלות בידי רופא מומחה למבוטח מגיל 75), התש"ף–2019, מאת חבר הכנסת איציק שמולי; הצעת חוק חינוך חינם לילדים חולים (תיקון – הקמת מסגרות ייעודיות לילדים המטופלים בטיפול ממושך), התש"ף–2019, מאת חבר הכנסת איציק שמולי; הצעת חוק חוזה הביטוח (תיקון – חובת מסירת הקלטת שיחת טלפון למבוטח), התש"ף–2019, מאת חבר הכנסת איציק שמולי; הצעת חוק קרן קיימת לישראל (תיקון – החברה החדשה – גוף מבוקר), התש"ף–2019, מאת חבר הכנסת מיקי לוי; הצעת חוק פיקוח על בתי ספר (תיקון – הרחבת תוקפו של רישיון), התש"ף–2019, מאת חבר הכנסת ישראל אייכלר; הצעת חוק התכנון והבנייה (תיקון – הוראות שונות לעניין היטל השבחה), התש"ף–2019, מאת חבר הכנסת מיקי לוי; הצעת חוק ארוחת בוקר במוסדות חינוך, התש"ף–2019, מאת חברי הכנסת אורי מקלב, משה גפני ויעקב אשר; הצעת חוק יישוב סכסוכי עבודה (תיקון – ריכוז מידע על שביתות והשבתות), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק הסדרת התפילה בכותל המערבי, התש"ף–2019, מאת חבר הכנסת מיקי לוי; הצעת חוק הביטוח הלאומי (תיקון – קביעת דרגת נכות לנפגעי עבודה), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק התכנון והבנייה (תיקון – פרסום הודעת הפקדה בשפה שאינה עברית), התש"ף–2019, מאת חברת הכנסת תמר זנדברג; הצעת חוק פיצויי פיטורים (תיקון – מתן פיצויי פיטורים עקב העתקת מקום מגורים לבני זוג ידועים בציבור), התש"ף–2019, מאת חבר הכנסת איציק שמולי; הצעת חוק לתיקון פקודת העיריות (חיזוק שלטון החוק וטוהר המידות בשלטון המקומי), התש"ף–2019, מאת חבר הכנסת מיקי לוי; הצעת חוק הביטוח הלאומי (תיקון – דמי אבטלה לעצמאיים), התש"ף–2019, מאת חבר הכנסת איציק שמולי; הצעת חוק שיקים ללא כיסוי (תיקון – קביעת סכום מינימום להגבלת חשבון בנק והגבלת לקוח), התש"ף–2019, מאת חבר הכנסת ישראל אייכלר; הצעת חוק חובת המכרזים (תיקון – חובת שיקולי הגנת צרכן במכרזים), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק למדיניות לאומית לשמירה על שטחים פתוחים, התש"ף–2019, מאת חברת הכנסת תמר זנדברג; הצעת חוק ההוצאה לפועל (תיקון – ביטול האפשרות לצוות על עיכוב יציאה מהארץ בגין חוב כספי נמוך), התש"ף–2019, מאת חבר הכנסת ישראל אייכלר; הצעת חוק התכנון והבנייה (תיקון – חילוט כלי עבודה על ידי רשות מקומית), התש"ף–2019, מאת חבר הכנסת מיקי לוי; הצעת חוק הגנה מפני הכחשת השואה (תיקוני חקיקה), התש"ף–2019, מאת חבר הכנסת איציק שמולי; הצעת חוק יישוב סכסוכי עבודה (תיקון – איסור שביתה ללא הודעה מראש), התש"ף–2019, מאת חבר הכנסת ישראל אייכלר; הצעת חוק חוזה הביטוח (תיקון – הארכת תקופת ההתיישנות), התש"ף–2019, מאת חבר הכנסת איציק שמולי; הצעת חוק הרשויות המקומיות (בחירת ראש הרשות וסגניו וכהונתם) (תיקון – מילוי מקום ראש רשות שהושעה מכהונה בשל הגשת כתב אישום ושב ונבחר), התש"ף–2019, מאת חבר הכנסת מיקי לוי; הצעת חוק הביטוח הלאומי (תיקון – תקופת אכשרה לעובדים בעבודה מחזורית), התש"ף–2019, מאת חברת הכנסת אורלי לוי אבקסיס; הצעת חוק לימוד חובה (תיקון – מימון טיולים שנתיים לתלמידים שהוריהם אינם יכולים לשלם), התש"ף–2019, מאת חבר הכנסת איציק שמולי; הצעת חוק ארוחה יומית לתלמיד (תיקון – הכללת תוכנית ציל"ה בחוק), התש"ף–2019, מאת חבר הכנסת איציק שמולי; הצעת חוק לתיקון פקודת העיריות (חובת הקלטת דיונים, ניהול פרוטוקול ופרסומם), התש"ף–2019, מאת חבר הכנסת מיקי לוי; הצעת חוק ארוחה יומית לתלמיד (תיקון – ביטול השתתפות עצמית של ההורים), התש"ף–2019, מאת חבר הכנסת איציק שמולי; הצעת חוק פיקוח על בתי ספר (תיקון – הרחבת תחולה), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק צער בעלי חיים (הגנה על בעלי חיים) (תיקון – חובת עיקור או סירוס של כלבים וחתולים), התש"ף–2019, מאת חבר הכנסת איציק שמולי; הצעת חוק ההוצאה לפועל (תיקון – הוצאה לפועל במסלול מזונות), התש"ף–2019, מאת חברי הכנסת משה ארבל, מכלוף מיקי זוהר, קרן ברק ואבי ניסנקורן; הצעת חוק חינוך ממלכתי (תיקון – ביטול השתתפות רשות מקומית בתקציבי מוסדות חינוך מוכרים לא רשמיים), התש"ף–2019, מאת חבר הכנסת יאיר לפיד; הצעת חוק צער בעלי חיים (הגנה על בעלי חיים) (תיקון – חינוך למניעת צער בעלי חיים), התש"ף–2019, מאת חבר הכנסת איציק שמולי; הצעת חוק זכויות הסטודנט (תיקון – התאמות לסטודנטית לאחר לידה), התש"ף–2019, מאת חבר הכנסת איציק שמולי; הצעת חוק לתיקון פקודת העיריות (ערר על החלטת שר הפנים לעניין חוקי עזר), התש"ף–2019, מאת חבר הכנסת מיקי לוי; הצעת חוק חינוך ממלכתי (תיקון – איסור פעילות שיש בה שנאה בשל נטייה מינית, גזענות והדרת נשים במוסדות חינוך רשמיים), התש"ף–2019, מאת חבר הכנסת איציק שמולי; הצעת חוק ביטוח בריאות ממלכתי (תיקון – השתתפות בטיפולי שיניים, פה ולסת לנפגעי שיתוק מוחין), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק הבטחת הכנסה (תיקון – הצמדת הגמלה בגיל פרישה לשכר הממוצע במשק), התש"ף–2019, מאת חבר הכנסת איציק שמולי; הצעת חוק לתיקון פקודת התעבורה (סימון שונה במקומות שבהם היתר החניה תלוי בשעות), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק הבנקאות (שירות ללקוח) (תיקון – דיווח על ניצול קשיש או חסר ישע), התש"ף–2019, מאת חבר הכנסת איציק שמולי; הצעת חוק המים (תיקון – הנחות לאוכלוסיות זכאיות), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק לתיקון פקודת התעבורה (סדרי דין מיוחדים לעניין שירות לתועלת הציבור בעבירות תעבורה), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק סינון אתרים פוגעניים במקומות ציבוריים, התש"ף–2019, מאת חברי הכנסת אורי מקלב, משה גפני ויעקב אשר; הצעת חוק לתיקון פקודת התעבורה (סמכות לאכיפת עבירות חניה בידי רשויות מקומיות באמצעות מצלמות וסימון אזורי האכיפה בתמרור), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק עבודת נשים (תיקון – הארכת תקופת הלידה וההורות להורי פג), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק חוזה הביטוח (תיקון – הסדר ביטוח לבעלי אדמה חקלאית), התש"ף–2019, מאת חבר הכנסת איציק שמולי; הצעת חוק פיקוח על בתי ספר (תיקון – חובת הכנת תסקיר בטיחות), התש"ף–2019, מאת חבר הכנסת יעקב מרגי; הצעת חוק העונשין (תיקון – פרסום מודעות שעולה מהן הפליה), התש"ף–2019, מאת חברי הכנסת אילן גילאון, תמר זנדברג, ניצן הורוביץ, יאיר גולן וסתיו שפיר; הצעת חוק לתיקון פקודת העיריות (צדק חלוקתי בכל הרשויות המקומיות המתוקצבות בתקציב המדינה), התש"ף–2019, מאת חברי הכנסת מיכאל מלכיאלי ומשה אבוטבול; הצעת חוק לביטול ההתיישנות בעבירות מין במשפחה (תיקוני חקיקה), התש"ף–2019, מאת חברת הכנסת אורלי לוי אבקסיס; הצעת חוק זכויות התלמיד (תיקון – שוויון בין תלמידים בציוני מגן), התש"ף–2019, מאת חבר הכנסת יעקב מרגי; הצעת חוק הנציבות לצמצום הרגולציה והביורוקרטיה הממשלתית, התש"ף–2019, מאת חבר הכנסת יאיר לפיד; הצעת חוק איסור כספים קואליציוניים, התש"ף–2019, מאת חבר הכנסת יאיר לפיד; הצעת חוק הממשלה (תיקון – פרסום פרוטוקול ועדת השרים לענייני חקיקה), התש"ף–2019, מאת חברת הכנסת אורלי לוי אבקסיס; הצעת חוק התכנון והבנייה (תיקון – החלטה מקדמית לפי תוכנית החיזוק), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק לתיקון דיני הרשויות המקומיות (ביטול סמכות שר הפנים לעניין חוקי עזר בדבר פתיחתם וסגירתם של עסקים בימי מנוחה), התש"ף–2019, מאת חבר הכנסת יאיר לפיד; הצעת חוק רישוי עסקים (תיקון – מכירת יין בחנות גדולה), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק הרשויות המקומיות (בחירת ראש הרשות וסגניו וכהונתם) (תיקון – השעיית ראש רשות או סגנו שהוגש נגדו כתב אישום), התש"ף–2019, מאת חבר הכנסת מיקי לוי; הצעת חוק לתיקון פקודת העיריות (הרשאת שימוש במקרקעין למוסד ציבורי), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק-יסוד: ישראל – מדינת הלאום של העם היהודי (תיקון – ביטול החוק), מאת חברי הכנסת אוסאמה סעדי ואחמד טיבי; הצעת חוק תובענות ייצוגיות (תיקון – פניה מוקדמת), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק התכנון והבנייה (תיקון מס' 116) (תיקון – ביטול החוק), התש"ף–2019, מאת חברי הכנסת אוסאמה סעדי ואחמד טיבי; הצעת חוק חוזה הביטוח (תיקון – מניעת כפל ביטוחים), התש"ף–2019, מאת חברי הכנסת יעקב אשר, משה גפני ואורי מקלב; הצעת חוק-יסוד: ההתגברות (תיקוני חקיקה), מאת חברי הכנסת שלמה קרעי, חוה אתי עטייה, שרן מרים השכל, מיכאל מלכיאלי, ינון אזולאי ואופיר סופר; הצעת חוק הכנסת (תיקון – ועדה לפיקוח על רשויות פיקוח פיננסיות), התש"ף–2019, מאת חברי הכנסת יואב קיש ושלמה קרעי; הצעת חוק הביטוח הלאומי (תיקון – ניכוי הכנסה חודשית שלא מעבודה או ממשלח יד), התש"ף–2019, מאת חברי הכנסת יעקב אשר, משה גפני ואורי מקלב; הצעת חוק הכנסת (תיקון – ועדה לפיקוח על רשויות פיקוח פיננסיות), התש"ף–2019, מאת חברי הכנסת שלמה קרעי, חוה אתי עטייה, משה אבוטבול, מיכאל מלכיאלי, ינון אזולאי ואופיר כץ; הצעת חוק שיקים ללא כיסוי (תיקון – חובת הודעה ללקוח טרם סירוב שיק), התש"ף–2019, מאת חברי הכנסת יעקב אשר, משה גפני ואורי מקלב; הצעת חוק שירות ביטחון (תיקון – השוואת תהליכי המיון, השיבוץ, התקינה וההכשרה, המסלולים המקצועיים ואופקי הקידום לנשים וגברים), התש"ף–2019, מאת חברת הכנסת מרב מיכאלי; הצעת חוק הביטוח הלאומי (תיקון – גמלה לשמירת היריון לאם שילדה פג), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק המאבק בטרור (תיקון – איסור החזרת גופות מחבלים), התש"ף–2019, מאת חברי הכנסת עודד פורר, אלי אבידר, יבגני סובה, חמד עמאר, אלכס קושניר ומרק איפראימוב; הצעת חוק לתיקון פקודת המיסים (גבייה) (פיצוי עקב טעות), התש"ף–2019, מאת חברי הכנסת יעקב אשר, משה גפני ואורי מקלב; הצעת חוק דמי מחלה (היעדרות בשל מחלת ילד) (תיקון – בן זוג לומד), התש"ף–2019, מאת חברי הכנסת אורי מקלב, משה גפני ויעקב אשר; הצעת חוק דמי מחלה (היעדרות בשל מחלת ילד) (תיקון – בן זוג לומד), התש"ף–2019, מאת חבר הכנסת ישראל אייכלר; הצעת חוק החלת הריבונות של מדינת ישראל בחבלי יהודה והשומרון, התש"ף–2019, מאת חברי הכנסת שלמה קרעי, חוה אתי עטייה, שרן מרים השכל, משה אבוטבול, מיכאל מלכיאלי, ינון אזולאי ואופיר סופר; הצעת חוק תקופת לידה והורות להורים (תיקוני חקיקה), התש"ף–2019, מאת חברת הכנסת מרב מיכאלי; הצעת חוק התניית יום שבתון בהצבעה בבחירות (תיקוני חקיקה), התש"ף–2019, מאת חבר הכנסת איציק שמולי; הצעת חוק התניית יום שבתון בהצבעה בבחירות (תיקוני חקיקה), התש"ף–2019, מאת חברי הכנסת יוליה מלינובסקי, עודד פורר, אלי אבידר, יבגני סובה, חמד עמאר, אלכס קושניר ומרק איפראימוב; הצעת חוק הבחירות לכנסת (תיקון – הגבלת שכר עבור יום שבתון), התש"ף–2019, מאת חברי הכנסת עודד פורר, יבגני סובה, אלי אבידר, יוליה מלינובסקי, אלכס קושניר ומרק איפראימוב; הצעת חוק ביטוח בריאות ממלכתי (תיקון – ביטול איסור הכללת תרופות מצילות חיים בשב"ן), התש"ף–2019, מאת חברי הכנסת עודד פורר, אלי אבידר, יבגני סובה, חמד עמאר, אלכס קושניר ומרק איפראימוב; הצעת חוק הבטחת הכנסה (תיקון – גמלת הבטחת הכנסה לקשיש), התש"ף–2019, מאת חברי הכנסת עודד פורר, אלי אבידר, יבגני סובה, חמד עמאר, אלכס קושניר ומרק איפראימוב; הצעת חוק התאמת לוח חופשות הלימודים לשעות העבודה והמנוחה במשק (תיקוני חקיקה), התש"ף–2019, מאת חברי הכנסת עודד פורר, אלי אבידר, יבגני סובה, חמד עמאר, אלכס קושניר ומרק איפראימוב; הצעת חוק הבטחת הכנסה (תיקון – הגדלת שווי רכב המאפשר זכאות לגמלה), התש"ף–2019, מאת חברי הכנסת עודד פורר, אלי אבידר, יבגני סובה, חמד עמאר, אלכס קושניר ומרק איפראימוב; הצעת חוק לעידוד השקעות הון (תיקון – תחולה על מפעל תעשייתי ביישובים הסמוכים לגבול עימות בצפון, שדרות ויישובי עוטף עזה), התש"ף–2019, מאת חברי הכנסת עודד פורר, אלי אבידר, יבגני סובה, חמד עמאר, אלכס קושניר ומרק איפראימוב; הצעת חוק חובת התקנה של מערכת ממוחשבת לשליחת הודעה במקרה של אי-הגעת ילד למוסד חינוך או למעון יום (תיקוני חקיקה), התש"ף–2019, מאת חברי הכנסת עודד פורר, אלי אבידר, יבגני סובה, חמד עמאר, אלכס קושניר ומרק איפראימוב; הצעת חוק מס ערך מוסף (תיקון – העברת מס בין עוסקים מורשים), התש"ף–2019, מאת חברי הכנסת עודד פורר, אלי אבידר, יבגני סובה, חמד עמאר, אלכס קושניר ומרק איפראימוב; הצעת חוק תגמול מדליסטים אולימפיים, התש"ף–2019, מאת חברי הכנסת עודד פורר, יבגני סובה, אלי אבידר, חמד עמאר, אלכס קושניר ומרק איפראימוב; הצעת חוק לתיקון פקודת מס הכנסה (הכרה בניכוי הפקדות לביטוח סיעודי), התש"ף–2019, מאת חברי הכנסת עודד פורר, אלי אבידר, יבגני סובה, חמד עמאר, אלכס קושניר ומרק איפראימוב; הצעת חוק המועצה להשכלה גבוהה (תיקון – איסור פעילות פוגענית), התש"ף–2019, מאת חברי הכנסת עודד פורר, אלי אבידר, יבגני סובה, חמד עמאר, אלכס קושניר ומרק איפראימוב; הצעת חוק לימוד חובה (תיקון – תקופת שנת הלימודים וחופשות), התש"ף–2019, מאת חברי הכנסת עודד פורר, אלי אבידר, יבגני סובה, חמד עמאר, אלכס קושניר ומרק איפראימוב; הצעת חוק מיסוי מקרקעין (שבח ורכישה) (תיקון – אי-תחולת פטור ממס שבח על מי שהשכיר דירת מגורים לשוהה שלא כדין), התש"ף–2019, מאת חברי הכנסת עודד פורר, אלי אבידר, יבגני סובה, חמד עמאר, אלכס קושניר ומרק איפראימוב; הצעת חוק קביעת יום לציון הטבעת הספינה אלטלנה, התש"ף–2019, מאת חברי הכנסת עודד פורר, אלי אבידר, יבגני סובה, חמד עמאר, אלכס קושניר ומרק איפראימוב.

ירדנה מלר-הורוביץ: תודה.

יולי יואל אדלשטיין: תודה למזכירת הכנסת.

יולי יואל אדלשטיין: חברי הכנסת, אנחנו עוברים לנאומים בני דקה.

יולי יואל אדלשטיין: כדרכנו, אני מפעיל את ההצבעה על מנת שתוכלו להירשם.

יולי יואל אדלשטיין: בבקשה, מי שמעוניין, נא להצביע, לצורך הרשמה בלבד.

מיכל שיר סגמן: זה נעלם.

יולי יואל אדלשטיין: בואו נעשה עוד ניסיון, אמרו לי שיש תקלה עם המחשבים.

יולי יואל אדלשטיין: נעשה עוד ניסיון, אם לא נצליח אז אני אסתדר.

יולי יואל אדלשטיין: בואו, תנסו להצביע עוד פעם.

יולי יואל אדלשטיין: הצבענו ואני גם סוגר את הרשימה, יש לנו מספיק דוברים.

יולי יואל אדלשטיין: חברת הכנסת מיכל שיר סגמן תפתח היום את הנאומים.

יולי יואל אדלשטיין: בבקשה, גברתי.

יולי יואל אדלשטיין: אחריה – חברת הכנסת יעל גרמן.

יולי יואל אדלשטיין: נא להקפיד על הזמן – דקה.

מיכל שיר סגמן: לכבוד יום המאבק באלימות נגד נשים אני רוצה להקריא עדות של אחת מהקורבנות: שמי סאמר חטיב, בת 32, מיפו, אם לשלושה ילדים וסטודנטית באוניברסיטת אריאל, מסיימת בקרוב לימודי תרגום משפת הסימנים.

מיכל שיר סגמן: בוקר אחד אימא שלי העירה אותי וסיפרה לי ששני אנשים התעסקו עם רכבי והשאירו מתחתיו משהו.

מיכל שיר סגמן: התקשרתי למשטרה ולאחר בדיקה התגלה כי הוצמד לרכבי מטען, מטען חבלה רב-עוצמה.

מיכל שיר סגמן: במהלך מסירת העדות במשטרה אמרתי כי אני חוששת לחיי, אך כשהוצע לי לקבל הגנה ולשהות במקלט – סירבתי.

מיכל שיר סגמן: לא רציתי לתת לפחד להכתיב את אורח חיי.

מיכל שיר סגמן: בערב למוחרת קבעתי עם חברתי ללכת לקנות דברים לילדיי.

מיכל שיר סגמן: כשהגיעה, ניסו חברתי ואימי לשכנע אותי להישאר בבית אך אני התעקשתי לא לתת לפחד לנצח.

מיכל שיר סגמן: באחד הרמזורים בדרך לקניות נעצר לידנו רכב וממנו נורו לעברנו כמה צרורות.

מיכל שיר סגמן: אני נרצחתי במקום וחברתי נפצעה קשה.

מיכל שיר סגמן: את הקניות לילדים כבר לא הספקנו לעשות.

מיכל שיר סגמן: סאמר נרצחה ב-28 במאי 2018.

מיכל שיר סגמן: יהי זכרה ברוך.

יולי יואל אדלשטיין: תודה לחברת הכנסת מיכל שיר סגמן.

יולי יואל אדלשטיין: חברת הכנסת יעל גרמן, בבקשה, גברתי.

יולי יואל אדלשטיין: אחריה – חבר הכנסת אלי אבידר.

יעל גרמן: אדוני היושב-ראש, חבריי וחברותיי, אני קוראת עדות של נאנסת:

יעל גרמן: ארבע שנים וחודש שבהם אני הולכת לישון, לישון עם זה כל ערב – וקמה עם זה בכל בוקר.

יעל גרמן: ארבע שנים וחודש שבהם אות הקלון מוטבע על מצחי.

יעל גרמן: אני, שעברתי אונס, מסתכלת בכל יום ורואה מלחמה שבה אני יכולה לצאת רק מופסדת.

יעל גרמן: מלחמה על מהימנותי, על שפיותי.

יעל גרמן: תחושה של מלחמה שבה כל ניידת משטרה שאני רואה ברחוב מזכירה לי את חדרי החקירות, כאילו אני היא הפושעת.

יעל גרמן: איך אוכל להסביר לבן הזוג היום את כל הכאב הזה שהיה אז?

יעל גרמן: היום אני מבינה שעבריינים אלימים תמיד היו בסביבת בני האדם.

יעל גרמן: אני מבינה שכנראה גם תמיד יהיו, ושחברה חייבת להגיע אל האמת ולהגן על עצמה.

יעל גרמן: אבל אני רק מקווה שיהיה גורם כלשהו, אולי מתוך הפרקליטות, שיוכל ללוות, ולהסביר לקורבן את מכלול התהליכים שהיא עתידה לעבור: החקירות, המשפט, המצב הרגשי ולפעמים גם התקשורתי.

יעל גרמן: חשוב שמערכת המשפט תבין שנאנסת היא לא רק אותה כותרת על הקלסר בתיק המשפט; נאנסת היא אדם, אישיות שחייבת להיות מעורבת בתהליך שישפיע על המשך חייה, אם רק תבחר בכך.

יעל גרמן: עורכי הדין משני הצדדים מנהלים תיקים, אבל הנאנסת חיה באונס עוד שנים.

יעל גרמן: אנא אפשרו לנו, הנפגעות, להבין את המתרחש במחול השדים הזה בלי לאנוס אותנו שוב ושוב.

יעל גרמן: אולי נצליח גם להשתקם, כשאתם מנהלים את חיינו בשם החברה ומסמנים עוד "וי" על קלסר בלוי שיוחזר למגירה.

יולי יואל אדלשטיין: תודה, חברת הכנסת גרמן.

יולי יואל אדלשטיין: חבר הכנסת אלי אבידר.

יולי יואל אדלשטיין: אחריו – חבר הכנסת אחמד טיבי.

אלי אבידר: אחמד טיבי.

אלי אבידר: אני מוותר.

יולי יואל אדלשטיין: ויתרת?

יולי יואל אדלשטיין: אוקיי.

יולי יואל אדלשטיין: בבקשה, חבר הכנסת אחמד טיבי, ואחריו – חבר הכנסת משה אבוטבול.

אחמד טיבי: אדוני היושב-ראש, רבותיי חברי הכנסת, לפני כמה ימים השתתפנו בהפגנה בקלנסווה, עיר שנמצאת תחת איום של הריסות בתים.

אחמד טיבי: כמעט אין שכונה שאין בה איום הרס.

אחמד טיבי: אני מלווה אותם כבר כמה שנים.

אחמד טיבי: לאחרונה חברת החשמל החליטה להעביר קו מתח ושלחה התראות ל-25 בתים שנמצאים תחת הקו שמתעתדים להעביר ושהבתים האלה יפונו וייהרסו על פי ההתראות האלה.

אחמד טיבי: זה אסון.

אחמד טיבי: למה אי-אפשר להעביר בתוואי אחר ולהציל את הבתים האלה?

אחמד טיבי: ואפשר להעביר בתוואי אחר.

אחמד טיבי: פניתי לחברת החשמל, יחד עם עיריית קלנסווה.

אחמד טיבי: אני מקווה שרבים מחברי הכנסת יגלו הבנה ויצטרפו למאבק הזה של תושבי קלנסווה כדי לשמור על הבתים שלהם.

אחמד טיבי: לא יותר אבל לא פחות.

יולי יואל אדלשטיין: תודה לחבר הכנסת אחמד טיבי.

יולי יואל אדלשטיין: חבר הכנסת משה אבוטבול, בבקשה, אדוני, ואחריו – חבר הכנסת מתן כהנא.

משה אבוטבול: אדוני היושב-ראש, חברי כנסת נכבדים, 54 שנים עברו מאז אותה טרגדיה נוראה שתלו והרגו את מי שמסר את נפשו למען מדינת ישראל, הלוא הוא אלי כהן, השם ייקום דמו, המרגל שהיה בסוריה.

משה אבוטבול: כעת מופיעה בתקשורת ידיעה מאוד מעניינת, שבנו היחידי של מי שנתן את ההוראה להוצאתו להורג, הנשיא דאז חאלד אל-חאפז, אומר בחוץ-לארץ שיש לו מידע ברור היכן עצמותיו של אלי כהן נמצאות, והוא מוכן תמורת מיליון דולר להעביר את המידע למי שירצה את זה כדי להעביר את עצמותיו הלאה, אלינו.

משה אבוטבול: והוא מקבל תשובה שלילית, לא עונים לו.

משה אבוטבול: אני שואל, האם באמת הדברים נבדקו, שאכן באמת מדובר באדם רציני ושהוא הבן היחיד של מי שהיה אז נשיא סוריה?

משה אבוטבול: מה המדינה שלנו עשתה בנושא הזה?

משה אבוטבול: רבותיי, מדובר במי שמסר את עצמו למען ביטחונה של מדינת ישראל – אלי כהן, המרגל הידוע.

משה אבוטבול: האם המדינה עשתה משהו?

משה אבוטבול: משרד החוץ עשה משהו בנושא?

משה אבוטבול: האם משרד התפוצות או כל משרד אחר שקשור לנושא הזה?

משה אבוטבול: אולי משרד הביטחון?

משה אבוטבול: אני מבקש לבדוק את הנושא הזה בשביל האלמנה, בשביל הילדים.

משה אבוטבול: ואם באמת תמורת מיליון דולר אפשר לקבל מידע, אני חושב שלמדינה זה כסף מאוד מאוד קטן כדי שנוכל לסיים את הנושא הזה.

יולי יואל אדלשטיין: תודה.

משה אבוטבול: אני רק מזכיר לכולם את הסרטון המזעזע והמרגש של אלי כהן שנפרד מרעייתו – לא נשארה עין שלא דומעת; ולזכור שגם הבטיחו להקים מוזיאון בבת ים עבורו, ועדיין לא ראינו דבר.

משה אבוטבול: תודה.

יולי יואל אדלשטיין: תודה.

יולי יואל אדלשטיין: תודה, חבר הכנסת אבוטבול.

יולי יואל אדלשטיין: הנושא חשוב.

יולי יואל אדלשטיין: אני רק מבקש מכל הדוברים: עוד לא היה נאום של פחות משתיים-שלוש דקות, גם הכתובים וגם בעל פה.

יולי יואל אדלשטיין: אנחנו בנאומים בני דקה.

יולי יואל אדלשטיין: בבקשה.

יולי יואל אדלשטיין: חבר הכנסת מתן כהנא, בבקשה, אדוני, ואחריו – חברת הכנסת אורנה ברביבאי.

מתן כהנא: אדוני היושב-ראש, כנסת נכבדה, היום פורסמו נתוני הלמ"ס לגבי האבטלה: הכי נמוכים זה 40 שנה – 3.4%.

מתן כהנא: ואולי זאת ההזדמנות, ככה, להזכיר את ההבדל בין כלכלת שמאל לכלכלת ימין.

מתן כהנא: כלכלת שמאל זו כלכלה שכל הזמן חושבת: מה אני יכול לקבל, מה מגיע לי, איזה זכויות יש לי, מה שוללים ממני, ולכן תמיד אנשים כועסים, כי הם לא מקבלים את כל מה שהם רוצים.

מתן כהנא: לעומת זאת, בכלכלת ימין קם אדם בבוקר ואומר לעצמו: מה אני יכול לעשות היום יותר כדי לעזור לאנשים אחרים לעשות מה שהם צריכים, כי ככה אני ארוויח.

מתן כהנא: זאת כלכלה קפיטליסטית, וזה מה שמביא למעט מאוד אבטלה.

מתן כהנא: אני מקווה שנוכל ליישם פה מדיניות של כלכלה ימנית.

מתן כהנא: תודה.

יולי יואל אדלשטיין: תודה, חבר הכנסת מתן כהנא.

יולי יואל אדלשטיין: חברת הכנסת אורנה ברביבאי.

יולי יואל אדלשטיין: אחריה – חבר הכנסת אוסאמה סעדי.

אורנה ברביבאי: אפשר?

אורנה ברביבאי: כבוד היושב-ראש.

אורנה ברביבאי: אפשר?

יולי יואל אדלשטיין: סליחה, גברתי, בבקשה.

אורנה ברביבאי: תודה.

אורנה ברביבאי: בזמן שעוסקים בכתבי אישום של ראש הממשלה נשים בישראל מוכות, מוטרדות, ונרצחות.

אורנה ברביבאי: האלימות היא בעיה חברתית חוצת מגדרים ומגזרים, והנשים, ולא רק הן, חשופות יום-יום לפגיעה מתמשכת.

אורנה ברביבאי: לכן, השיח לא יכול להתקיים רק בין נשים לנשים.

אורנה ברביבאי: האלימות כנגד נשים איננה גזרת גורל, והעיסוק במניעת אלימות חייב להיות על סדר-היום של כולנו: שיתוף פעולה, חינוך לשוויון מלא, מניעה, אכיפה, חקיקה ותקצוב מספיק הכרחיים בכל מציאות פוליטית.

אורנה ברביבאי: הנושא אינו סובל דיחוי עד להקמת ממשלה.

אורנה ברביבאי: מי נושא באחריות לחייהן של נשים רבות החיות כאן באלימות כאשר בית המחוקקים עצמו מוקפא ובו בזמן השעון לרצח האישה הבאה מתקתק?

אורנה ברביבאי: הנשים שהגיעו היום לכאן, באומץ רב, ותיארו בכאב את סיפור חייהן הקשה הן רק קומץ מתוך מאות ואלפי נשים בישראל אשר זקוקות לפתרון מיידי, להגנה בסיסית ולסיוע.

אורנה ברביבאי: חברה נמדדת ביכולתה לטפל בתופעות המחייבות שינוי חברתי ותרבותי ולא רק בחדשנות שהיא מציעה לעולם או בחוסנה הצבאי.

אורנה ברביבאי: על כולנו לפעול לחינוך המעודד שוויון מגדרי, לחקיקה, אכיפה, וכמובן לתקצוב הולם.

אורנה ברביבאי: כי מה יותר יקר מהחיים עצמם?

יולי יואל אדלשטיין: תודה, חברת הכנסת ברביבאי.

יולי יואל אדלשטיין: חבר הכנסת אוסאמה סעדי, בבקשה, אדוני, ואחריו – חברת הכנסת חוה אתי עטייה.

אוסאמה סעדי: אדוני היושב-ראש, חבריי חברי הכנסת, היום משעות הבוקר התפרסמו תוצאות הבחינות הרשמיות של משרד הבריאות – בחינות רישוי הרופאים, חברת הכנסת גרמן.

אוסאמה סעדי: ואנחנו מברכים את כל אלה שצלחו, והצליחו, ועברו את הבחינה.

יעל גרמן: כמה עברו?

אוסאמה סעדי: ממה שנמסר לנו – 34%, שזה שיעור יחסית בסדר.

אוסאמה סעדי: אנחנו מאחלים להם שיעבדו ויצליחו וישרתו את הציבור.

אוסאמה סעדי: ולאלה שלא עברו את הבחינה – מאחלים להם שבבחינה הבאה הם יצליחו.

אוסאמה סעדי: אבל רציתי לדבר, אדוני היושב-ראש, על היום שמציינים היום, יום המאבק באלימות כלפי נשים, ובאמת מהבוקר כל התקשורת וכולם מדברים על זה.

אוסאמה סעדי: וזה חשוב מאוד.

אוסאמה סעדי: חשוב מאוד לדבר על הנושא הזה, לא רק יום בשנה אלא כל יום.

אוסאמה סעדי: במיוחד כשאנחנו מדברים על 13 נשים שנרצחו מאז תחילת השנה.

אוסאמה סעדי: שמעתי נתון: מאז 2004 ועד היום 143 נשים נרצחו.

אוסאמה סעדי: וחשוב מאוד: אנחנו, אדוני היושב-ראש, מציינים פה כל הזמן – אני וחבריי חברי הרשימה המשותפת וגם חברים אחרים מהבית הזה מציינים ומדגישים ופועלים למען מיגור תופעת האלימות בכלל וכלפי הנשים בפרט.

אוסאמה סעדי: ואני רוצה להתייחס לאירוע שהיה בדיר אל-אסד.

יולי יואל אדלשטיין: אדוני, אבל אתה כבר – – –

אוסאמה סעדי: משפט אחד.

יולי יואל אדלשטיין: אתה כבר סיימת נאום ארוך.

אוסאמה סעדי: שם ירו על ניידת משטרה – וכמובן שאנחנו מתנגדים ומגנים את הירי הזה על המשטרה – אבל מאז מה שקרה בדיר אל-אסד למעשה המשטרה כבשה את דיר אל-אסד, ותוך שעות עצרו את האנשים.

אוסאמה סעדי: אנחנו רוצים שהמשטרה תפעל ככה כל הזמן, לא רק כשיורים על המשטרה.

יולי יואל אדלשטיין: תודה, חבר הכנסת אוסאמה סעדי.

יולי יואל אדלשטיין: חברת הכנסת חוה אתי עטייה, בבקשה, גברתי, ואחריה – חבר הכנסת רם בן ברק.

חוה אתי עטייה: קוראים לי זינב מחאמיד, בת 83 מאום אל-פחם, אימא לארבעה ילדים – שלושה בנים ובת אחת.

חוה אתי עטייה: כאימא היה לי לא קל להשלים עם המצב שאחד מבניי מעורער בנפשו.

חוה אתי עטייה: ניסיתי לגונן עליו ולתת לו את הכלים ואת הטיפול שאותו הוא היה צריך לקבל.

חוה אתי עטייה: אף שדיווחתי על מקרה האלימות כלפי אחותו ועל שרפת הבניין שבו אנו גרים, הוא אושפז רק לתקופה קצרה במרכז לבריאות הנפש ושוחרר, וחוות הדעת שקיבל הייתה כי הוא אינו מעורער בנפשו.

חוה אתי עטייה: כשפנינו למשרד הרווחה, במצוקה, בעניין מקרי האלימות, נאמר כי הוא קיבל את הטיפול ולכן אינו מסוכן עוד לציבור.

חוה אתי עטייה: אני ידעתי, ידעתי שיש סכנה, ופחדתי, כי חששתי ממה שהוא מסוגל לעשות.

חוה אתי עטייה: ניסיתי לברוח מהבית אך ניסיון הבריחה שלי כשל, וכשהוא מצא אותי הוא רצח אותי בבית שבו גידלתי אותו.

חוה אתי עטייה: זינב מחאמיד, בת 83, נרצחה ב-28 ביולי 2019.

חוה אתי עטייה: יהי זכרה ברוך.

יולי יואל אדלשטיין: תודה, חברת הכנסת עטייה.

יולי יואל אדלשטיין: חבר הכנסת רם בן ברק, בבקשה, אדוני, ואחריו – חבר הכנסת מנסור עבאס.

רם בן ברק: שלום, קוראים לי נג'לאא, בת 19, מלוד.

רם בן ברק: במשך שנים סבלתי מאלימות ואיומים מצד בני משפחתי.

רם בן ברק: הם טוענים שאני פוגעת בכבוד המשפחה.

רם בן ברק: לפני חצי שנה אפילו פניתי למשטרה וסיפרתי להם שבני משפחתי מתכוונים לפגוע בי, אבל זה לא עזר.

רם בן ברק: אחי מוחמד היה הכי גרוע.

רם בן ברק: לפני כמה חודשים, כשהייתי אצל חברה בכרמיאל, הוא הגיע ודרש שאחזור איתו הביתה.

רם בן ברק: הוא עזב את המקום רק כאשר הגיעה המשטרה.

רם בן ברק: חודש לאחר מכן הוא הצליח לאתר אותי שוב, והוא הכניס אותי בכוח לרכב.

רם בן ברק: ב-11 באפריל בשעה 21:00 נכנסתי הביתה.

רם בן ברק: אחי מוחמד הגיע בשעה 23:00 ונכנס לחדר שהייתי בו.

רם בן ברק: אחי הקטן נכנס גם הוא, כי הוא דאג לי, אבל מוחמד סילק אותו.

רם בן ברק: התווכחנו בצעקות, והוא התחיל לחנוק אותי.

רם בן ברק: הוא לא הפסיק גם כאשר אחינו הקטן נכנס וניסה לעצור אותו.

רם בן ברק: הוא השליך אותי בשטח פתוח ליד שוהם.

רם בן ברק: המשטרה מצאה אותי רק ימים ארוכים לאחר מכן.

רם בן ברק: נג'לאא אלעמורי נרצחה ב-11 באפריל.

רם בן ברק: יהי זכרה ברוך.

יולי יואל אדלשטיין: תודה, חבר הכנסת רם בן ברק.

יולי יואל אדלשטיין: חבר הכנסת מנסור עבאס, בבקשה, אדוני, ואחריו – חבר הכנסת ינון אזולאי.

מנסור עבאס: אדוני היושב-ראש, אני מקדיש את הדקה הזאת בערבית למעמד הזה של היום הבין-לאומי למלחמה באלימות נגד נשים, אז אני אדבר בערבית, ברשותכם.

מנסור עבאס: (אומר דברים בשפה הערבית, להלן תרגומם: יש חדית' של הנביא, תפילת האל עליו וברכתו לשלום, שבו הוא אומר על הנשים: "כל המכבד אותן מכובד וכל המשפיל אותן בזוי".

מנסור עבאס: החדית' הזה מציב סטנדרט אחד לכבוד האדם, והוא איך מתנהג האדם הזה כלפי אשתו, אחותו והנשים באופן כללי.

מנסור עבאס: המסורות הערביות שלנו והתרבות הערבית שלנו היום מואשמות בכך שהן תרבות או מסורות הנוקטות אלימות כלפי נשים או בזות למעמד הנשים, אף שהערכים הדתיים שלנו והערכים הערביים האצילים שלנו משקפים מצב הפוך מכך ואומרים שכבוד החברה וכבוד הגברים הם בכבוד הנשים, כפי שאמר הנביא, תפילת האל עליו וברכתו לשלום, בחד'ית שאחזור ואומר אותו פעם נוספת: "כל המכבד אותן מכובד וכל המשפיל אותן בזוי".

מנסור עבאס: )

יולי יואל אדלשטיין: תודה לחבר הכנסת מנסור עבאס.

יולי יואל אדלשטיין: חבר הכנסת ינון אזולאי, בבקשה, אדוני, ואחריו – חבר הכנסת איתן גינזבורג.

ינון אזולאי: אדוני היושב-ראש, חברי הכנסת, כבוד השר, כמובן שאלימות היא אלימות, לא רק כלפי נשים – כלפי כל אחד.

ינון אזולאי: אסור שזה יקרה באף בית, אצל אף עדה, אצל אף אחד.

ינון אזולאי: לצערי האלימות המילולית פה בכנסת הולכת וגוברת, האלימות ברחוב, האלימות בתקשורת.

ינון אזולאי: ראינו את זה גם בשבת האחרונה כאשר רון חולדאי יצא לתקשורת ועודד את התחבורה הציבורית בשבת, שעליה אני מוחה, וכולם עליו: כן, צריך לעשות ככה, ונגד הציבור החרדי.

ינון אזולאי: אני רוצה להגיד לכם דבר אחד: השבת היא לא של הציבור החרדי, השבת היא של העם היהודי.

ינון אזולאי: זה שרון חולדאי אמר שאין דבר כזה מדינה יהודית – הוא אומר את זה מתוך בורות, לא מתוך זה שהוא מבין מה זה עם יהודי; עם יהודי שמסר את נפשו בכל שנות חייו, קידש שם שמיים על מנת לשמור את השבת במרחב הציבורי, בכל מקום.

ינון אזולאי: אין אני אומר שאדם ישמור את השבת בביתו, אבל אנחנו חייבים לעשות מחאה ולומר שהשבת היא מקור הברכה, וגם כאשר עושים דברים כאלה אין עניין לעשות את זאת בפרהסיה ולהתגרות, אלא העניין הוא לקחת את הדבר, את השבת הזאת, שהיא מקור הברכה, להרים אותה כלפי מעלה.

ינון אזולאי: כי אחרת, אני אשאל את אותם אנשים שמעודדים את חילולי השבת בפרהסיה שאלה פשוטה: במה מתבטאת השבת אצלם?

ינון אזולאי: במה מתבטא העם היהודי בכלל?

ינון אזולאי: במה מתבטאת המדינה היהודית?

ינון אזולאי: עם השאלה הזאת אני רוצה להישאר.

יולי יואל אדלשטיין: תודה, חבר הכנסת ינון אזולאי.

יולי יואל אדלשטיין: חבר הכנסת איתן גינזבורג, בבקשה, אדוני, ואחריו – חבר הכנסת אנטאנס שחאדה.

איתן גינזבורג: תודה, אדוני.

איתן גינזבורג: חבריי חברי הכנסת, במסגרת יום המאבק באלימות נגד נשים אני מבקש לספר את סיפורן של חיאת ונורית מיפו.

איתן גינזבורג: חיאת ונורית היו בנות 21 ו-19 כשאחיהן נכנס לחדרן כשישנו במיטותיהן.

איתן גינזבורג: הוא לקח סכין עם להב באורך של כ-20 סנטימטרים ודקר את שתיהן בכל גופן, תוך שהוא צועק: תמותו.

איתן גינזבורג: הוא התקשר לאחר הרצח למשטרה והתגאה: קרעתי להן את הגרון.

איתן גינזבורג: כל זה בגלל שהוא לא אהב את אורח חייהן.

איתן גינזבורג: לאח שלהן היה עבר פלילי עשיר בעבירות אלימות.

איתן גינזבורג: כשנה לפני שהוא רצח אותן הוגש נגדו כתב אישום בגין איומים על חייהן.

איתן גינזבורג: זה לא עזר.

איתן גינזבורג: חמישה חודשי מאסר על תנאי לא הרתיעו אותו מלבצע את מעשיו.

איתן גינזבורג: אפשר לשער שעונש חמור יותר או הרחקה מהן היו יכולים להקטין את הסיכויים לרצח כפול.

איתן גינזבורג: נורית וחיאת נרצחו ב-17 במאי 2018.

איתן גינזבורג: יהי זכרן ברוך.

יולי יואל אדלשטיין: תודה, חבר הכנסת איתן גינזבורג.

יולי יואל אדלשטיין: חבר הכנסת אנטאנס שחאדה, בבקשה, אדוני, ואחריו – חברת הכנסת קרן ברק.

אנטאנס שחאדה: אדוני היושב-ראש, חבריי חברי הכנסת, לצערי אדבר עוד פעם על האלימות והפשיעה בחברה וביישובים הערביים.

אנטאנס שחאדה: עוד פעם היינו עדים, בשבוע האחרון או לפני כמה ימים, לרצח ברהט בנגב, וראינו את אוזלת ידה של המשטרה ואת תגובות השרשרת שהיו אחרי האירוע – וגם אז המשטרה עומדת באוזלת יד.

אנטאנס שחאדה: אבל היום אני לא רוצה להדגיש רק את הנתונים והסטטיסטיקה – על זה דיברנו הרבה; אני רוצה לדבר על הטענות.

אנטאנס שחאדה: אנחנו כל הזמן אומרים שהמשטרה אינה מראה נכונות לפעול, לטפל בפשיעה ובאלימות בחברה הערבית.

אנטאנס שחאדה: ותראו איזה פלא – הינה, המשטרה מביאה לנו דוגמה וממחישה את הטענות שלנו.

אנטאנס שחאדה: ביום שישי האחרון נורו יריות לעבר רכב משטרתי בדיר אל-אסד, אירוע שכשלעצמו הוא מסוכן, ואחרי האירוע המשטרה אכן הזרימה כוחות לכפר דיר אל-אסד – כמעט סגרה את הכפר, כמעט הטילה עוצר.

אנטאנס שחאדה: היא הזרימה כוחות מיוחדים, מסוקים באוויר, ובאותו ערב נעצרו שבעה חשודים באירוע.

אנטאנס שחאדה: באותו יום לא שמענו מהמשטרה את אותם תירוצים: קשיים בחקירה, אין עדים, משבשים את החקירה בעזרת האירוע.

אנטאנס שחאדה: עוד פעם אנחנו חוזרים על זה שלצערנו, כאשר הקורבנות הם ערבים, המשטרה אינה מתאמצת מספיק כדי לטפל ולפתור את הבעיה.

אנטאנס שחאדה: רק כאשר מדובר ביריות ברכב משטרתי, בכוחות ביטחון, או לצערנו, אם יקרה, באזרחים לא ערבים – אז המשטרה תראה את הנחישות ואת האמצעים שיש לה ואכן תשיג תוצאות.

אנטאנס שחאדה: מכאן אנו קוראים למשטרה לפעול למיגור ארגוני הפשע והפשיעה ביישובים הערביים.

אנטאנס שחאדה: תודה רבה.

יולי יואל אדלשטיין: תודה, חבר הכנסת שחאדה.

יולי יואל אדלשטיין: חברת הכנסת קרן ברק, בבקשה, גברתי, ואחריה – חבר הכנסת גדי יברקן.

קרן ברק: שלום, קוראים לי אסתר, בת 70, אימא לארבעה ילדים וסבתא לתשעה נכדים.

קרן ברק: אני גרה במושב, ולפני שיצאתי לפנסיה הייתי מורה למוזיקה בבית ספר יסודי.

קרן ברק: בעלי רופא בהשכלתו, בשנות השישים לחייו.

קרן ברק: למראית עין, היחסים בינינו היו נפלאים, בילינו יחד בארץ ובחו"ל, ואם תשאלו כל אחד מהחברים שלנו, אף אחד לא יעיד שמשהו לא היה כשורה.

קרן ברק: אבל זה לא מה שהיה באמת.

קרן ברק: היה בו צד קר, מנוכר, חולה שליטה ואובססיבי, וכשרציתי לסיים את היחסים הוא התנגד בתוקף.

קרן ברק: הוא לא היה מסוגל לחשוב שאשתו תעזוב אותו ותחיה בלעדיו.

קרן ברק: המצב החמיר עד שערב אחד, בעוד התכוננתי להיפגש עם חברה, הוא נכנס לחדר עם אקדח בידו.

קרן ברק: בזמן שהמפגש עם חברתי היה אמור להתקיים כבר לא הייתי בין החיים.

קרן ברק: האובססיה והאלימות, כפי שנוכחתי לדעת, הן לא מנת חלקם של גברים ממעמד, מוצא או גיל מסוים.

קרן ברק: הוא היה רופא, בן 67, מושבניק, מתנדב, איש העולם הגדול.

קרן ברק: וכאשר אלימות כזו נוכחת, היא פוגעת לא רק בנשים אלא גם בילדים, אשר סופגים בשנים החשובות ביותר לעיצובם מערכת יחסים חולנית – מה שמוביל להשלכות הרסניות בהמשך.

קרן ברק: אסתר אהרונוביץ' נרצחה ב-3 בנובמבר, הנרצחת ה-13 בשנת 2019.

קרן ברק: יהי זכרה ברוך.

יולי יואל אדלשטיין: תודה, חברת הכנסת ברק.

יולי יואל אדלשטיין: חבר הכנסת גדי יברקן, בבקשה, אדוני.

יולי יואל אדלשטיין: אחריו – חבר הכנסת אורי מקלב.

דסטה גדי יברקן: אדוני היושב-ראש, חבריי חברי הכנסת, היום הזה הוא יום קשה לכל החברה הישראלית, ובכלל לכל בני האדם באשר הם, ואני דווקא הייתי רוצה לספר סיפור אישי, עדות אישית.

דסטה גדי יברקן: אחותי, זיכרונה לברכה, נרצחה על ידי בעלה לפני 24 שנים; אחותי אטקלט אשטיה, שהייתה גיבורה במשפחה, ואני כואב את הכאב הזה עד היום.

דסטה גדי יברקן: אחותי נרצחה לעיני שני ילדיה, בני שלוש וארבע.

דסטה גדי יברקן: אף אחד לא רצח את אחותי מהשמיים – בעלה.

דסטה גדי יברקן: והקריאה שלי – שלא נגדיר את זה כרצח נשים או אלימות נגד נשים; נהפוך את זה למשהו אינטימי יותר, למשהו אישי יותר.

דסטה גדי יברקן: נגיד: רצח אחיותינו, אימהותינו.

דסטה גדי יברקן: אולי אז אנשים יתחילו להתעורר.

דסטה גדי יברקן: מי שרוצח את הנשים האלה, בחלק מהמקרים, זה גברים בני המשפחה, האנשים שהן אהבו דקה לפני הרצח, שהן התחתנו איתם, הביאו איתם ילדים.

דסטה גדי יברקן: הקריאה היא לא רק לממשלה, אלא לכל אחד בבית: בחינוך של הילדים ובשיח בסלון וביחס לאישה וביחס למשפחה, בואו נקרא לזה רצח אימהותינו ואחיותינו; כי רצח נשים – זה מגדרי, ואת מי זה מעניין שזה נשים מבחינה מגדרית?

דסטה גדי יברקן: אבל אף אחד לא יעז לרצוח את אימא שלו או את אחותו, חס וחלילה, אלא אם כן הוא נכנס לאמוק.

דסטה גדי יברקן: אני מקדיש את הדקה הזאת לכל הנשים שנרצחו, כדי שנמנע את הרצח הבא, ולאחותי אטקלט אשטיה, זיכרונה לברכה.

יולי יואל אדלשטיין: תודה, חבר הכנסת יברקן.

יולי יואל אדלשטיין: חבר הכנסת אורי מקלב, בבקשה, אדוני.

יולי יואל אדלשטיין: אחריו – חבר הכנסת מיכאל מלכיאלי.

אורי מקלב: תודה רבה לך, אדוני היושב-ראש.

אורי מקלב: חבריי חברי הכנסת, אתמול התפרסם בדוח – או במידע, בכל אופן – של משרד המשפטים, שיש עלייה דרמטית בניתוקי החשמל בישראל.

אורי מקלב: עלייה של 13% אצל הלקוחות הרגילים, אבל אצל הלקוחות של אוכלוסיות מוחלשות, של ביטוח לאומי, יש עלייה של כמעט 100% בניתוקי החשמל.

אורי מקלב: על אף אמות המידה שהכנסת העשרים קבעה על ידי ועדת הכלכלה, משהו השתבש, משהו לא פועל בעניין הזה.

אורי מקלב: אין ספק, אדוני היושב-ראש, שאם הייתה לנו כנסת רגילה היינו מקיימים דיון דחוף בנושא.

אורי מקלב: אבל מניתוקים אני דווקא רוצה לעבור לחיבורים.

אורי מקלב: אם חשבנו שהבעיה היא בניתוקים, הבעיה בחיבורים הרבה יותר גדולה.

אורי מקלב: לפני שבוע או שבועיים סיירתי בלוד בשכונת אחיסמך.

אורי מקלב: מצאתי לנגד עיניי – וגם סיירתי, והתרשמתי מפרויקט, אחד מהפרויקטים שיש שם – 250 דירות שמוכנות עכשיו לאכלוס.

אורי מקלב: כל הבניינים מוכנים, גינות המשחקים, הכול עובד, חוץ מהצד, שיש לך עפר, בורות, מהמורות.

אורי מקלב: מדוע חברת החשמל עדיין לא נכנסה לחדרי הטרנספורמציה, חדרי הטרפו, לא נכנסו אפילו, כדי לחבר חשמל?

אורי מקלב: מדובר בעיכוב של מינימום – עכשיו מדובר בתוכנית העבודה של חברת החשמל – עוד ארבעה חודשים.

אורי מקלב: ההשלכה הכספית היא, ודאי ל-250 האנשים האלה, של למעלה ממיליון דולר.

אורי מקלב: ודאי.

אורי מקלב: זה נזק שהם צריכים לשלם מכיסם, מעבר לבעיות, שאנשים לא יכולים לבוא להתאכלס כשיש להם דירות, וצריך לפנות אותם.

יולי יואל אדלשטיין: תודה

אורי מקלב: בזה אני אסיים, אדוני היושב-ראש, אין לנו היום מסגרת אחרת לדבר בה בכנסת.

אורי מקלב: אני קורא מכאן לחברת החשמל – שעושים הרבה, ורוצים, אבל ייעול בחברת החשמל לא יכול לבוא על חשבון התושבים, על חשבון הדיירים, בצורה פוגענית כל כך.

אורי מקלב: אני קורא להם לראות איך אפשר לעשות מאמץ גדול מאוד, כפי שהם יכולים לעשות, כדי שמאות משפחות יוכלו להתחבר לחשמל.

אורי מקלב: תודה.

יולי יואל אדלשטיין: תודה, חבר הכנסת מקלב.

יולי יואל אדלשטיין: חבר הכנסת מיכאל מלכיאלי, בבקשה, אדוני, ואחריו – חבר הכנסת ג'אבר עסאקלה.

מיכאל מלכיאלי: תודה, אדוני היושב-ראש.

מיכאל מלכיאלי: השבת, שבת חיי שרה, הייתי יחד עם כ-50,000 יהודים – ישראלים, יהודים, גם שאינם יהודים – בעיר חברון במערת המכפלה.

מיכאל מלכיאלי: זה היה מרגש מאוד לראות עשרות אלפי אנשים מגיעים למקום קטן, להתחבר לאבות הקדושים, למערכת המכפלה, למקום שממנו הכול התחיל.

מיכאל מלכיאלי: אבל יחד עם זה, מאוד עצוב לראות שעם כל היופי וההדר שבמקום, עדיין אותם אנשים מוגבלים, נכים, זקנים, לא יכולים לעלות להתפלל במערכת המכפלה כמו שכל מבנה ציבורי – ולאו דווקא ציבורי – מחויב.

מיכאל מלכיאלי: תנאי לטופס 4 בכל מקום זה הנגשה.

מיכאל מלכיאלי: ולצערנו הרב, מערכת המכפלה, המקום הקדוש ביותר לעם היהודי, עדיין לא מונגשת.

מיכאל מלכיאלי: אני ראיתי שם במו עיניי אנשים זקנים ומוגבלים שצריך להרים אותם בצורה מאוד מבזה, לא מכבדת, שגם מסכנת את חייהם.

מיכאל מלכיאלי: אני קורא לשר הביטחון ולמינהל האזרחי, שהבטיחו לא פעם ולא פעמיים בוועדת החוץ והביטחון שאו-טו-טו זה יתקיים ויאשרו: תזרזו את הדבר הזה.

מיכאל מלכיאלי: זה לא מכבד לא אותנו ולא את אותם אנשים שראוי לנו לכבד אותם, ונבוא לסיומו של הדבר הזה.

מיכאל מלכיאלי: תודה רבה.

יולי יואל אדלשטיין: תודה, חבר הכנסת מלכיאלי.

יולי יואל אדלשטיין: חבר הכנסת ג'אבר עסאקלה, בבקשה, אדוני, ואחריו – חברת הכנסת אורלי פרומן.

ג'אבר עסאקלה: אדוני היושב-ראש, חברי הכנסת, חברות הכנסת, כמעט שנה מאז חוקק חוק קמיניץ, ואנחנו עדים לאלפים רבים של התראות ושל קנסות, שמגיעים לכ-600,000 שקל בחלק מהמקרים, ול-300,000 שקל ברוב המקרים.

ג'אבר עסאקלה: אני חושב – חוק קמיניץ היה מיועד, מה שנקרא, להסדרת הבנייה בחברה הערבית; היום הסתבר שהוא לא דילג גם על המושבים והקיבוצים.

ג'אבר עסאקלה: אני חושב שכל מי שמדברים איתו בעניין קמיניץ אומר שזה חוק שאסור לו להמשיך להתקיים.

ג'אבר עסאקלה: לכן, אני מבקש וקורא להקפיא באופן מיידי – כי מחכה לנו כנראה תקופה ללא ממשלה, ואין דרך אלא להקפיא את החוק עד שתהיה ממשלה, ואז נתקן אותו.

ג'אבר עסאקלה: תודה רבה.

יולי יואל אדלשטיין: תודה לחבר הכנסת עסאקלה.

יולי יואל אדלשטיין: חברת הכנסת אורלי פרומן, בבקשה, גברתי, ואחריה – חבר הכנסת עופר כסיף.

אורלי פרומן: אדוני היושב-ראש, חבריי וחברותיי, אני בחרתי להקריא שיר מתוך ספר של שירת מחאה חברתית נשית שנקרא "מלכה עירומה".

אורלי פרומן: השיר הוא "קרב אגרוף", של אפרת גוש: "קודם כול, הגני על הגוף / שאיש מבחוץ לא ייכנס בך.

אורלי פרומן: / ידיים שמרי קרוב אל הפרצוף / זה המקום הראשון, רואים מה קורה לך.

אורלי פרומן: // עטפי היטב כל פצע חשוף / שם הוא מנסה לפגוע / שיווי משקל, שלא תיפלי לטירוף – – – // בכל כוחך / תצחקי, תשאגי, תפגעי / תפצעי, תתלשי, תדפקי / שלא תשתקי לעולם יותר עוד.

אורלי פרומן: / תילחמי, תהלמי, תצעקי, / תשגעי, תדרשי, תכבשי / שלא תתביישי לעולם יותר עוד.

אורלי פרומן: // עמדי זקוף, עיניים פקוחות, / נותר להחזיק עוד שלושה סיבובים לפחות.

אורלי פרומן: / אל תיכנעי, נו, לכל הרוחות / עכשיו, מבלי לחכות, קרב אגרוף.

אורלי פרומן: " בכל כוחך.

יולי יואל אדלשטיין: תודה, חברת הכנסת פרומן.

יולי יואל אדלשטיין: חבר הכנסת עופר כסיף, בבקשה, אדוני.

יולי יואל אדלשטיין: אחריו – חבר הכנסת יואב סגלוביץ'.

עופר כסיף: אדוני היושב-ראש, חברי הכנסת, לרגל יום המאבק באלימות נגד נשים, אני רוצה דווקא לשים אצבע על תופעה שהיא יותר חברתית.

עופר כסיף: בשנת 2013 התפרסם כי שופט אמר לצעירה נפגעת אונס, ואני מצטט: "יש בנות שנהנות מאונס".

עופר כסיף: הצעירה, בת 19, הייתה בת 13 כאשר נאנסה בידי ארבעה גברים.

עופר כסיף: היא סיפרה כי גם בתהליך הגשת התלונה היא סבלה מהתעמרות.

עופר כסיף: כך היא אמרה, אני מצטט: חוויתי גם במשטרה וגם בהליך הפלילי השפלות.

עופר כסיף: העירו כל מיני הערות.

עופר כסיף: יש בנות שנהנות מאונס?

עופר כסיף: להגיד דבר כזה ליד אנשים – זה המחיר שצריכות לשלם נפגעות תקיפה מינית?

עופר כסיף: בעקבות ההתבטאות הקשה של השופט, קורבן האונס התמוטטה ואושפזה בבית חולים.

עופר כסיף: זאת דוגמה לשיח רווח – השיח הפטריארכלי, והחברה הפטריארכלית.

עופר כסיף: שארל פורייה, שהיה סוציאליסט צרפתי, והוא זה שגם טבע את המונח פמיניזם, כתב כבר ב-1808 חיבור שנקרא "השפלת נשים בתרבות".

עופר כסיף: אם תרשו לי, לסיום, אני אצטט מתוך החיבור הזה.

עופר כסיף: הוא כותב כך, לפני למעלה מ-200 שנה: האין האישה הצעירה בת ימינו אינה אלא רק סחורה המוצגת למכירה למרבה במחיר, ותהפוך עם התשלום לרכושו הבלעדי?

עופר כסיף: האין הסכמתה לקשר הזוגי הנכפה עליה היא ביטוי לעריצות הדעות הקדומות הרודפות אותה מילדותה ואילך?

עופר כסיף: מנסים לשכנע אותה שכבליה עשויים פרחים, אבל האם באמת יכול להיות ספק לגבי השפלתה?

עופר כסיף: קדמה חברתית מתרחשת רק היכן שיש חירות לנשים; ניוון ושקיעה חברתיים מתרחשים היכן שחירות הנשים נרמסת.

עופר כסיף: תודה.

יולי יואל אדלשטיין: תודה, חבר הכנסת כסיף.

יולי יואל אדלשטיין: חבר הכנסת יואב סגלוביץ', בבקשה, אדוני.

יולי יואל אדלשטיין: אחריו – חבר הכנסת סעיד אלחרומי.

יואב סגלוביץ': אדוני היושב-ראש, חבריי חברי הכנסת, יש גמל עם דבשת אחת, יש גמל עם שתי דבשות, יש גם גמל עם שלוש דבשות.

יואב סגלוביץ': שלוש דבשות, שלושה כתבי אישום: שוחד, מרמה והפרת אמונים.

יואב סגלוביץ': ולגמל אין מראה.

יואב סגלוביץ': הוא לא רואה את דבשותיו שלו.

יואב סגלוביץ': לקהל המעריצים זה נראה כמו נקודת חן.

יואב סגלוביץ': המרמה יפה לי?

יואב סגלוביץ': הוא שואל.

יואב סגלוביץ': יפה, אומר הקהל.

יואב סגלוביץ': שוחד טוב לי?

יואב סגלוביץ': טוב לנו, אומר הקהל.

יואב סגלוביץ': והוא יוזם מופע, ביום שלישי הקרוב, שבו יוצגו הדבשות לקהל.

יואב סגלוביץ': ויקרא הקהל: איזה יופי, איזה חן; שוחד, מרמה והפרת אמונים – ולתפארת מדינת ישראל.

יולי יואל אדלשטיין: תודה, חבר הכנסת יואב סגלוביץ'.

יולי יואל אדלשטיין: חבר הכנסת סעיד אלחרומי, בבקשה, אדוני.

יולי יואל אדלשטיין: אחריו – חברת הכנסת פנינה תמנו.

סעיד אלחרומי: תודה, כבוד היושב-ראש.

סעיד אלחרומי: חבריי חברי הכנסת, מחר יתקיימו בחירות לרשויות המקומיות בטייבה, באקה אל-גרבייה וג'ת, ואני מאחל כמובן הצלחה לכולם.

סעיד אלחרומי: וגם תקוותנו ואיחולינו – שיום הבחירות יעבור כאשר הגשרים והמשותף יהיו אלו שיקבעו את סדר-היום של מחר.

סעיד אלחרומי: (אומר דברים בשפה הערבית, להלן תרגומם: מחר יתקיימו בחירות לרשויות המקומיות בטייבה, באקה אל-גרבייה וג'ת המשולש.

סעיד אלחרומי: אנו מאחלים הצלחה לכולם, אבל אנו גם קוראים לכל הצדדים, המועמדים והפעילים לשמור על המרקם החברתי ועל הקשרים הטובים בין בני המקום.

סעיד אלחרומי: כולנו בטוחים שההנהגה בטייבה, בבאקה אל-גרבייה ובג'ת המשולש תדאג לכך שיום זה יעבור בשלום ובביטחון ושתצא הנהגה חדשה שתשרת את כל הצדדים והתושבים בשלוש הערים האלה.

סעיד אלחרומי: )

יולי יואל אדלשטיין: תודה, חבר הכנסת סעיד אלחרומי.

יולי יואל אדלשטיין: חברת הכנסת פנינה תמנו-שטה, בבקשה, גברתי, ואחריה – חבר הכנסת רם שפע.

פנינה תמנו: אדוני היושב-ראש, חברי וחברות הכנסת, נכבדים ונכבדות, כל נרצחת הייתה עולם ומלואו.

פנינה תמנו: אקריא עדות של נרצחת בגוף ראשון: שלום, שמי סואר קבלאוי, אני בת 20 מאום אל-פחם, ישראל.

פנינה תמנו: גדלתי בצל הסכסוך הישראלי–פלסטיני, אך כבר מילדותי חלמתי רחוק.

פנינה תמנו: בגיל 20 פרצתי גבולות, התחלתי בחיים של הגדולים, כמו שאומרים.

פנינה תמנו: התקבלתי לאוניברסיטה בטורקיה והפכתי לסטודנטית מן המניין.

פנינה תמנו: כמה התרגשתי ביום הראשון ללימודים.

פנינה תמנו: הגעתי מלאת מוטיבציה להגשים את החלום הגדול.

פנינה תמנו: אבל החלום נקטע בלילה אחד של זעם, של כעס ושל אלימות.

פנינה תמנו: דווקא הם, הגברים הקרובים אליי ביותר, אבי ואחי, המשפחה שלי, מקום המבטחים שלי, הפכו להיות הסיוט הגדול של חיי.

פנינה תמנו: עימות אחד כשלא היה לי לאן לברוח, והם חנקו אותי וזרקו אותי מהחלון.

פנינה תמנו: ככה הם רצחו אותי.

פנינה תמנו: ב-6 בפברואר 2019 נמצאה סואר ללא רוח חיים לאחר שנפלה מגובה ונחנקה למוות על ידי אחיה הגדול ואביה.

פנינה תמנו: היא נרצחה בדם קר.

פנינה תמנו: האלימות נגד נשים היא טרור מגדרי ועלינו להילחם בזה ביחד.

פנינה תמנו: יהי זכרה ברוך.

יולי יואל אדלשטיין: תודה, חברת הכנסת פנינה תמנו שטה.

יולי יואל אדלשטיין: חבר הכנסת רם שפע, בבקשה, אדוני, ואחריו – חבר הכנסת אופיר כץ.

רם שפע: במסגרת ציון יום המאבק באלימות כנגד נשים אני אקריא את סיפורה, שנכתב בדיעבד, של אופירה חיים: שלום רב, שמי אופירה חיים, בת 57, גרושה ואם לשלוש בנות, תושבת המועצה המקומית תל מונד.

רם שפע: ב-2004 התגרשתי מבעלי אך המשכנו לחיות יחד באותו מתחם מגורים, בבתים צמודים זה לזה.

רם שפע: לא אחת קיבלתי איומים על חיי מהגרוש שלי, והוא כבר נשפט בעניין וקיבל עונש מאסר על תנאי.

רם שפע: כמה ימים אחרי שחזרתי מטיול בגאורגיה, הגרוש שלי קרא לי לצאת לגינה.

רם שפע: שם הוא ביקש כמה דברים בנוגע למתחם המגורים המשותף שלנו.

רם שפע: כשסירבתי לבקשותיו, ראיתי איך מפלס הכעס שלו עולה.

רם שפע: ציפיתי לעוד התפרצות ואיומים, אך במקום זאת הוא חנק אותי למוות, גרר, וזרק אותי לבור שהכין מבעוד מועד.

רם שפע: ברכבי מחוץ לבית נמצאו מגשי הכיבוד שקניתי בשביל כנס שאליו הוזמנתי.

רם שפע: אך גם אני וגם הכיבוד לא יכולנו להגיע.

רם שפע: אופירה נרצחה בשנת 2018, ביוני.

רם שפע: יהי זכרה ברוך.

יולי יואל אדלשטיין: תודה, חבר הכנסת רם שפע.

יולי יואל אדלשטיין: חבר הכנסת אופיר כץ, בבקשה, אדוני.

אופיר כץ: – – –

יולי יואל אדלשטיין: מוותר?

אלעזר שטרן: אפשר במקום?

יולי יואל אדלשטיין: שנייה, יש סדר.

יולי יואל אדלשטיין: חברת הכנסת מיקי חיימוביץ', בבקשה, גברתי.

יולי יואל אדלשטיין: אחריה – חבר הכנסת מיכאל ביטון.

מיכל (מיקי) חיימוביץ': אני אמשיך ואביא עוד סיפור: שלום, קוראים לי ויויאן, בת 65, מלוד.

מיכל (מיקי) חיימוביץ': במקצועי – לבורנטית כימית, אבל יצא לי לעבוד בתחומים רבים: טיפלתי בקשישים, עבדתי בחנות המשפחתית ועבדתי בגן ילדים.

מיכל (מיקי) חיימוביץ': לפני כ-30 שנה התגרשתי מבעלי אחרי מערכת יחסים אלימה גם מילולית וגם פיזית.

מיכל (מיקי) חיימוביץ': עזבתי את הדירה המשותפת ושכרתי דירה קטנה עבורי ועבור בניי.

מיכל (מיקי) חיימוביץ': את כל חיי הקדשתי לטיפול בשני ילדיי, יניב ותומר.

מיכל (מיקי) חיימוביץ': יניב כל חייו היה מטופל בבתי חולים בשל מצבו הנפשי.

מיכל (מיקי) חיימוביץ': בשנים האחרונות מצבו הידרדר.

מיכל (מיקי) חיימוביץ': הוא היה דר רחוב בבת ים והגיע לעולם הפשע.

מיכל (מיקי) חיימוביץ': הוא הפך אלים.

מיכל (מיקי) חיימוביץ': החזרתי אותו הביתה כי רציתי לטפל בו, אך הוא הפנה את הכעסים שלו כלפיי.

מיכל (מיקי) חיימוביץ': יום אחד, שבועות ספורים אחרי שחזר מאשפוז, הרגשתי שהוא החליט להרוג אותי.

מיכל (מיקי) חיימוביץ': כשהבנתי מה קורה התקשרתי לשכנה שגרה בבניין שלנו וקראתי לעזרה.

מיכל (מיקי) חיימוביץ': יניב שמע את זה והכה אותי בראש ובגוף.

מיכל (מיקי) חיימוביץ': נפלתי לקרקע.

מיכל (מיקי) חיימוביץ': גם כאשר השכנה והשוטרים דפקו על הדלת – הוא לא הפסיק.

מיכל (מיקי) חיימוביץ': ויויאן קמינסקי נרצחה ב-28 באפריל 2019.

מיכל (מיקי) חיימוביץ': יהי זכרה ברוך.

יולי יואל אדלשטיין: תודה, חברת הכנסת חיימוביץ'.

יולי יואל אדלשטיין: חבר הכנסת מיכאל ביטון, ואחריו – חבר הכנסת ווליד טאהא.

מיכאל ביטון: אדוני היושב-ראש, בסוף השבוע הזה נפטרה מנהיגה בעם היהודי בארצות הברית, ברברה מנדל, שאתה גם מכיר אישית כבוגר תוכנית מנדל – עמיתי ירושלים.

מיכאל ביטון: ברברה מנדל היא רעייתו של מורט מנדל, שהוא עצמו נפרד מאיתנו רק לפני כחודש.

מיכאל ביטון: בני זוג – היא בת 93 והוא בן 98 – שהיו נשואים 70 שנה, ו-70 שנותיהם למען מדינת ישראל.

מיכאל ביטון: השקיעו פה מאות מיליוני דולרים ובנו אוניברסיטאות, וחינוך ומנהיגות.

מיכאל ביטון: בוגרי מנדל נמצאים בכנסת – כמונו – ונמצאים בממשלה ובמשרדי ממשלה, והם מנהלי בתי ספר ומשפיעים בכל מעגלי החיים.

מיכאל ביטון: מורט וברברה היו אנשים צנועים ולא חיפשו כבוד ופאר.

מיכאל ביטון: הם כרכו את חייהם ומותם יחדיו.

מיכאל ביטון: חיו יחד, נפרדו מהעולם ביחד, אבל גם ידעו לזרוע בעולם את ההמשך.

מיכאל ביטון: בימים אלה נבנה מרכז מנדל ליד הגן הבוטני, שבו יושקעו כל שנה עשרות מיליוני דולרים בישראל ובעם היהודי.

מיכאל ביטון: פרויקט בר-קיימא שימשיך לפתח את המנהיגות ואת החינוך היהודי בעולם.

מיכאל ביטון: זו רק הזדמנות קטנה כאן, בכנסת ישראל, להוקיר זוג ענקים, שהשקיעו בעם היהודי ובמדינת ישראל, ואם יורשה לי – גם בירוחם ובבאר שבע באופן מיוחד, ולומר להם תודה גדולה.

מיכאל ביטון: יהי זכרם ברוך.

יולי יואל אדלשטיין: תודה, חבר הכנסת ביטון.

יולי יואל אדלשטיין: אני בוודאי מצטרף לכל מילה.

יולי יואל אדלשטיין: חבר הכנסת ווליד טאהא, בבקשה, אדוני, ואחריו – חבר הכנסת אלעזר שטרן.

וליד טאהא: אדוני היושב-ראש, לפני כמה ימים החליטה התביעה לסגור את התיק כנגד מאבטח תחנת המשטרה שירה למוות בצעיר מוחמד טאהא מכפר קאסם.

וליד טאהא: המשפחה – ובעיר, בחברה בכלל – חיכו וייחלו לכך שבהחלטה יהיה משהו שיביא לצדק ושיהיה משהו שיהיה שונה מכל הפעמים שבהן היה מגע בין המשטרה לבין אדם ערבי, שבהן התוצאה הייתה ידועה מראש: הצדק נמצא היכן שנמצאת המשטרה, והאשם הוא תמיד הצד הערבי.

וליד טאהא: אני רוצה לומר שההחלטה לא מקובלת על המשפחה ועל היישוב.

וליד טאהא: הולכים לערער על ההחלטה ולהגיע לערכאות גבוהות.

וליד טאהא: אנשים רוצים לחוש שיבוא יום שבו גם כאשר יהיה מגע בין צעיר ערבי או אדם ערבי לבין המשטרה – אז גם שם יהיה מותר לחפש את הצדק ורק את הצדק.

וליד טאהא: תודה.

יולי יואל אדלשטיין: תודה, חבר הכנסת ווליד טאהא.

יולי יואל אדלשטיין: חבר הכנסת אלעזר שטרן, בבקשה, אדוני.

יולי יואל אדלשטיין: אחריו – חבר הכנסת בועז טופורובסקי.

אלעזר שטרן: אדוני היושב-ראש, נתניהו שוב בונה במות.

אלעזר שטרן: זה הצליח לו.

אלעזר שטרן: בפעם הקודמת הבמה הייתה על המרפסת בכיכר ציון.

אלעזר שטרן: הוא עמד על הבמה, היסה לא היסה; בסוף זה הצליח לו, וכולנו משלמים את מחיר ההסתה וההשנאה עד היום.

אלעזר שטרן: הפעם הוא בונה במה בכיכר המוזיאון בתל אביב.

אלעזר שטרן: יעמוד לא יעמוד.

אלעזר שטרן: גם הפעם הוא קם נגד מערכות השלטון והסדר במדינת ישראל.

אלעזר שטרן: אבוי לנו אם גם הפעם יצליח.

אלעזר שטרן: מילה בשוליים: שי ניצן למד באותה ישיבה שאני למדתי; עם אביחי מנדלבליט שירתי יחד בצבא.

אלעזר שטרן: לא דיברתי עם שניהם תקופה ארוכה.

אלעזר שטרן: אני פונה אליהם שלא ייקחו את זה אישית.

אלעזר שטרן: כל אשמתם היא שהם משרתי ציבור, משרתי מערכת החוק, שעליה ראש הממשלה שלנו קם.

אלעזר שטרן: אנחנו לא ניתן לו.

אלעזר שטרן: הם גם כן לא ייתנו לו.

אלעזר שטרן: תהיו חזקים.

אלעזר שטרן: תודה.

יולי יואל אדלשטיין: תודה, חבר הכנסת אלעזר שטרן.

יולי יואל אדלשטיין: חבר הכנסת בועז טופורובסקי, בבקשה, אדוני.

יולי יואל אדלשטיין: אחריו – חבר הכנסת יזהר שי.

בועז טופורובסקי: אדוני היושב-ראש, חבריי חברי הכנסת, ביום שני שעבר, 18 בנובמבר, מייד אחרי שהקראתי כאן את שמות ההרוגים, נפטר מפצעיו רוכב אופנוע בן 18 כתוצאה מתאונה שהתרחשה בפסגת זאב בירושלים בתאריך 6 בנובמבר.

קריאה: – – –

בועז טופורובסקי: זה שמו?

בועז טופורובסקי: ביום שבת, 23 בנובמבר, נהרגה אישה בת 70 באזור התעשייה בנוף הגליל.

בועז טופורובסקי: מסיבות שעדיין אינן ברורות בתה, שנהגה ברכב, איבדה שליטה ופגעה בעמוד חשמל.

בועז טופורובסקי: זו פעם ראשונה שאני מסיים את הנאום בן דקה לפני שעברה דקה.

בועז טופורובסקי: זה אולי מזל, אבל זה לא מזל ל-1,617 פצועים קשה שנפצעו מתחילת השנה.

בועז טופורובסקי: ואסור לנו לסמוך על המזל, אלא לעשות מעשים כדי להקטין את מספר ההרוגים והפצועים בתאונות הדרכים.

בועז טופורובסקי: תודה.

יולי יואל אדלשטיין: תודה, חבר הכנסת בועז טופורובסקי.

יולי יואל אדלשטיין: חבר הכנסת יזהר שי, בבקשה, אדוני, ואחריו – חברת הכנסת רויטל סויד.

יזהר שי: תודה, אדוני היושב-ראש.

יזהר שי: חברות וחברי הכנסת, בחודש נובמבר 2011 פתחה המשטרה באוסטרליה בחקירה כנגד ענקית החדשות News Corp.

יזהר שי: נושא החקירה: החשד שבכירים בתאגיד החדשות פנו אל פוליטיקאי בכיר והציעו לו עסקת שוחד.

יזהר שי: תאגיד החדשות – אני מדבר על אוסטרליה – יעניק לסנטור אוסטרלי כיסוי עיתונאי אוהד, ובתמורה הוא ימנע חקיקה שעלולה להזיק לתאגיד.

יזהר שי: אני חוזר: עסקת שוחד – כיסוי עיתונאי אוהד בתמורה לרגולציה אוהדת בתחום התקשורת.

יזהר שי: זה קרה באוסטרליה, מדינה דמוקרטית, נאורה, ידידת ישראל.

יזהר שי: אז בפעם הבאה שהנאשם נתניהו או עושי דברו – השרים אוחנה, אמסלם, רגב ואחרים – ילינו על מר גורלו ועל התקדים הראשוני, הייחודי, שקושר כיסוי תקשורתי אוהד למעשה שוחד, תזכרו: לא תקדים ולא מיוחד.

יזהר שי: די לספינים.

יזהר שי: יש תקדים, במדינה דמוקרטית לא פחות נאורה ממדינת ישראל.

יזהר שי: ועוד, אתם יודעים מדוע נפתחה החקירה המשטרתית הזאת שסיפרתי לכם עליה?

יזהר שי: כי הסנטור האוסטרלי פנה למשטרה.

יזהר שי: הוא התלונן בעצמו על ניסיון שוחד.

יזהר שי: הוא גם הצביע בעד החקיקה שהזיקה לתאגיד החדשות.

יזהר שי: יחי ההבדלים הקטנים.

יזהר שי: חברות וחברי הכנסת, לא תקדים ולא קיפוח.

יזהר שי: להפך – כיסוי עיתונאי אוהד תמורת הטיית הרגולציה הוא שוחד.

יזהר שי: נקודה.

יולי יואל אדלשטיין: תודה.

יזהר שי: ובכל זאת, אני מאחל לראש ממשלת ישראל שיוכל להוכיח את חפותו ויצא זכאי מכל ההאשמות נגדו.

יזהר שי: תודה רבה.

יולי יואל אדלשטיין: תודה, חבר הכנסת יזהר שי.

יולי יואל אדלשטיין: חברת הכנסת רויטל סויד, בבקשה, גברתי.

יולי יואל אדלשטיין: אחריה – חברת הכנסת עאידה תומא סלימאן.

רויטל סויד: אדוני היושב-ראש, שר אני לא רואה פה, חבריי חברי הכנסת, היום אנחנו מציינים בכנסת את היום הבין-לאומי למניעת אלימות כנגד נשים.

רויטל סויד: ואני חייבת לציין שעמדנו היום, חברות הכנסת שארגנו את היום הזה, באמת חברות כנסת מכל סיעות הבית, מימין ועד לשמאל – כולנו עמדנו מאוחדות, מגובשות, כדי להיאבק למען אחיותינו.

רויטל סויד: בין היתר, הגיעה היום גם א'.

רויטל סויד: א' הייתה בת 16 כאשר הוריה הכריחו אותה להתחתן, ואפשר אולי אפילו לומר שמכרו אותה, עם בעל שהיה מבוגר ממנה ב-30 שנה.

רויטל סויד: אחרי שהיא נאנסה וספגה אלימות באופן קבוע, היא רצחה את בעלה.

רויטל סויד: ואני אומרת פה מייד: אין שום לגיטימציה למעשה שכזה.

רויטל סויד: אבל היום, כשא' הגיעה, שמענו איך היא הייתה צריכה לבחור בין החיים שלה לבין זה שהוא או האחים שלה ירצחו אותה.

רויטל סויד: היא נמצאת בהוסטל.

רויטל סויד: אחרי שש שנות מאסר שהיא ריצתה, הנשיא חנן אותה.

רויטל סויד: אבל עכשיו היא צריכה ללמוד לחיות.

רויטל סויד: וכולנו צריכים להבין: רוב האסירות בבתי הסוהר היו קורבן, קודם כול בילדות שלהן ובצעירותן – –

יולי יואל אדלשטיין: תודה.

רויטל סויד: – – קורבן לאלימות מינית או פיזית.

רויטל סויד: ולאחר הכליאה הן צריכות לעבור תהליך שיקום שיתייחס גם לחוויה הזו שהן חוו.

רויטל סויד: מדינת ישראל משקיעה המון בכליאה.

יולי יואל אדלשטיין: תודה.

רויטל סויד: חייבים להבין שצריך להשקיע גם בשיקום.

רויטל סויד: תודה.

יולי יואל אדלשטיין: תודה, חברת הכנסת רויטל סויד.

יולי יואל אדלשטיין: חברת הכנסת עאידה תומא סלימאן, ואחריה – אחרונת הדוברים תהיה חברת הכנסת קטי שטרית.

עאידה תומא סלימאן: קוראים לי דיאנה אבו קטיפאן, ונרצחתי ב-13 במרץ השנה.

עאידה תומא סלימאן: בעשרת הימים האחרונים בחיים שלי חשבתי שאני מגשימה חלום.

עאידה תומא סלימאן: הייתי מאורסת לבחור שאהבתי אותו מאוד ושהוא אהב אותי.

עאידה תומא סלימאן: המשפחה הגיעה למסקנה שצריך להפריד בינינו ולבטל את האירוסין.

עאידה תומא סלימאן: ברחנו ביחד כדי להתחתן, כדי להגשים את האהבה שלנו.

עאידה תומא סלימאן: משטרת ישראל, שהכריזה עליי כנעדרת, השתמשה בסיוע של אנשים "מכובדים", מהחברה שלי, שהביאו אותי ממקום מחבואי.

עאידה תומא סלימאן: לאחר דיונים הבינו שאני נמצאת בסכנה גדולה.

עאידה תומא סלימאן: אז, במקום לעשות את המוטל עליהם כמשטרה, במקום להציע לי להיות במקלט, במקום לעשות הערכת מסוכנות, במקום לערב את רשויות הרווחה, העבירו אותי לאותה משפחה שהביאה אותי ממקום מחבואי, כדי להגן עליי.

עאידה תומא סלימאן: אחרי יומיים המשפחה הזו מסרה אותי למשפחתי – ונוריתי בבוקר, כאשר הטענה הייתה שלוקחים אותי לקנות את בגדי החתונה.

יולי יואל אדלשטיין: תודה.

עאידה תומא סלימאן: דיאנה אבו קטיפאן אולי נרצחה על ידי מי שירה בה, אבל כל המערכת עזרה להגיע לתוצאה הזו.

יולי יואל אדלשטיין: תודה, חברת הכנסת עאידה תומא סלימאן.

יולי יואל אדלשטיין: חברת הכנסת קטי שטרית, אחרונת הדוברים בנאומים בני דקה.

קטי קטרין שטרית: אנגוואץ' מלקמו נישאה באושר רב לשוטר.

קטי קטרין שטרית: אותו שוטר גם רצח אותה: שמי אנגוואץ' מלקמו, בת 36, גרה בנתניה, אם לשלושה ילדים.

קטי קטרין שטרית: עליתי לישראל בשנת 1990.

קטי קטרין שטרית: עד לא מזמן עבדתי כרכזת מטעם הדרך החדשה – התוכנית הלאומית לשילוב עולים מאתיופיה, שבה משתתף משרד החינוך.

קטי קטרין שטרית: אהבתי מאוד להתנדב וללמוד.

קטי קטרין שטרית: נוריתי בראשי, בבית שלי, בידי בעלי השוטר, לעיניהם של שלושת ילדיי הקטנים והאהובים – תינוק בן חודשיים ושני ילדים בני שש ושבע.

קטי קטרין שטרית: הוא הכה אותי בראשי ואז הלך להביא את הנשק האישי שלו כדי לרצוח אותי.

קטי קטרין שטרית: כעבור זמן מה שוטרים הגיעו למקום ועצרו את חברם לתחנה.

קטי קטרין שטרית: שלושת ילדיי המפוחדים הועברו לטיפול.

קטי קטרין שטרית: בני משפחתי נותרו המומים, וכך גם חבריו לעבודה של בעלי, שעד לאותו רגע טרגי האמינו כי מדובר בבחור טוב ושקט.

קטי קטרין שטרית: אנגוואץ' נרצחה ב-14 באוקטובר 2018.

קטי קטרין שטרית: יהי זכרה ברוך.

יולי יואל אדלשטיין: תודה לחברת הכנסת קטי שטרית.

יולי יואל אדלשטיין: עד כאן נאומים בני דקה.

יולי יואל אדלשטיין: << הלסי >> ציון יום המאבק באלימות כלפי נשים << הלסי >>

יולי יואל אדלשטיין: חברי הכנסת, אנחנו עוברים לציון יום המאבק הבין-לאומי באלימות כלפי נשים – הצעות לסדר-היום מס' 1, 141, 225, 243, 252, 257 ו-280.

יולי יואל אדלשטיין: אבקש קצת שקט, חברים.

יולי יואל אדלשטיין: חבר הכנסת סעדי.

יולי יואל אדלשטיין: חבר הכנסת אוסאמה סעדי, קצת שקט.

יולי יואל אדלשטיין: חברת הכנסת גרמן.

יולי יואל אדלשטיין: חברי הכנסת, אני מתכבד לפתוח את הישיבה לציון יום המאבק הבין-לאומי באלימות נגד נשים.

יולי יואל אדלשטיין: אנחנו מקיימים את הדיון הזה שבועות ספורים אחרי שהמדינה כולה הזדעזעה מהרצח של שלוש נשים בידי בני זוגן: מיכל סלה, מריה טל ואסתר אהרונוביץ', זיכרון כולן לברכה.

יולי יואל אדלשטיין: לצערנו, הנשים הללו הצטרפו לסטטיסטיקה האיומה והנוראה, שמלמדת שיש לנו עוד דרך ארוכה לעבור עד שנמגר את נגע האלימות נגד נשים.

יולי יואל אדלשטיין: כשזה מגיע לרצח, כל המדינה עוצרת – ובצדק.

יולי יואל אדלשטיין: אבל אנחנו צריכים לעצור עוד הרבה, הרבה, קודם.

יולי יואל אדלשטיין: אנחנו צריכים לעצור כי יש בישראל נשים רבות שחוות אלימות בתוך ביתן שלהן; נשים שההפחדה, הפחד וההשפלה הם מנת חלקן היום-יומית.

יולי יואל אדלשטיין: אנחנו צריכים לעצור, כי יש בישראל נשים רבות שמוטרדות על רקע מינן, שמופלות על רקע מינן, שנתפסות כחלשות, כפחות ראויות וכפחות שוות.

יולי יואל אדלשטיין: את העץ הרקוב הזה אנחנו צריכים לגדוע מהשורש.

יולי יואל אדלשטיין: רק כך נוכל אחת ולתמיד להשליך אל פח ההיסטוריה את התופעה המכוערת של אלימות נגד נשים.

יולי יואל אדלשטיין: חבריי, המאבק באלימות הוא לא רק מאבק פיזי – הוא בראש ובראשונה מאבק ערכי.

יולי יואל אדלשטיין: המסורת היהודית מלמדת אותנו כי בין האיש לאישה שורר שוויון גמור.

יולי יואל אדלשטיין: הדבר מודגש כבר ממעשה בראשית, כפי שנאמר: "ויברא אלהים את האדם בצלמו, בצלם אלהים ברא אתו, זכר ונקבה ברא אתם".

יולי יואל אדלשטיין: אבל מי שפועל באלימות בז לשוויון.

יולי יואל אדלשטיין: הוא מקטין את דמות האישה, הוא מקטין את צלם האלוקים.

יולי יואל אדלשטיין: זה מתחיל בהערה גסה, בעלבון, ממשיך באלימות מילולית, בפגיעות ברכוש ובגוף, ובסופו של דבר, חלילה, מוביל גם לרצח.

יולי יואל אדלשטיין: מכאן אנחנו יוצאים היום בקריאה ברורה: אנחנו מאמינים בשוויון מלא בין המינים, שמקורו בצלם האלוהים שבאדם, ולכן אין ואסור שיהיה ולו שמץ של הבנה לגילוי אלימות נגד נשים: לא בצחוק ולא ברצינות, לא קל ולא חמור, לא בידי קולגה לעבודה ולא בידי בן משפחה.

יולי יואל אדלשטיין: פשוט לא.

יולי יואל אדלשטיין: אני מקווה מאוד שבמהרה נסיר מאיתנו את הכתם הזה, וביום המיוחד הזה כבר לא יהיה צורך.

יולי יואל אדלשטיין: עד אז, אני מודה לכל יוזמי הדיון החשוב הזה.

יולי יואל אדלשטיין: אני מזמין את חברת הכנסת עאידה תומא סלימאן לפתוח את הדיון.

יולי יואל אדלשטיין: אחריה – חברת הכנסת מיקי חיימוביץ'.

יולי יואל אדלשטיין: עד חמש דקות לרשותך.

עאידה תומא סלימאן: כבוד היושב-ראש, חברות וחברי הכנסת, בשנה שעברה קמו הנשים במדינת ישראל, נשים מכל המוצאים והקבוצות, והכריזו שהן עושות צעד היסטורי ושובתות: אני אישה, אני שובתת.

עאידה תומא סלימאן: ככה הכריזו הנשים במדינת ישראל וכיוונו את אור הזרקורים הציבורי למאבק הציבורי ברחוב, ולו רק ליום אחד, כיוונו את אור הזרקורים לסבל הנשים מאלימות על כל סוגיה – הכלכלית, הפיזית, הנפשית והמינית.

עאידה תומא סלימאן: אז מחינו כולנו יחד נגד רצח נשים ואוזלת היד של הרשויות במדינה.

עאידה תומא סלימאן: שנה אחרי, ואחרי רצח של 13 נשים נשאלת השאלה: האם היה אפשר למנוע ולו רצח אחד מ-13 הרציחות האלה?

עאידה תומא סלימאן: אחרי המחאה בשנה שעברה פוזרו על ידי ראש הממשלה נתניהו וממשלתו הבטחות לכל עבר – שהמדינה תתגייס בכל כוחותיה למאבק ותממש את התוכנית הלאומית של הוועדה הבין-משרדית למניעה וטיפול בתופעת האלימות במשפחה, ושהוא בעצמו, ראש הממשלה, יעמוד בראשה של ועדה מיוחדת – ככה נאמר לנו – ויוקצו תקציבים.

עאידה תומא סלימאן: אבל מה באמת נעשה על ידי הממשלה בשנה שחלפה מאז כדי לעצור את הרציחות והאלימות?

עאידה תומא סלימאן: אומנם המשרד לביטחון פנים ממאן להעביר הרבה מהמידע, למרות שהוא מחויב על פי החוק, אבל דוחות של הממ"מ שיצאו בימים האחרונים מראים כי לא נעשה הרבה.

עאידה תומא סלימאן: בשנת 2019 הועבר לתוכנית תקצוב של 50 מיליון ש"ח.

עאידה תומא סלימאן: עמדנו ביעד, אבל מה, 20 מיליון מתוכם הועברו בסוף נובמבר, כך שספק גדול אם יצליחו להשתמש בהם וליישם את התוכניות.

עאידה תומא סלימאן: התקציב שמתוכנן לשנים הבאות – גם לא ידוע כמה יהיה.

עאידה תומא סלימאן: ב-2020 אין לנו תקציב מאושר, כך שספק אם יועבר תקציב לתוכנית.

עאידה תומא סלימאן: איוש תקני העובדים הסוציאליים, שלהם מיועד רוב התקציב החדש, לא הושלם; 60% מהנשים הנרצחות היו מוכרות למשטרה ולשירותי הרווחה; מתוך 181 ערעורים שהוגשו לפרקליטות המדינה על מקרים של תקיפה מינית, נפתח בחזרה תיק אחד, תיק אחד; כל ניסיונותינו להקים ועדת חקירה פרלמנטרית על רצח נשים נכשלו – למה?

עאידה תומא סלימאן: כי הקואליציה הצביעה נגד; 12% מהגברים האלימים עוברים טיפולים; נסגרו בשנה הזאת שתי דירות שבהן טופלו גברים אלימים.

עאידה תומא סלימאן: ובחברה הערבית – מ-13 הרציחות, 7 הן של נשים ערביות – נשים ערביות נמצאות בפחד אפילו יותר מבשנים קודמות.

עאידה תומא סלימאן: אם מדובר על 450,000 כלי נשק שפזורים בתוך הכפרים, אז תתארו לעצמכם.

עאידה תומא סלימאן: הנשים מפוחדות ומבוהלות ועוברות אלימות בתוך הבתים פי עשרה, כי הן יודעות שאולי יש נשק שמסתובב בסביבה, ושקל מאוד להשיג את הנשק הזה ושקל מאוד לבצע את הרצח הבא, ואז הן שותקות.

עאידה תומא סלימאן: האחראים למצב הזה הם חברי ממשלת ישראל, ובעיקר ראש הממשלה בנימין נתניהו, שמכהן גם כשר הרווחה.

עאידה תומא סלימאן: אנחנו מבקשות ומודיעות שלא נסכים שהקיפאון הפוליטי הקיים יפקיר את חיינו בהמשך.

עאידה תומא סלימאן: אנחנו לא מוכנים לקבל שעוד נשים יסבלו אלימות כי הפוליטיקאים לא מצליחים להרכיב ממשלה.

עאידה תומא סלימאן: בינתיים יש ממשלה, ומוטלת עליה מלאכת ביטחוננו האישי.

עאידה תומא סלימאן: אנחנו כנשים, ערביות כיהודיות, מכל המוצאים, לא נסבול מצב שבו דוחקים אותנו הצידה בגלל מערכות פוליטיות, ואנחנו כן סומכות רק על דבר אחד: אנחנו סומכות על אלפי הנשים שגם היום יוצאות לרחובות ומפגינות, ועכשיו נצא מפה כדי להיות איתן, כי אם הבית הזה לא מצליח לחוקק, לא מצליח להקצות תקציבים, אז נצא לרחובות, נהיה עם הנשים ונגן עליהן.

עאידה תומא סלימאן: תודה.

חמד עמאר: תודה רבה, חברת הכנסת עאידה תומא סלימאן.

חמד עמאר: חברת הכנסת מיקי חיימוביץ'.

חמד עמאר: עד חמש דקות, בבקשה.

מיכל (מיקי) חיימוביץ': תודה רבה.

מיכל (מיקי) חיימוביץ': אדוני היושב-ראש, חברות וחברי הכנסת, אורחים ואורחות נכבדים, מאז הבוקר בשורה של דיונים ואירועים אנחנו מציינים ומציינות כאן בכנסת את היום הבין-לאומי למאבק באלימות נגד נשים.

מיכל (מיקי) חיימוביץ': עסקנו בהרחבה בנשים נפגעות אלימות שמוצאות מפלט במקלטים ושמענו על המצוקות של בני משפחה של קורבנות האלימות הרצחנית.

מיכל (מיקי) חיימוביץ': מדי 25 בנובמבר אנחנו מקדישים יום שלם כדי לזכור ולהזכיר עד כמה האלימות הזאת, שגובה את חייהן של נשים ומטילה טרור עליהן, היא מכת מדינה שחייבים להילחם בה בכל הכוח.

מיכל (מיקי) חיימוביץ': כמו בכל שנה אני שואלת את עצמי, האם היום הזה ישנה משהו?

מיכל (מיקי) חיימוביץ': האם נצא מכאן עם מציאות אחרת?

מיכל (מיקי) חיימוביץ': האם העובדה שהיום עצרנו והקשבנו, שמענו וחשבנו איך אפשר להביא לשינוי תעזור?

מיכל (מיקי) חיימוביץ': והתשובה, לצערי, היא שהסיכוי לכך קלוש.

מיכל (מיקי) חיימוביץ': לא מספיק יום בשנה, לא מספיק שכשקורה רצח, עוד רצח, כולנו מדברים ועוסקים בו וזמן קצר אחר כך חוזרים וחוזרות לשגרת יומנו.

מיכל (מיקי) חיימוביץ': השינוי שמתחייב הוא שינוי עמוק, של הבנה ושל טיפול.

מיכל (מיקי) חיימוביץ': הנתונים המספריים קשים, מזעזעים וצועקים.

מיכל (מיקי) חיימוביץ': כל קורבן היא חיים שלמים של אישה שרצתה לחיות, להיות אימא וחברה ובת ואחות; שרצתה לחיות בביטחון אישי, ביטחון נפשי וכלכלי, ושהייתה לה הזכות לכך, זכות שנלקחה ממנה באלימות רצחנית.

מיכל (מיקי) חיימוביץ': אדוני היושב-ראש, אלה לא רק שמותיהן וסיפוריהן של נשים שנרצחו שקראנו כאן קודם; זוהי מציאות של חיים בסיוט מתמשך שהיא נחלתן של נשים רבות בישראל שחוות אלימות קשה, שבמקרים רבים, רבים מדי, מסתיימת ברצח, נשים שאולי ממש, ממש ברגע זה, כשאנחנו כאן, מישהו מחשב את קיצן.

מיכל (מיקי) חיימוביץ': מול הנתונים הקשים, אנו רואים עלייה במספר הפניות למרכזים לטיפול באלימות במשפחה של משרד הרווחה, שעומדים בפני קריסה בשל חוסר קריטי בתקציבים.

מיכל (מיקי) חיימוביץ': במהלך שנת 2018, 6,488 נשים קיבלו סיוע ב-113 מרכזים לטיפול באלימות במשפחה.

מיכל (מיקי) חיימוביץ': מדובר על עלייה של 160% בתוך חמש שנים במספר הפניות של נשים בנוגע לאלימות במשפחה.

מיכל (מיקי) חיימוביץ': ב-14 מקלטי החירום של משרד הרווחה שהו 682 נשים ו-1,011 ילדים בשנת 2018.

מיכל (מיקי) חיימוביץ': מרבית הנשים מגיעות למקלט עקב אירוע אלימות קיצוני.

מיכל (מיקי) חיימוביץ': עבור 80% מהנשים ששהו במקלטים מדובר באלימות נמשכת – בין שנה לעשרות שנים – ורק כאשר הן סובלות מאלימות קיצונית הן מגיעות לשם.

מיכל (מיקי) חיימוביץ': אבל הן סובלות גם מסוגים שונים ומגוונים של אלימות – כלכלית, מינית, פיזית ונפשית.

מיכל (מיקי) חיימוביץ': כשאנחנו חושבות וחושבים על אלימות נגד נשים, אנחנו חושבים לרוב על אונס, על רצח ומכות.

מיכל (מיקי) חיימוביץ': הדימוי שעולה לרובנו בראש הוא אותה אישה שמסתירה את הסימנים בגוף שלה ומתרצת אותם, כשהם מתגלים, בנפילה אקראית או במכה מארון.

מיכל (מיקי) חיימוביץ': אבל חשוב לי לדבר כאן היום ולהזכיר גם את אותה אלימות שבמקרים רבים היא סמויה מן העין, שקופה: שליטה והפחדות, הקטנה ומניפולציות.

מיכל (מיקי) חיימוביץ': נשים רבות סופגות מדי יום את אותה אלימות סמויה – אלימות כלכלית, אלימות מילולית, אלימות רוחנית.

מיכל (מיקי) חיימוביץ': אלימות כלכלית היא מנגנון דיכוי המתבסס על שליטה באמצעים הכלכליים של הבית.

מיכל (מיקי) חיימוביץ': רוצים דוגמאות?

מיכל (מיקי) חיימוביץ': חוסר גישה לכספים המשותפים, פיקוח הדוק על ההוצאות או ענישה אם יש איזשהן הוצאות שהן לא ממש לרוחו של הגבר.

מיכל (מיקי) חיימוביץ': אם בן הזוג שלך מקלל אותך, מקטין אותך או מאשים אותך בכל דבר רע שקורה, או אפילו פשוט דברים שלא לרוחו, את פשוט סובלת מאלימות מילולית.

מיכל (מיקי) חיימוביץ': אלימות שהיא בדרך כלל פוגעת בדימוי העצמי של נשים רבות ועלולה לגרום להן לצלקות נפשיות קשות.

מיכל (מיקי) חיימוביץ': אלימות רוחנית, אני לא יודעת אם אתם יודעים מה זה, היא אלימות שהיא ייחודית לאוכלוסיות שומרות מסורת.

מיכל (מיקי) חיימוביץ': במצב הזה לעיתים גברים מונעים מנשים לקיים מצוות ובכך מונעים מהן לקיים את אמונתן, מה שפוגע בצורה נוראית בערך העצמי שלהן.

מיכל (מיקי) חיימוביץ': כ-200,000 נשים בישראל מוכרות כנפגעות אלימות במשפחה, אך ההערכה היא שהמספר האמיתי גדול פי ארבעה.

מיכל (מיקי) חיימוביץ': אחת הסיבות לפער היא האלימות השקופה, שעליה סיפרתי לכם והרחבתי עליה.

מיכל (מיקי) חיימוביץ': לעיתים, באופן אבסורדי, דווקא הטריגר לעזיבה של מערכת יחסים הרסנית כזאת יהיה השלב שבו השקוף יהפוך לגלוי והמילים – לחבטות.

מיכל (מיקי) חיימוביץ': אני רוצה לקרוא מכאן לאותן נשים, שאולי שומעות את המילים האלה ופתאום מבינות שם שהן צריכות לפנות לעזרה – לעשות את זה, לדבר, לשתף.

מיכל (מיקי) חיימוביץ': אני מבינה את הרתיעה, את תחושת הבושה או ההשפלה, אבל האלטרנטיבה של השתיקה מסוכנת מדי.

מיכל (מיקי) חיימוביץ': אני לא יכולה להבטיח שבשנה הבאה לא נהיה כאן ונקריא שוב רשימת שמות של נשים, כל אחת – חיים שלמים.

מיכל (מיקי) חיימוביץ': אני לא יכולה להבטיח והלב שלי נקרע בשל כך.

מיכל (מיקי) חיימוביץ': אני יכולה רק לקוות שבעזרת יוזמות חקיקה ועבודה של כל חברי הבית הזה, מימין ומשמאל, נשפר את המצב; לקוות שנצא מהקיפאון שאנו נמצאים בו במערכת הפוליטית; שנעשה, ולא נתעורר רק בימי ציון בין-לאומיים או כשהמקרה הבא יזעזע את כולנו.

מיכל (מיקי) חיימוביץ': כי פשוט די.

חמד עמאר: תודה רבה.

חמד עמאר: חבר הכנסת אלי אבידר, בבקשה.

חמד עמאר: עד חמש דקות, בבקשה.

אלי אבידר: אדוני היושב-ראש, כנסת נכבדה, אנו מציינים היום את יום המאבק באלימות כלפי נשים, בו בזמן שעבור נשים רבות בחברה הישראלית כל יום מימי השנה הוא מאבק.

אלי אבידר: הרעיה, החברה, בת הזוג, הבת, האם, היא לא רכושו של אף גבר, משפחה או שבט ואסור גם שתהיה מרכיב בכבודם של גברים ומערכות חברתיות.

אלי אבידר: אלימות נגד נשים היא תופעה בזויה, חוצת תרבויות ועמים, אשר זוכה להגדרות מקילות ומכובסות.

אלי אבידר: בערבית מצאתי את ההגדרה (אומר בערבית ומתרגם: ג'ראים א-שרף,) או כפי שזה מכונה בתקשורת בעברית "רצח על רקע חילול כבוד המשפחה".

אלי אבידר: כשזה בקרב יהודים זה הופך לרוב ל"רצח על רקע רומנטי".

אלי אבידר: אדוני היושב-ראש, אין באלימות נגד נשים לא כבוד ולא רומנטיקה.

אלי אבידר: יש כאן פשעים בזויים שמתבצעים בשם דיכויה של האישה ועצירת התהליך לשוויון בין המינים.

אלי אבידר: תופעת האלימות נגד נשים מתחילה באלימות, כדי להשיג דיכוי ושליטה, ולצערנו לא פעם היא מסתיימת ברצח, כנקמה על כישלון הדיכוי.

אלי אבידר: מאכזב לחזות במופתעים שאומרים: אבל הוא רופא, הוא שגריר, הוא עיתונאי, הוא איש עסקים מצליח.

אלי אבידר: רבותיי, השכלה גבוהה והצלחה כלכלית אינן הופכות גברים מסוימים לפחות אלימים.

אלי אבידר: מדובר בגברים חלשים ובעלי אגו פגום, ללא כל קשר למצב סוציו-אקונומי או השכלה.

אלי אבידר: הקלות הבלתי-נסבלת שבה גברים אלימים משוחררים לחופשי היא לא פחות ממחדל.

אלי אבידר: המשרד לביטחון פנים מספק הסברים על שיפוט מקל שזוכים לו אותם פושעים ומוסכמות חברתיות שמספקות להם רשת הגנה.

אלי אבידר: אך גם למשטרה יש אחריות.

אלי אבידר: הכיסוי המודיעיני אל מול התופעה חלש, וכנגזרת ישירה – גם הסיכול מבעוד מועד והיכולת להביא להרשעות חלשים.

אלי אבידר: בעבר רוצחים על כבוד המשפחה הסגירו את עצמם למשטרה, בגאווה, יש לומר.

אלי אבידר: היום, אדוני היושב-ראש, רוצחים בשם כבוד המשפחה אינם מסגירים את עצמם ואף שהסביבה יודעת מי הם, המשטרה מתקשה לפענח את הפשעים והם מסתובבים חופשי.

אלי אבידר: חברותיי וחברי הכנסת, אלימות נגד נשים אינה גזרת גורל והיא ניתנת לצמצום משמעותי, אם רק נעצור את האדישות כלפיה.

אלי אבידר: יש בידינו כלים למנוע את הרצח הבא וכדאי שנתמקד בשלושה מהלכים מרכזיים: הראשון – תקציבים.

אלי אבידר: ביוני 2017 הוגשו מסקנות הוועדה הבין-משרדית למניעה וטיפול בתופעת האלימות במשפחה והוחלט על תוכנית תקצוב של 250 מיליון שקלים על פני חמש שנים.

אלי אבידר: עד כה לא הוקצו כל התקציבים, לא נקבעו מקורות תקציביים למימוש ועדיין נדרש ששר הרווחה ינחה להכניס את התקצוב לבסיס התקציב של משרדו.

אלי אבידר: הדבר השני שצריך לעשות הוא תיאום מערכות: הוועדה הבין-משרדית המליצה על הקמת רשות לאומית, שתכלול נציגים מכלל הגופים והמשרדים, אשר תתמודד עם התופעה מתוך תיאום בין-מערכתי.

אלי אבידר: הרשות טרם הוקמה.

אלי אבידר: השלישי הוא חינוך מגדרי בבתי הספר.

אלי אבידר: על מערכת החינוך מוטלת האחריות ללמד את בני הנוער לזהות תסמינים של מערכות יחסים שאינן בריאות, לתת כלים להתמודדות עם קשיים ואיומים ולהכין את בני הנוער לזוגיות שוויונית ללא אלימות.

אלי אבידר: אך יש נושא נוסף שחייבים לשנות מהשורש.

אלי אבידר: כיום יש מספר רב של מקלטים לנשים מוכות, בו בזמן שחייבים להתקיים מכוני טיפול לגברים מכים באותו היקף.

אלי אבידר: הפתרון כיום הוא להוציא את האישה המוכה מהבית, לשכן אותה במקלט, לבודד אותה ואת ילדיה ולנתק אותם ממסגרת חייהם.

אלי אבידר: אבל צריך לנהוג הפוך: הגברים המכים הם אלה שצריכים להיכנס לבידוד ולעבור טיפול כדי שיחוו תהליך שיקום ויוכלו לחזור לחברה בריאים ולא אלימים.

אלי אבידר: אם החקיקה והאכיפה יהיו מחמירות יותר והאווירה הציבורית והתקשורתית תראה פחות סובלנות כלפי התופעה, גם התוקף הפוטנציאלי יחשוב פעמיים לפני שהוא פוגע.

אלי אבידר: אני רוצה לנצל ההזדמנות ולברך את שדולת הנשים בישראל על פעילותה המבורכת בחזית הציבורית, המשפטית והחקיקתית למען נשים במדינת ישראל.

אלי אבידר: כמו כן, להוקיר את פעילותם של 67 מרכזי הטיפול באלימות במשפחה בפריסה ארצית, את איגוד מרכזי הסיוע לנפגעות ונפגעי תקיפה מינית, את ויצו – מעוני חירום ומקלטים לנשים מוכות, ואת נעמת, לוט"ם וארגונים נוספים שלצערי שכחתי.

אלי אבידר: אך בעיקר אני רוצה להוקיר את הנשים במדינת ישראל על אומץ ליבן אל מול דעות קדומות ומציאות מגבילה, על פועלן העמוק והרוחבי בשינוי החברתי והתודעתי שמתקיים כיום במדינת ישראל.

אלי אבידר: אך בל נטעה, יש עוד דרך ארוכה לעשות.

אלי אבידר: תודה רבה.

חמד עמאר: תודה רבה.

חמד עמאר: חברת הכנסת קטי שטרית, בבקשה.

חמד עמאר: בבקשה, עד חמש דקות.

קטי קטרין שטרית: אדוני היושב-ראש, חבריי וחברותיי חברי הכנסת, 22,974 תיקים בגין עבירות אלימות בין בני זוג נפתחו ונפתחים מדי יום, כמעט 60 תלונות בממוצע ביום.

קטי קטרין שטרית: תופעת האלימות נגד נשים, שזכתה בשנים האחרונות לפרסום ציבורי ולסקירה נרחבת, איננה תופעה חדשה.

קטי קטרין שטרית: התופעה הייתה קיימת בעבר הן בקרב אומות העולם והן בקרבנו.

קטי קטרין שטרית: תופעת נשים מוכות יכולה לקרות גם במשפחות הטובות ביותר.

קטי קטרין שטרית: היא חוצה מגזרים וקהילות ואינה נושאת גוון פוליטי.

קטי קטרין שטרית: אלימות כלפי נשים לובשת פנים רבות.

קטי קטרין שטרית: אלימות היא לא רק כשהבעל מכה, אלא לפעמים היא פורצת החוצה ומלווה בהשפלות ובפגיעה בשמה הטוב של האישה.

קטי קטרין שטרית: בתלמוד מובאים מקרים רבים.

קטי קטרין שטרית: אחד הסיפורים אשר נחרתו בליבי הוא ממסכת סוטה.

קטי קטרין שטרית: מסופר שם על אישה שנהגה להשתתף בדרשות של רבי מאיר בבית הכנסת.

קטי קטרין שטרית: פעם אחת האריך רבי מאיר בדרשתו, וכתוצאה מכך איחרה האישה להגיע הביתה.

קטי קטרין שטרית: בעלה כעס מאוד ואילץ את אשתו לחזור לבית המדרש ולירוק בפרצופו של רבי מאיר.

קטי קטרין שטרית: רבי מאיר, בגדולתו, הבין שהאישה נשלחה על ידי בעלה, וזאת כדי לבזותו, ובחוכמה הכריז כי יש לו בעיה בעין ומישהי צריכה ללחוש לו לעין: שתבוא ותרפא אותי.

קטי קטרין שטרית: האישה ניגשה אל הרב, והוא ביקש ממנה: בבקשה, תירקי לי בעין שבע פעמים ואז ייטב לי.

קטי קטרין שטרית: כך מנע רבי מאיר את השפלתה של האישה.

קטי קטרין שטרית: במקרה זה הפגיעה אינה במוניטין של האישה בלבד אלא יש כאן ניסיון להרוס, והדבר נבע מקנאתו של הבעל לאשתו.

קטי קטרין שטרית: הקנאה יכולה להעביר אדם על דעתו, והיא מסוכנת.

קטי קטרין שטרית: קנאה היא תכונה עתיקת יומין ואין לה מזור.

קטי קטרין שטרית: היא קיימת גם בימינו אנו.

קטי קטרין שטרית: לפני חודשיים נרצחה בדם קר מיכל סלה, זיכרונה לברכה, ומחקירות המקרה עולה תמונה מדאיגה מאוד של הרוצח – על התנהלותו הקנאית, הרכושנית, השתלטנית והמאיימת של הבעל, שכללה צעקות והתעללויות.

קטי קטרין שטרית: אלימות כלפי נשים, על כל רבדיה, זה לא עניין של ימין או שמאל, זה גם לא עניין של חברה מסורתית או מערבית, אלא זה עניין של כולנו.

קטי קטרין שטרית: עלינו ללמוד לשלוט בכעסים, הקנאה והיצרים הרעים.

קטי קטרין שטרית: לשלוט בהם.

קטי קטרין שטרית: אלימות במשפחה היא אינה המצאה של המאה ה-21, ובטח לא של המאה ה-20.

קטי קטרין שטרית: המקרים שהזכרתי הם מקרים מזעזעים, והם כאן כדי להעלות את המודעות למיגור האלימות נגד נשים.

קטי קטרין שטרית: רק בשנים האחרונות החל קמפיין נרחב למיגור האלימות נגד נשים, שסיסמתו באירופה היא: Non.

קטי קטרין שטרית: No.

קטי קטרין שטרית: Nein.

קטי קטרין שטרית: אני אומרת לכם בעברית ובערבית: חלאס, די.

קטי קטרין שטרית: אנחנו אומרים היום חלאס לאלימות על בסיס מגדרי בכל מקום.

קטי קטרין שטרית: זה יכול לקרות לכל אחת, להיות קורבן לאלימות.

קטי קטרין שטרית: זאת לא בושה.

קטי קטרין שטרית: את רגשי האשמה של הקורבנות הייתי רוצה למחוק.

קטי קטרין שטרית: ויש את מי שנותר מאחור – הילדים, ההורים, האחים.

קטי קטרין שטרית: פניי קדימה: בשביל מיגור האלימות צריך לחנך, למגר שווה לחנך.

קטי קטרין שטרית: כדי למגר את האלימות בגיל מבוגר אנחנו צריכים להתחיל בחינוך בגיל צעיר.

קטי קטרין שטרית: צריך להצמיח שיח חברתי חינוכי חיובי, בריא ונכון.

קטי קטרין שטרית: זה מתחיל בגנים, בבתי הספר היסודיים, וממשיך לתיכונים וכן הלאה.

קטי קטרין שטרית: אנחנו צריכים לתת את הקול הנגדי.

קטי קטרין שטרית: להכניס שיח מכבד, מערכי שיעור מתאימים בתוך מערכת החינוך, ולהוות דוגמה אישית לילדינו.

קטי קטרין שטרית: מחובתנו לתת מענה לאלו שכבר נפגעו מאלימות, ובראש ובראשונה לאפשר להם מקום בטוח וטוב.

קטי קטרין שטרית: וכאן תודתי והוקרתי לכל אותם ארגונים שעושים עבודת קודש יום-יומית כדי לעזור לאותן משפחות שסבלו ושסובלות.

קטי קטרין שטרית: תודה.

חמד עמאר: תודה רבה.

חמד עמאר: חברת הכנסת אורלי לוי אבקסיס, בבקשה.

חמד עמאר: בבקשה, עד חמש דקות.

אורלי לוי אבקסיס: תודה רבה לך, אדוני היושב-ראש.

אורלי לוי אבקסיס: חברים וחברות יקרים, אני רוצה לתת לכם תמונת מצב של המציאות העגומה.

אורלי לוי אבקסיס: אחת מכל שלוש נשים תחווה אלימות במהלך מערכת היחסים.

אורלי לוי אבקסיס: אחד מכל שלושה גברים שיגיד לה: אני אוהב אותך – יפגע בה.

אורלי לוי אבקסיס: האלימות הזאת יכולה להיות נפשית, פיזית, מינית, כלכלית, או בעידן הטכנולוגי גם אלימות טכנולוגית: הפצת סרטונים שאולי עשיתם אותם ברגע של אהבה ושל אמון, חדירה למחשב, מעקב אחרי מיילים, הודעות וכדומה.

אורלי לוי אבקסיס: אז מה גורם לגברים להיות אלימים כלפי נשים?

אורלי לוי אבקסיס: מה?

אורלי לוי אבקסיס: רגש, קנאה מעוורת, כעס מתפרץ, תחושת השפלה, תסכול עצור, תחושת קיפוח?

אורלי לוי אבקסיס: חברים, אלו הם רגשות.

אורלי לוי אבקסיס: אף אחד עוד לא מת מרגשות.

אורלי לוי אבקסיס: הרי גברים כועסים גם על הבוס המתעמר בעבודה, על ההוא שנדחף בכביש, על השכן שמרעיש, אבל לרוב הם לא יעזו להפעיל אלימות, והם לא יעזו לעשות זאת בגלל שהם מודעים להשלכות שיהיו למעשים שלהם: תלונה במשטרה, כלא, נידוי חברתי.

אורלי לוי אבקסיס: אז למה זה לא ככה כלפי נשים?

אורלי לוי אבקסיס: כי ההשלכות כלפי הנשים מצומצמות מאוד, לצערי, גם בימינו.

אורלי לוי אבקסיס: קודם כול, את האלימות הזו בבית אפשר להסתיר בפנים.

אורלי לוי אבקסיס: וחוץ מזה, אתם יודעים מה עובר לאנשים בראש – היא תפחד להתלונן, יש את הילדים, היא לא תעשה להם פדיחות בבית הספר, בגני הילדים, שלא יערבו את הרווחה, שלא יהיה נידוי חברתי.

אורלי לוי אבקסיס: בכל מקרה, אם יהיה – יש לי חברים במשטרה.

אורלי לוי אבקסיס: את האלימות הזו, לצערי הרב – וכך אכן קורה גם בימינו – אפשר להחביא.

אורלי לוי אבקסיס: זאת אומרת שיש כאן בחירה.

אורלי לוי אבקסיס: הכעס לא בהכרח מוביל להתנהגות האלימה.

אורלי לוי אבקסיס: ההתנהגות האלימה היא בחירה.

אורלי לוי אבקסיס: מה המחקרים מראים לנו?

אורלי לוי אבקסיס: מהם הפרמטרים שמנבאים אלימות במשפחה?

אורלי לוי אבקסיס: אז שתדעו לכם, זה לא רק רמת הכעס, המצב הנפשי או רמת התסכול של הגברים המכים, אלא אלו הערכים, האמונות, התפיסות שהם מחזיקים בהם.

אורלי לוי אבקסיס: המחקרים מראים שהגורם המנבא ביותר של אלימות במשפחה הוא תחושת הפריבילגיה של הגבר.

אורלי לוי אבקסיס: כלומר, עד כמה הגבר מרגיש פריבילג בעולם שלו; מה התפיסות שלו בנוגע לתפקידים של גברים ושל נשים בעולם; על המעמד של הגבר ושל האישה במשפחה, בעבודה, בקריירה.

אורלי לוי אבקסיס: אז מהיכן נובעת תחושת הפריבילגיה של הגבר?

אורלי לוי אבקסיס: אם בגיל כל כך צעיר הוא מקבל פי שניים יותר תשומת לב מהסביבה בבית הספר, בבית, אין זה פלא שכשהוא יוצא בערב לבלות הוא לא יחוש צורך להסתכל סביב.

אורלי לוי אבקסיס: וכשהוא ישכב עם הרבה מאוד נשים, הוא לא יתויג כפי שיעשו זאת לאישה.

אורלי לוי אבקסיס: כשהוא יחפש עבודה – הסיכוי שלו להתקבל יהיה גבוה יותר מאישה מקבילה עם אותו רזומה ולפעמים גם עם יותר תכונות מתאימות לתפקיד.

אורלי לוי אבקסיס: הוא גם ירוויח יותר ממנה ויהיה לו פי שניים יותר סיכוי להתקדם.

אורלי לוי אבקסיס: במהלך כל מסלול הקריירה שלו הוא לא יישאל אם הוא מתכוון להביא ילדים, ואיך הוא יאזן בין הבית לעבודה.

אורלי לוי אבקסיס: וסיכוי גבוה שתהיה זו כנראה זוגתו שתישא ברוב מטלות גידול הילדים בבית.

אורלי לוי אבקסיס: אלימות נגד נשים היא סימפטום; סימפטום קיצוני של מערכת אמונות, ערכים ותפיסות עולם מעוותות, שכולאת אותנו כחברה.

אורלי לוי אבקסיס: אז מה עושים עם זה?

אורלי לוי אבקסיס: אנחנו צריכים טיפול.

אורלי לוי אבקסיס: כולנו צריכים טיפול.

אורלי לוי אבקסיס: טיפול חברתי כוללני.

אורלי לוי אבקסיס: אנחנו צריכים לשנות את התפיסות, הערכים והנורמות שאנחנו חיים לפיהם, מגדלים את הילדים לפיהם ובונים תרבות לפיהם.

אורלי לוי אבקסיס: זה לא יספיק לשים פלסטר על הפצע – הריפוי צריך להיות עמוק יותר, בכל המבנים החברתיים שאנחנו יוצרים, שמאפשרים ל-51% מהאוכלוסייה להיות מוחלשות, להיות מודרות ולהיות מופלות.

אורלי לוי אבקסיס: לכן גם הגשתי את הצעת החוק למניעת אלימות במשפחה.

אורלי לוי אבקסיס: לכן במשא ומתן הקואליציוני אנחנו התעקשנו שתהיה, כחלק מקווי היסוד של אותה ממשלה, אם וכאשר תקום, גם תוכנית לאלימות במשפחה.

אורלי לוי אבקסיס: וגם נושא השוויון המגדרי – כי כשאישה חזקה כלכלית, יש לה יותר יכולת לעמוד על שלה ולהסתכל על היום שאחרי.

אורלי לוי אבקסיס: על פי דוח ויצו שהתפרסם היום, מאז 2004 נרצחו 163 נשים על ידי בני זוגן.

אורלי לוי אבקסיס: כמחצית מהן היו מוכרות לרווחה.

אורלי לוי אבקסיס: השנה נרצחו 13 נשים בעקבות אלימות שחשו מצד גבר.

אורלי לוי אבקסיס: עכשיו תראו, המקרים האלו אלה מקרי הקיצון.

אורלי לוי אבקסיס: רצח מגיע לכותרות, ואנחנו דנים בו, אבל בכל יום, בכל שעה, גם ברגעים אלו ממש, עשרות אלפים של ילדים ונשים נמצאים בסיטואציה בלתי אפשרית – בפחד מתמיד ובטרור מבית.

אורלי לוי אבקסיס: אותם ילדים לא יגיעו לכותרות, כנראה.

אורלי לוי אבקסיס: אותם ילדים יחיו בזוועה הזו, יקומו בבוקר, ילכו על קצות האצבעות וינסו לא להרגיז את הגבר הפריבילגי שנמצא איתם בבית.

אורלי לוי אבקסיס: כי הכעס שלו, שיכול להיות מתועל אחרת בסביבה של העבודה, של החברה, מקבל ממדים אחרים לחלוטין בתוך הבית.

אורלי לוי אבקסיס: והילדים האלו נמצאים ללא פתרון אמיתי.

אורלי לוי אבקסיס: אדוני היושב בראש, האבסורד הגדול ביותר הוא שאותה אישה היא שנאלצת לצאת למעון לנשים מוכות – ואנחנו יכולים להתווכח על זה.

אורלי לוי אבקסיס: כי התפיסה המעוותת שהאישה צריכה לצאת מהבית, לעזוב את המסגרת, את השכנים, את הקהילה, את מקום עבודתה, ולעקור עם ילדיה לחדרון קטן באיזשהו מקלט, שאולי יציל את חייה מאותו גבר מתעלל, מביאה לפעמים לסיטואציות אנושיות בלתי אפשריות.

אורלי לוי אבקסיס: כי אם יש לה ילד מעל גיל 12 היא צריכה לבחור אם היא מפקירה את הילד הזה עם אותו בעל מתעלל ומצילה את נפשה שלה ואת ילדיה הקטנים יותר.

אורלי לוי אבקסיס: אתם יודעים כמה נשים ויתרו, כמה נשים נשארו וכמה נשים משלמות יום-יום בגופן, בנפשן – ואתה יודע מה, בבריאותן לעתיד לבוא?

אורלי לוי אבקסיס: אני רוצה לציין עוד נושא אחד, ברשותך, למרות שהזמן נגמר.

אורלי לוי אבקסיס: אנשים לא מדברים, לצערי הרב – אבל המחקרים כן – על הקשר הבלתי-ניתן לערעור למי שחוותה בצעירותה הטרדה מינית.

אורלי לוי אבקסיס: אנחנו יודעים שהטרדות מיניות בגיל הילדות נושאות איתן אחר כך גם התנהגויות כבוגרים.

אורלי לוי אבקסיס: לאותן נשים שנמצאות במערכות יחסים פוגעניות לרוב יהיה גם פרופיל פסיכולוגי שנקבע מגיל הילדות.

אורלי לוי אבקסיס: אותן נשים שחוו התקפה מינית בגיל הילדות, כנראה יגיעו למערכת יחסים נצלנית, כוחנית, ותפקיד הקורבן יישאר איתן.

אורלי לוי אבקסיס: בכנסת שעברה הצלחתי להביא הצעת חוק לקריאה טרומית בתמיכת ממשלה; לצערי הרב, לא הצלחנו לסיים את החקיקה.

אורלי לוי אבקסיס: דיברנו על טיפול נפשי מיידי, איכותי, חינמי לכל נפגע ונפגעת תקיפה מינית, וגם לפוגעים, מתוך ראייה שככל שהטיפול יהיה צמוד יותר לאירוע, כך נוכל להציל לא רק חיים, גם נפשות.

אורלי לוי אבקסיס: אני באה וקוראת לכל חברי הכנסת: בואו נשתף פעולה כדי להציל לא רק את האישה הבאה, אלא את הילדים שחווים היום אלימות.

אורלי לוי אבקסיס: תודה רבה.

חמד עמאר: תודה רבה לך.

חמד עמאר: חבר הכנסת מיכאל מלכיאלי, בבקשה, אדוני.

מיכאל מלכיאלי: תודה, אדוני היושב-ראש.

מיכאל מלכיאלי: אדוני השר, חבריי חברי הכנסת, היום כנסת ישראל מציינת יום חשוב מאוד – ציון יום המאבק באלימות כלפי נשים.

מיכאל מלכיאלי: לא פעם ולא פעמיים דיברתי כאן על הנושא של אלימות נגד נשים, ובכלל גם נגד אנשים שמנסים לתפוס את חולשתם, ולא משנה איך הצד שרואה את זה בא ומנצל ופוגע – איך אנחנו כחברה יודעים להתמודד עם זה.

מיכאל מלכיאלי: לא מזמן ראינו את אותו רצח של אותה נערה שבמשך חודשים רבים ישבה וחיכתה.

מיכאל מלכיאלי: ועד היום הזה – אני עליתי לומר – עד היום הזה לא מצאו פתרון לאותן נערות שהן הבאות בתור אחריה.

מיכאל מלכיאלי: לא קשה לאתר את אותן נערות.

מיכאל מלכיאלי: אנחנו יודעים איפה הן.

מיכאל מלכיאלי: אני אמרתי כאן בכנסת: מי שרוצה לפגוש אותן, אני מוכן לקחת אותו לטיול להראות לו איפה הן נמצאות.

מיכאל מלכיאלי: אנחנו יודעים, מכירים את התור שהן מחכות בו לאותם מעונות שיטפלו בהן.

מיכאל מלכיאלי: לא צריך לשכנע אותן להגיע לשם.

מיכאל מלכיאלי: הן רוצות להגיע לשם.

מיכאל מלכיאלי: היינו בוועדת הכספים, מצאנו את משרד הרווחה – הייתה שם חברת הכנסת אורלי לוי – וראינו את 100 מיליון השקלים, הרזרבות של משרד הרווחה.

מיכאל מלכיאלי: אתה רואה ואתה לא מאמין למה שאתה רואה.

מיכאל מלכיאלי: עומדות עשרות ומאות בנות שמחכות לכסף הזה.

מיכאל מלכיאלי: להקים להן – יש היום עמותות שמטפלות בהן ואין כסף, כי משרד הרווחה לא מוכן להכיר בהן מכל מיני סיבות.

מיכאל מלכיאלי: אני כן הייתי רוצה לספר על כמה עמותות במגזר החרדי שמתוך מסירות נפש גדולה מאוד הלכו והקימו דבר שלא היה, לא היה מוכר, אולי פחות פופולרי, פחות טוב, פחות מדברים על זה.

מיכאל מלכיאלי: זכיתי לבקר בעמותה חרדית מהמיוחדות בארץ, של הרב מונק, עמותת בית חם, שקמה ואמרה: די לאלימות נגד נשים; עמותה שעובדת בשיתוף מלא עם משרד הרווחה ומביאה מזור למאות משפחות.

מיכאל מלכיאלי: רבותיי, צריך לדעת שכמו שהעמותה החרדית יודעת לטפל בציבור החרדי, אף עמותה אחרת לא יודעת לעשות.

מיכאל מלכיאלי: הנגישות, השפה, המחשבה.

מיכאל מלכיאלי: אני הייתי בכמה סניפים של עמותת "בית חם" וראיתי את העבודה, עבודת הקודש שהרב מונק והצוות המקצועי שלו עושה.

מיכאל מלכיאלי: זכיתי גם לבקר בעמותת תהל של הגברת דבי גרוס, שעושה באמת עבודה במסירות נפש עצומה.

מיכאל מלכיאלי: באמת בלי הרבה תנאים.

מיכאל מלכיאלי: ושוב אנחנו פוגשים את משרד הרווחה, שבמקום לאמץ את העמותות האלה, במקום לקחת אותן ולהגיד: אני רוצה אותן מודל בחברה החרדית, לא מטפחים אותן.

מיכאל מלכיאלי: צריך להפוך אותן לשלוחה של משרד הרווחה.

מיכאל מלכיאלי: אני רוצה גם לציין את עמותת למרחב – הייתי שם בסיור – של הרב משה כהן.

מיכאל מלכיאלי: יהודי תלמיד חכם שמוסר את נפשו בשביל אנשים באמת חשוכי מרפא, אנשים שאין מי שיטפל בהם, אין מי שייגע בהם.

מיכאל מלכיאלי: והוא לקח על עצמו, באמת מתוך מסירות נפש, לאסוף שקל ועוד שקל.

מיכאל מלכיאלי: באמת עם שיתוף פעולה מלא, אבל לא מספיק, של משרד הרווחה ומשרד הבריאות.

מיכאל מלכיאלי: רבותיי, יש היום בירושלים שתי עמותות שהן זכייניות של משרד הרווחה.

מיכאל מלכיאלי: אף אחת מהן לא מוכשרת לטפל בחברה החרדית.

מיכאל מלכיאלי: וכשמגיע המפגש בין אותה נערה, אותה אימא, לאותן מטפלות, אין ספק שזה לא אותו טיפול כמו שמוצאים אצל מישהו מהקהילה.

מיכאל מלכיאלי: רבותיי, זה סדין אדום למשרד הרווחה.

מיכאל מלכיאלי: הגיע הזמן שיכירו בעובדה שהחברה החרדית צריכה מטפלים משלה, מקצועיים, מהחברה שלה, כי אחרת לא יהיה אמון.

מיכאל מלכיאלי: רבותיי, אני שומע חלק מההנחיות במשרד הרווחה: במרפאות הקטנות המוגדרות שלוחות המשרד משלם 670 שקל לחודש לארבעה טיפולים – 167 שקל לטיפול – כשעלות הטיפול היא 350 שקל.

מיכאל מלכיאלי: רבותיי, בשקלים הבודדים האלה – העמותות האלה קורסות, וגם שם יש תור של עשרות ומאות נשים, כך אמרו לי בעלי העמותות, שרוצות להגיע לטיפול, רוצות להגיע לייעוץ, והם אומרים: אנחנו לא יכולים.

מיכאל מלכיאלי: רבותיי, לא יכולים – הן לא ייגשו למשרד הרווחה; הן פשוט יישארו בבית, והסוף שלהן – אנחנו יודעים, מכירים אותו.

מיכאל מלכיאלי: אני כן הייתי קורא למשרד הרווחה קודם כול להפסיק להחזיר רזרבות.

מיכאל מלכיאלי: יש לכם כל כך הרבה מה לעשות עם הכסף הזה.

מיכאל מלכיאלי: ולהכיר בחברה החרדית כמי שצריכה פתרונות מתוך החברה, כן, בהבנה אחת עם הרבנים ועם העמותות שעובדות בצורה מקצועית, שאתם מכירים בהן, בחלקן.

מיכאל מלכיאלי: אני מקווה שבשנה הבאה נבוא לכאן ולא נזעק את אותה זעקה ולא יקריאו פה עוד פעם רשימה של נשים, שחיות איתנו ואנחנו עוד יכולים להציל אותן.

מיכאל מלכיאלי: ומשרד הרווחה יקים ועדה עם כסף, עם שיניים, לטפל בתופעה הזאת.

מיכאל מלכיאלי: תודה רבה.

חמד עמאר: תודה רבה לך.

חמד עמאר: ישיב השר יריב לוין בשם השר לביטחון פנים, בבקשה.

יריב לוין: תודה רבה, אדוני היושב-ראש.

יריב לוין: ככה אני סוגר מעגל אחרי 11 ימים שלמים כשר לביטחון הפנים בתחילת הקדנציה.

יריב לוין: אז אני אשלים את המלאכה עכשיו.

יריב לוין: אדוני היושב-ראש, חברות וחברי הכנסת, נדמה לי שאין צורך להכביר מילים על החשיבות של הנושא ואני אביא בפניכם את התשובה שביקש ממני למסור השר לביטחון הפנים חבר הכנסת גלעד ארדן:

יריב לוין: בתקופה האחרונה המודעות לתופעה הבזויה של אלימות כנגד נשים הולכת ותופסת מקום נרחב בציבוריות הישראלית, וכמובן בצדק.

יריב לוין: לצערנו, כמובן, הדבר הזה קורה לא אחת על רקע מקרים קשים של אלימות כלפי נשים, שבלא מעט מקרים אפילו מסתיימים, לצערנו, ברצח.

יריב לוין: המשרד עוסק, ונלחם, בנושא הכאוב הזה כבר הרבה שנים, והשר ארדן, מיום כניסתו לתפקיד השר לביטחון פנים, הציב אותו בראש סדר העדיפויות של המשרד ושל עבודת המשטרה.

יריב לוין: במסגרת המשרד ובמסגרת ועדת השרים למאבק באלימות נגד נשים, בראשותו של השר ארדן, קודמה ואומצה תוכנית פעולה למניעה ולטיפול בתופעות האלימות במשפחה, וזאת על בסיס תוכנית שגיבשה ועדה בין-משרדית מקצועית.

יריב לוין: למרות פיזור הכנסת כבר הוקצו תקציבים משמעותיים מתוך תקציב המשרד כדי ליישם את המלצות הוועדה.

יריב לוין: במסגרת זו פועלת למשל תוכנית עו"ס משטרה, שבמסגרתה פועלים ברחבי הארץ עובדים ועובדות סוציאליים המוצבים בתוך תחנות המשטרה במטרה לתת סיוע מיידי לנפגעות עבירות אלימות במשפחה.

יריב לוין: כמו כן, גויסו עובדים סוציאליים דוברי ערבית והוקמו 16 מחלקי משפחה בתחנות משטרה ברחבי הארץ, אשר מספקים טיפול אחיד ומקצועי לכלל העבירות במשפחה, לרבות עבירות המין ועבירות כנגד חסרי ישע.

יריב לוין: בנוסף, קודם פיילוט לשימוש בצמידי איתור אלקטרוניים לפיקוח אחר גברים אלימים שיש חשש שיפגעו בבנות זוגם.

יריב לוין: הצמיד נותן התראה כאשר הגבר מתקרב אל האישה המאוימת.

יריב לוין: יוזמה זו של השר ארדן אושרה בוועדת השרים לענייני חקיקה, והפיילוט אף יצא לדרך, אבל בשל הבחירות, גם הנושא הזה, כמו הרבה דברים אחרים, לצערנו, נתקע, והחוק עדיין לא עבר שלוש קריאות.

יריב לוין: השאיפה היא כמובן להשלים אותו מייד לאחר שתקום כאן סוף-סוף ממשלה.

יריב לוין: בהתאם להמלצות הוועדה הבין-משרדית קודמו והוכנו תיקוני חקיקה נרחבים בסוגיית האלימות נגד נשים.

יריב לוין: כך הוכן חוק סמכויות לשם מניעת ביצוע עבירות באמצעות אתר אינטרנט, התשע"ז–2017, חוק תקדימי שאושר ושלראשונה אפשר לרשויות החוק להוציא צו המגביל את הגישה של גולשים באתרי אינטרנט המשמשים לפרסום שירותי זנות או פדופיליה.

יריב לוין: כמו כן, עבר חוק שמאפשר לחסום מספרי טלפון שמשמשים לפרסום שירותי זנות במסגרת המאבק בניצול נשים.

יריב לוין: בנוסף, קודמו יוזמות חקיקה בנושא אלימות כלכלית והתעללות נפשית – שתי עבירות שעדיין לא קיימות בספר החוקים שלנו, והגדרתן הינה צורך חשוב במלחמה באלימות נגד נשים.

יריב לוין: נעשתה גם פעולה מול משרדי הבריאות והמשפטים כדי לתקן את חוק זכויות החולה באופן שיקל על העברת מידע בין גורמים רפואיים לגורמי רווחה על מנת שניתן יהיה לדווח, ולחלוק את המידע בנושא אלימות נגד נשים בצורה יעילה יותר.

יריב לוין: יוזמות החקיקה האלה, כולן, מחכות, כמובן, לכינונה של ממשלה ולכך שהכנסת תוכל באמת להתחיל בהליכי החקיקה ולהשלים אותם.

יריב לוין: צריך לציין סוגיה נוספת שהולכת ומתפתחת, והיא מדאיגה ביותר, וזו סוגיית אלימות טכנולוגית שמופעלת כלפי נשים.

יריב לוין: זוהי זירה חדשה וקרקע פורייה לכל המתעללים בנשים, הרותמים את הטכנולוגיה כדי לממש טכניקות של הטרדה, הפחדה, מעקב, פגיעה בפרטיות, בידוד מהחברה ועוד.

יריב לוין: מחקרים שנעשו במדינות שונות בעולם, וגם כאן בישראל, מצביעים על מספרים הולכים וגדלים של נשים שסבלו ועודן סובלות מהטרדות ברשת.

יריב לוין: זו יכולה להיות תמונה או סרטון אינטימי שמופצים לצורך הפחדה, איום או נקמה, וזה יכול להיות מעקב באמצעות שימוש ב-GPS או מצלמות.

יריב לוין: זו יכולה להיות פריצה לחשבונות שונים באינטרנט ושימוש בהם, לרבות שימוש כלכלי.

יריב לוין: זו יכולה להיות התבטאות פוגענית או קריאה לפגיעה בנשים תוך שימוש במיניות שלהן – ולצערנו הדוגמאות והמגוון הם רחבים.

יריב לוין: כל פעולה כזו היא לא רק מזעזעת אלא גם פוגעת בתחושת הביטחון של נשים, ופעמים רבות היא אף משמשת מין "תמרור אזהרה" של ממש.

יריב לוין: למרות זאת, וזאת צריך לומר, גם כאן, כפי שמצביעים מחקרים בכל העולם, עדיין נשים, במקרים רבים, נמנעות מלפנות לרשויות אכיפת החוק בעקבות מקרים כאלו.

יריב לוין: זו בהחלט הזדמנות טובה לקרוא לנשים שנפגעות במצבים כאלה לא להסס, ולהתלונן.

יריב לוין: בקשר להתמודדות עם האלימות הדיגיטלית, הושק פרויקט מוקד 105, שהוא מוקד משולב שמטרתו לתת מענה לפגיעות ברשת מכל הסוגים, בדגש על ילדים ונוער.

יריב לוין: במשך התקופה שהמוקד פועל הצליחה היחידה המשטרתית של המוקד להביא למעצרים ואף להגשת כתבי אישום כנגד עבריינים ברשת מכל הסוגים, שפעלו בפרט כנגד ילדות ונערות.

יריב לוין: היום יש בעצם כתובת לטיפול מיידי, כולל פלילי, בכל מי שמנסה לנצל לרעה ברשת ילדות, נערות, נשים, וכמובן אני מקווה שהציבור אכן יעשה שימוש בכתובת הזאת.

יריב לוין: בכל הנוגע לאלימות פיזית כלפי נשים, בוודאי לרצח – שוב, לא מיותר לומר וצריך לחזור על זה – כל אישה שנרצחת, כל רעיה, אחות ובת, כל אימא שנלקחת מהילדים שלה, היא עולם ומלואו, והרצח הוא כמובן טרגדיה נוראית ופצע שאין לו מזור.

יריב לוין: וכל רצח כזה שניתן למנוע, צריך לעשות הכול כדי למנוע.

יריב לוין: זו גם ההנחיה המפורשת של השר ארדן למשטרת ישראל.

יריב לוין: אני חושב שכולנו נסכים שצריך לעשות כל שניתן על מנת לעצור את האלימות כלפי נשים – בתוך המשפחה או מחוצה לה, במרחב הציבורי, הביתי או המקוון.

יריב לוין: יש למשטרה כאן אחריות ותפקיד מרכזיים, ללא ספק, אבל ההצלחה בפעולה הזאת תלויה כמובן בשיתוף פעולה כולל, גם שלנו כאן בכנסת, גם בממשלה – –

אורלי לוי אבקסיס: גם בתקציבים.

יריב לוין: – – גם בהקצאת משאבים, בוודאי, וגם בטיפול במישורים האחרים – מישור הרווחה, המישור המשפטי, המישור החינוכי, וכדומה.

יריב לוין: נעשה מאמץ גדול מאוד ומאמץ משולב בעניין הזה, והוא בוודאי ימשיך.

יריב לוין: ואני מקווה שאחרי כינון ממשלה אפשר יהיה גם להעצים אותו ולהשלים את המהלכים שנמצאים כרגע בשלבי ביצוע.

יריב לוין: תודה רבה.

חמד עמאר: מה אתה מציע, אדוני השר?

יריב לוין: מה שיציעו המציעים מקובל עליי.

אורלי לוי אבקסיס: כספים.

חמד עמאר: כל היום דנו בנושא.

חמד עמאר: אתם מסתפקים בזה?

אורלי לוי אבקסיס: כן.

אורלי לוי אבקסיס: – – – תוכנית.

חמד עמאר: מסתפקים בתשובת השר?

אורלי לוי אבקסיס: כספים – – –

קריאות: – – –

חמד עמאר: תודה רבה.

חמד עמאר: עמדה נוספת – חבר הכנסת משה אבוטבול, בבקשה, יש לך דקה.

משה אבוטבול: כנסת נכבדה, אדוני היושב-ראש, אדוני השר, אני רק רוצה לומר שאנחנו חייבים, מעבר לפעולות הגדולות והברוכות שעושים המשרד לביטחון פנים ושאר משרדי הממשלה, יותר ללמד על ערכים שמופיעים במסורת, במורשת היהודית, על כבודה של האישה.

משה אבוטבול: כפי שחז"ל מציינים, בזכות נשים צדקניות נגאל עם ישראל ממצרים.

משה אבוטבול: עקרת הבית, עיקר הבית.

משה אבוטבול: מכבדה יותר מגופו – יש הרבה ערכים.

משה אבוטבול: אין הברכה שורה בבית אלא בזכות האישה.

משה אבוטבול: שלמה המלך חיבר את "אשת חיל מי ימצא" לאימא שלו, וכל השבחים – באותה אישה – מאל"ף ועד תי"ו.

משה אבוטבול: רבי עקיבא ידע לבוא ולומר ל-24,000 תלמידיו: כל מה ששלי ושלכם, שלה – של אשתו, רעייתו רחל.

משה אבוטבול: צריכים, כמובן, אפס סובלנות כלפי אלימות נגד נשים, להילחם בזה בכל המרץ, יד קשה בכל סוג אלימות, שמתחילה בדרך כלל באלימות מילולית.

משה אבוטבול: אבל צריכים, גם כן, לדעת דבר אחד: אלימות, כשמחלקים את המילה "אלימות" – זה אלי מוות.

משה אבוטבול: לכן, באמת ביום הזה, ציון יום המאבק באלימות כלפי הנשים, אני רוצה לחדד את הנושא הזה: יותר לדבר בבתי הספר, בתיכונים, על הנושא הזה של הערכים, על כבוד האישה בתורה, ביהדות, ואני חושב שזה גם כן יגרום לכך שאנשים יבינו שאישה – כל כבודה בת מלך – לכבד אותה, ואז אולי גם נימנע מהמקרים המזעזעים שסיפרו היום פה, בכנסת ישראל.

משה אבוטבול: תודה רבה.

חמד עמאר: תודה רבה לך.

חמד עמאר: אנחנו עוברים להצעה דחופה לסדר-היום בנושא: מצב מקלטי הרווחה לנשים – – –

אורלי לוי אבקסיס: אתה לא מצביע?

אורלי לוי אבקסיס: ועדת הכספים.

אורלי לוי אבקסיס: אתה לא מצביע?

חמד עמאר: אני שאלתי אתכם אם אתם מסתפקים, ואמרתם – – –

אורלי לוי אבקסיס: לא.

אורלי לוי אבקסיס: אני אמרתי ועדת כספים.

מרב מיכאלי: אמרנו ועדת כספים.

אורלי לוי אבקסיס: אמרנו כספים.

חמד עמאר: אמרתם לוועדת הכספים?

אורלי לוי אבקסיס: כן.

חמד עמאר: אם אתם רוצים, אנחנו נצביע.

אורלי לוי אבקסיס: כן.

חמד עמאר: נעבור להצבעה.

חמד עמאר: מי בעד להעביר את זה לוועדת הכספים?

חמד עמאר: הצבעה מס' 3 בעד ההצעה להעביר את הנושא לוועדה – 10 נגד – אין נמנעים – אין ההצעה להעביר את הנושא לוועדה הזמנית לענייני כספים נתקבלה.

חמד עמאר: בעד – עשרה, אין נמנעים, אין מתנגדים.

חמד עמאר: הנושא יועבר לוועדת הכספים.

חמד עמאר: << הלסי >> מצב מקלטי הרווחה לנשים נפגעות אלימות במדינת ישראל << הלסי >>

חמד עמאר: הצעות דחופות לסדר-היום מס' 265 ו-269.

חמד עמאר: אני מזמין את חברת הכנסת קרן ברק, בבקשה, עד שלוש דקות.

קרן ברק: היום אנחנו מציינים את יום המאבק למניעת אלימות כלפי נשים.

קרן ברק: במסגרת היום הזה קיימנו כנסים ואירועים, כולל כאן, בכנסת ישראל.

קרן ברק: כלי התקשורת פרסמו כתבות אודות התופעה, ראיונות עם נפגעות אלימות אמיצות, וסקירת נתונים סטטיסטיים.

קרן ברק: בכל רחבי הארץ מבנים הוארו באדום כדי להזכיר לכולם שאלימות קיימת, וכדי להזדהות, ולו ליום אחד, עם המאבק החשוב הזה.

קרן ברק: אני רוצה לנצל את היום המיוחד הזה ואת הרגע הזה כאן, במליאת הכנסת, בשביל לדבר על היום-יום של הנשים האמיצות שסבלו מאלימות ובחרו להציל את עצמן ולהימלט למקלטים לנשים מוכות.

קרן ברק: ברבים מהמקרים הנשים הללו מילטו את עצמן, ולעיתים גם את ילדיהן, למקלטים אשר מהווים בית סוהר שני ומוקד נוסף לאלימות, ביזוי והשפלה.

קרן ברק: ואת הסדר הזה, דרך אגב, צריך להחליף – נשים צריכות להישאר איפה שהן חיות, ואת הגברים צריך להעביר לאותם מקלטים.

קרן ברק: בישראל פועלים כיום 14 מקלטים לנשים מוכות.

קרן ברק: אל המקלטים האלה מגיעות נשים אשר נמלטו מבני זוגן אשר היוו סכנה מוחשית ברורה ומיידית על חייהן.

קרן ברק: במקרים רבים הנשים הללו נמלטו יחד עם ילדיהן הקטנים.

קרן ברק: השהות במקלטים נמשכת בממוצע בין שלושה לשישה חודשים.

קרן ברק: במסגרת השהות הנשים הללו אמורות לקבל הגנה, ביטחון, סיוע נפשי וסוציאלי, ייעוץ וייצוג משפטי.

קרן ברק: למרות זאת, במקרים רבים, ולפי עדויות שפורסמו לאחרונה, לצערי המקלטים האלה הפכו למלכודות עבור הנשים הללו והן מוצאות עצמן שוב קורבנות לאלימות.

קרן ברק: העדויות מנשים כוללות סיפורים על אכזריות ורשלנות מצד הנהלות המקלטים, אובדן פרטיות במקלחות וברגעים האינטימיים, שלילת חירויות וזכויות, תנאי שהות מחפירים ועוד.

קרן ברק: הנשים הללו אשר נאלצו להימלט מסכנה מוצאות את עצמן בסיטואציה מסוכנת לא פחות.

קרן ברק: הן חוששות כי מרדנות והתעקשות על זכויותיהן עלולות לעלות להן במשמורת על ילדיהן וההתנהלות הכללית מרסקת את האומץ לנסות לברוח מהסכנה, להשתקם ולפתוח בחיים חדשים.

קרן ברק: נשים רבות מכנות את המקלטים הללו: הכלא של הנשים המוכות.

קרן ברק: את התופעה הזאת אנחנו חייבים להפסיק.

קרן ברק: אישה אשר אזרה אומץ והחליטה לשים סוף לאלימות כלפיה ולעזוב את בן זוגה המתעלל צריכה לקבל מהמדינה את כל הכלים ואת כל התמיכה בשביל לשקם את חייה.

קרן ברק: המעבר מזוגיות מתעללת למסגרת מתעללת בחסות המדינה הוא אות קין שאין עליו מחילה.

קרן ברק: כחברת ועדת הכספים – – –

מאיר כהן: זה לא הוגן.

מאיר כהן: ההכללה הזאת לא הוגנת – – – שעות והגעתי – – –

קרן ברק: חלק וחלק.

קרן ברק: אני מדברת על החלק, על העדויות שאנחנו שמענו.

מאיר כהן: אנחנו עכשיו עושים עוול לעובדות סוציאליות שנותנות את נשמתן.

קרן ברק: נכון, נכון.

קרן ברק: כחברת ועדת הכספים אני מבקשת לכנס את הוועדה לדיון בנושא המקלטים לנשים מוכות.

קרן ברק: במסגרת הדיון נדון באופן תקצוב המקלטים, התשתיות הקיימות בהם, אופן הניהול שלהם וכיצד מבטיחים שהם ימלאו את מטרתם – החזרת הביטחון לנשים שסבלו מאלימות והחליטו בעצמן ועל עצמן: לא עוד.

קרן ברק: אני מסכימה איתך שיש כאלה, אבל אפילו אחד כזה לא צריך להיות.

קרן ברק: אפילו אחד.

חמד עמאר: תודה רבה לך.

חמד עמאר: חברת הכנסת אורלי פרומן, בבקשה.

חמד עמאר: עד שלוש דקות, בבקשה.

אורלי פרומן: אדוני היושב-ראש, חברי הכנסת, בהמשך להצעה שביקשתי להעלות לגבי מצבם של המקלטים, אני לא רק מקבלת את הערתך, חבר הכנסת כהן, אלא אני תומכת בה.

אורלי פרומן: אנחנו מדברים על חלק מהמקלטים.

אורלי פרומן: אנחנו כל היום, ביום מאוד מאוד קשה, מדברים על נשים מוכות.

אורלי פרומן: פגשנו אותן הבוקר.

אורלי פרומן: אלו אימהות ואחיות שנתקלות באלימות נפשית, פיזית, מינית, כלכלית ומה לא על ידי בני המשפחה.

אורלי פרומן: אבל לפי סקר ביטחון אישי של הלמ"ס בשנת 2018, למעלה מ-8,000 נשים התלוננו כי הותקפו על ידי בן משפחה – בן זוג בהווה או בעבר, הורה או קרוב משפחה אחר.

אורלי פרומן: נשים אלה נמצאות בסכנה ואינן יכולות להישאר בביתן, וזאת השאלה: למה הן לא יכולות להישאר בביתן?

אורלי פרומן: למה לא יוציאו את הפוגע מן הבית והן עם הילדים תקבלנה את כל הסיוע בבית שלהן?

אורלי פרומן: אבל הן מוצאות מביתן וזוכות להגנה להן ולילדיהן ב-14 מקלטים שמופעלים על ידי עמותות חברתיות וארגונים ללא מטרות רווח אשר זכו במכרז משרד הרווחה.

אורלי פרומן: המקלטים מיועדים להכיל בו זמנית עד 12 נשים וילדיהן, ופה יש מגבלת גיל – נשים עם ילדים מעל גיל 11 אינן יכולות להגיע עם כל ילדיהן למקלט ואז הן נאלצות לעמוד במשפט שלמה.

אורלי פרומן: עם זאת, ועם כל עבודת הקודש שנעשית בחלק גדול מהמקלטים, בשבוע האחרון היו פרסומים בתקשורת – הכוללים תחקיר מיוחד – שהתריעו על תנאי השהייה בחלק מהמקלטים, על עוגמת הנפש של השוהות במקלטים.

אורלי פרומן: באחד מהמקלטים אף נחשף כי החוסות נתקלות בהתעללות רגשית קשה.

אורלי פרומן: חלקן צוטטו כאומרות:

אורלי פרומן: עברנו מערכת יחסים מתעללת – ממתעללת אחת לאחרת; אפילו בכלא התנאים טובים יותר; המקלט גרם לי לדיכאון הכי גדול.

אורלי פרומן: ונשים מתמודדות שם עם עונשים ואיומים, נמנע מהן ומילדיהן לגשת למטבח במהלך שעות השבוע והן סובלות מרעב, ונמנע מהן לקבל סיוע משפטי שהן זקוקות לו.

אורלי פרומן: כמו כן, חלקן מעידות על טיפול נפשי לקוי, והן קיבלו כדורים פסיכיאטריים שלא לצורך.

אורלי פרומן: בהתאם לידיעות אלה, לכאורה, חלק מהמקלטים לנשים מוכות הופכים למקום שאינו מספק את הצורך האמיתי במצב זה, והנשים חוות התעללות חוזרת.

אורלי פרומן: על כן אני מבקשת להביא לדיון את התנאים באותם מעונות שיש בהם תלונות, לבדוק גם את רמת התנאים הבסיסיים, רמת כוח האדם, איכות כוח האדם, פיקוח, ולאפשר לנשים להגיע עם כל ילדיהן, כמו גם לפעול להגדלת מספר המעונות, לצערנו.

אורלי פרומן: עלינו למנוע את הרצח הבא, עלינו למנוע את ההתעללות הבאה.

אורלי פרומן: תודה רבה.

חמד עמאר: ישיב השר יריב לוין בשם שר העבודה, הרווחה והשירותים החברתיים.

חמד עמאר: בבקשה, אדוני.

יריב לוין: תודה רבה, אדוני היושב-ראש.

יריב לוין: חברות וחברי הכנסת, אני מודה לחברות הכנסת שהגישו את ההצעה – על הגשת ההצעה ועל הנושא הזה, שהוא באמת ראוי לדיון ולתשומת לב.

יריב לוין: להלן התשובה כפי שקיבלתי ממשרד העבודה, הרווחה והשירותים החברתיים: המשרד מפעיל מקלטים לנשים נפגעות אלימות באמצעות עמותות.

יריב לוין: העמותות מפעילות את המקלטים לאחר שהן זוכות במכרז להפעלתם, תוך עמידה בסטנדרטים מחמירים ביותר, שנקבעים במכרז.

יריב לוין: המקלטים מהווים כמובן מרחב מוגן לנשים, גם במישור הפיזי, אבל לא פחות חשוב מזה – גם במישור הרגשי – כמובן גם לילדים שנמצאים איתן – וזאת כשמדובר בנשים שנאלצו לצאת מבתיהן על מנת שניתן יהיה להגן עליהן ועל שלום ילדיהן.

יריב לוין: המשרד, מטבע הדברים, מפקח באופן אינטנסיבי על העמותות ומוודא כי המקלטים עומדים בתקני איכות קפדניים שקבע המשרד, וזאת בכל ההיבטים – גם הפיזיים וגם מה שנוגע להתנהלות הטיפולית, החינוכית והאחרת במקום.

יריב לוין: המקלטים מעניקים היום טיפול והגנה לכ-700 נשים ולכ-1,300 ילדים מדי שנה, כאשר משך השהייה במקלט הוא בדרך כלל בין שלושה לשישה חודשים, ובחלק מהמקרים התקופות אפילו ארוכות יותר.

יריב לוין: אני חושב שלא יכול להיות חולק שהמקלטים האלה מצילים, הלכה למעשה, מאות נשים וילדים בשנה, מסייעים להם לחזור לקהילה בביטחון ומחוץ למעגל האלימות ובהרבה מקרים פשוט מצילים את חייהם, אין דרך אחרת לראות את זה.

יריב לוין: התקציב מועבר מהמשרד עבור כל אישה ששוהה במקלט; המשרד איננו מגביל את זמן השהייה אלא הדבר נעשה בכל מקרה לגופו.

יריב לוין: התעריף או העלות לאישה – התשלום שמועבר לעמותות האלה עבור כל אישה וילדיה לחודש עומד על יותר מ-20,000 שקל לחודש, ועלה בשנתיים האחרונות ב-33% – מכ-14,000 שקלים בעבר לכ-21,000 שקלים עכשיו.

יריב לוין: התוספת התקציבית נועדה לתגבר את כוח האדם הטיפולי-חינוכי במקום הן עבור הנשים והן עבור הילדים, וכן לתת טיפול נפשי לנשים הזקוקות לליווי פסיכיאטרי או ליווי של גורם מקצועי אחר בתחום הזה.

יריב לוין: כל טיפול תרופתי הניתן במקלט ניתן על ידי גורמים רפואיים מוסמכים, בשום אופן לא ניתן טיפול רפואי שאיננו בהסכמת הנשים השוהות במקום.

יריב לוין: ובאשר למקלט המוזכר בפנייה, התלונות אכן הגיעו לידי הגורמים המקצועיים במשרד והמשרד מינה ועדת בדיקה על מנת שהטענות האלה ייבדקו באופן יסודי ובלתי מתפשר, וכמובן, על פי תוצאות הבדיקה גם יינקטו, אם יהיה מקום לכך, צעדים.

יריב לוין: תודה.

חמד עמאר: מה אתה מציע, אדוני השר?

יריב לוין: מה שמבקשות המציעות מבחינתי זה בסדר גמור.

אורלי פרומן: אנחנו מבקשים להביא את זה במסגרת הדיון באלימות כלפי נשים בוועדת הכספים, כי המענה של מעון לנשים מוכות הוא חלק מאותו דיון.

חמד עמאר: ועדת הכספים.

חמד עמאר: אנחנו נצביע אחרי שנשמע עמדה נוספת של חבר הכנסת מאיר כהן.

חמד עמאר: בבקשה, אדוני.

מאיר כהן: אדוני היושב-ראש, א.

מאיר כהן: אני רוצה לחזק – היות שאני מכיר אותם – את ידי כל העובדות והעובדים הסוציאליים במקומות האלה.

מאיר כהן: הם עושים עבודת קודש, רובם הגדול.

מאיר כהן: אם יש מישהו שסרח, בוודאי מזה צריך מאוד להיזהר ולא לעלות לדוכן הכנסת ולדבר על המקלטים כבתי כלא לנשים.

מאיר כהן: אני מכיר, הייתי שם.

מאיר כהן: הגעתי באמצע הלילה, הגעתי בשעות לא שגרתיות, בדקתי, פיקחתי על הדברים.

מאיר כהן: אני מכיר את זה וחשוב לתקן את הרושם.

מאיר כהן: שני דברים התכוונו לעשות, ואני מאוד מקווה שהשר שבא אחריי ואלה שיגיעו יעשו את זה: האחד זה לדאוג שהמתקנים האלה ייראו כמו יחידות דיור, כך שהאימהות תוכלנה להביא את הילדים הבוגרים שלהן ואת כל המשפחה.

מאיר כהן: מישהו העיר שילדים בגיל תיכון לא מגיעים לשם, ולכן תכננו – התוכנית הזאת קיימת במשרד רווחה – להתחיל לבנות יחידות דיור.

מאיר כהן: זה אומנם עולה כסף אבל זה בדיוק מציל את האנשים.

מאיר כהן: הדבר השני הוא סוגיית הפיקוח.

מאיר כהן: היות שהחליטו להפריט חלקים גדולים ממוסדות הרווחה במדינת ישראל, הדבר שנשאר הוא לדאוג למערך פיקוח בלתי תלוי.

מאיר כהן: אתם יודעים כמה פעמים הסתבר שמפקחים במשרד הם חברים של האנשים שמפעילים את זה?

מאיר כהן: אני נתתי הוראה שאף אחד לא הולך, לא לחתונה, לא לבר-מצווה ולא לשום אירוע.

מאיר כהן: לא יכול להיות שמפקחים יוצרים יחסי רעות וחברות ויחסים משפחתיים עם האנשים שמפעילים.

מאיר כהן: זה אחד הדברים.

מאיר כהן: אני מציע לשר שיהיה או לשרה שתהיה או לשר הנוכחי שיעשו מהפכה אמיתית – שהתחלנו אותה – בנושא הפיקוח על המעונות.

מאיר כהן: זה העניין.

מאיר כהן: אגב, אני מאוד מכבד את זה שהעלו את התעריף.

מאיר כהן: הרבה שנים רצנו והתווכחנו עם האוצר, השר לוין, ואני שמח לשמוע את הנתון הזה, שזה עלה ב-30%, כי זאת לא בעיה של תעריפים, זאת בעיה של פיקוח.

מאיר כהן: תודה רבה.

חמד עמאר: תודה רבה לך.

חמד עמאר: אנחנו עוברים להצבעה על העברה לוועדת הכספים.

חמד עמאר: בבקשה.

חמד עמאר: נא להצביע.

חמד עמאר: הצבעה מס' 4 בעד ההצעה להעביר את הנושא לוועדה – 7 נגד – אין נמנעים – אין ההצעה להעביר את הנושא לוועדה הזמנית לענייני כספים נתקבלה.

חמד עמאר: בעד – שבעה, אין מתנגדים, אין נמנעים.

חמד עמאר: הנושא יועבר לוועדת הכספים.

חמד עמאר: אנחנו עוברים לשאילתה דחופה.

חמד עמאר: קודם כול אני רוצה להזמין את השר המקשר בין הכנסת לממשלה חבר הכנסת יריב לוין, בשם שר העבודה, הרווחה והשירותים החברתיים, להשיב על שאילתה דחופה מס' 21, של חברת הכנסת מרב מיכאלי: מניעה וטיפול בתופעת האלימות במשפחה.

מרב מיכאלי: תודה.

מרב מיכאלי: אדוני, לפי החלטת הממשלה בנושא יישום המלצות ועדת המנכ"לים בנושא מניעה וטיפול בתופעת האלימות במשפחה, משרדך היה צריך לדווח לוועדת השרים אחת לרבעון.

מרב מיכאלי: שאלותיי: 1.

מרב מיכאלי: האם ומתי התכנסה ועדת השרים?

מרב מיכאלי: 2.

מרב מיכאלי: האם הועבר דיווח?

מרב מיכאלי: 3.

מרב מיכאלי: מה התקציב שהועבר בשנת 2019 ומה מתוכני התוכנית יושם?

מרב מיכאלי: 4.

מרב מיכאלי: מה לוח הזמנים המתוכנן?

מרב מיכאלי: 5.

מרב מיכאלי: האם יש עיכוב ביישום התוכנית?

חמד עמאר: תודה רבה.

יריב לוין: תודה רבה.

יריב לוין: אדוני היושב-ראש, חברות וחברי הכנסת, חברת הכנסת מיכאלי, להלן התשובה כפי שקיבלתי ממשרד העבודה, הרווחה והשירותים החברתיים: ועדת השרים למאבק באלימות במשפחה התכנסה ב-5 בדצמבר 2018, ולאחר מכן – לישיבה נוספת ב-19 באותו חודש.

יריב לוין: בעקבות הכינוס הזה גיבש משרד העבודה, הרווחה והשירותים החברתיים תוכנית פעולה למניעה ולטיפול בתופעת האלימות במשפחה, והתוכנית הזו הוצגה בישיבת הממשלה ואושרה בתאריך 6 בינואר 2019.

יריב לוין: במסגרת התוכנית הזו אישרה הממשלה באותה ישיבה הקצאה של 20 מיליון שקלים נוספים לבסיס התקציב, שעמד על סכום של כ-30 מיליון שקל קודם – כלומר, גידול מאוד מאוד משמעותי – לצורך הרחבת המענה הממשלתי בנושא אלימות במשפחה.

יריב לוין: התוספת אושרה בוועדת הכספים בתאריך 4 בנובמבר 2019.

יריב לוין: במסגרת התוכנית למניעה ולטיפול בתופעת האלימות במשפחה בשנת 2019 כבר בוצעו הפעולות הבאות: נוספו 60 תקני עובדים סוציאליים לטיפול בגברים במרכזים לטיפול באלימות במשפחה; נוספו 68 תקנים של עובדים סוציאליים לטיפול בילדים העדים לאלימות במשפחה כחלק מפעילות טיפולית מניעתית; נוספו 50 תקני עובדים סוציאליים לטיפול באזרחים ותיקים, המאפשרים לאזרחים הוותיקים לדווח במקרה של התעללות ולקבל טיפול.

יריב לוין: בנוסף, מתבצעות הכשרות בין-משרדיות לאנשי מקצוע ממשרדי הממשלה השונים העובדים בשטח, לרבות משרדי הבריאות, הרווחה, החינוך, אנשי שירות בתי הסוהר ועוד, במטרה לייצר שפה משותפת וממשקי עבודה בין אנשי המקצוע.

יריב לוין: כמו כן, מופעלת תוכנית מניעה של משרד החינוך ומשרד הרווחה, שפועלת כיום בכ-120 בתי ספר ומורחבת לבתי ספר נוספים.

יריב לוין: לתוכנית הזו, אגב, יש עדכונים והתאמות גם לציבור הדתי ולאוכלוסיית המיעוטים.

יריב לוין: התוספת התקציבית בסך 20 מיליון שקל נועדה למימון הרחבת הפעילות באופן הבא: ראשית, הקמת ארבעה מרכזי חירום למתן שירות 24/7 לנפגעי אלימות במשפחה, כולל דירות קלט.

יריב לוין: המרכז הראשון נמצא בהליכי מכרוז אחרונים וייפתח בחודשיים הקרובים, וזו בהחלט בשורה; הקצאה של 60 תקני עובדים סוציאליים נוספים לתכלול נושא האלימות במשפחה ברשויות המקומיות ולהובלת שיתופי הפעולה הנדרשים בתחום; ביצוע סקר לאומי לבדיקת היקפה וטיבה של תופעת האלימות במשפחה וקביעת מדדי הצלחה לבדיקת תוצאות התוכנית הבין-משרדית ויעילותה, וכמובן השירותים שניתנים במסגרתה.

יריב לוין: בנוסף, ישמש הכסף לפיתוח מענים לנערות ולנשים בסכנת חיים ולנערות ולנשים טעונות הגנה.

יריב לוין: בין יתר המענים שיינתנו: הקמת קומפלקס הגנה ושיקום שיספק מעטפת הגנה לצד עבודת טיפול ושיקום – זאת במקביל לרצף טיפולי, שייעשה בקהילה ובמשפחה, כדי לאפשר את חזרתן הביתה של אותן נשים ואותן נערות, כמובן כאשר הדבר אפשרי ובטוח.

יריב לוין: הפעולות שפורטו לעיל והמשאבים שהוקצו לטובתן יצאו לדרך והתוכנית מתקדמת על פי לוחות הזמנים והתוכנית כפי שאושרה בממשלה.

יריב לוין: המשרד ימשיך לפעול ליישום המלצות הוועדה הבין-משרדית למניעה ולטיפול בתופעת האלימות במשפחה, וכמובן ליישום החלטת הממשלה בעניין הזה, ובתוך כך לגיוס כוח האדם הדרוש, להקצאת התקנים וכמובן לקידום השירותים המצויים בתהליכי מכרז, והכול כפי שמפורט כמובן בתוכניות העבודה של המשרד.

חמד עמאר: שאלה נוספת, בבקשה.

מרב מיכאלי: אדוני, תראה, החלטת הממשלה על הקמת הוועדה הבין-משרדית הייתה בשנת 2014.

מרב מיכאלי: מאז 2014 נרצחו 99 נשים על ידי בן משפחה או בן זוג.

מרב מיכאלי: ב-2016 הוגשה התוכנית של הוועדה הבין-משרדית.

מרב מיכאלי: מאז 2016 נרצחו 67 נשים על ידי בן זוג או בן משפחה.

מרב מיכאלי: אנחנו מדברות על מצב שבו אתה אומר לי שהייתה תוספת של 20 מיליון שקל, כשבעצם רק עכשיו היא תועבר, החודש.

מרב מיכאלי: זאת אומרת שבעצם ב-2019 היו רק 30 מיליון שקל מתוך 50 מיליון שהיו צריכים להיות מוקצים מדי שנה לפי התכנון המקורי, ואפילו זה לא קרה בשנת 2019.

מרב מיכאלי: אז קודם כול, שמעתי קודם את דבריך בסיכום שלך להצעות לסדר-היום, כשדיברת על המצוקה בכך שאין ממשלה עכשיו – אבל הייתה כל הממשלה של הכנסת העשרים.

מרב מיכאלי: אגב, החקיקה של האזיק האלקטרוני עברה כבר בכנסת העשרים.

מרב מיכאלי: זה לא משהו חדש מעכשיו, זה משהו שעבר כבר אז ולא הייתה שום סיבה לא להפעיל אותו כבר באופן אפקטיבי.

יריב לוין: זה לא כל כך פשוט, צריך תקנות ויש כל מיני בעיות אחרות, אבל בסדר.

מרב מיכאלי: בסדר, אבל זאת העבודה של הממשלה.

מרב מיכאלי: זה בדיוק מה שהממשלה אמורה לעשות.

מרב מיכאלי: משרדי ממשלה – – –

יריב לוין: בלי כנסת זה קשה.

מרב מיכאלי: יש הרבה מאוד תקנות שהממשלה לא צריכה להביא לאישור הכנסת ואין לה שום בעיה להעביר אותן, בוודאי בדברים כל כך דרמטיים ומצילי חיים.

מרב מיכאלי: לכן, תן לי רק להבין ממך.

מרב מיכאלי: כרגע אתה אומר: בסדר, היו 30 במקום 50, עכשיו העבירו עוד 20, בסדר גמור – – –

יריב לוין: לא, לא.

יריב לוין: אמרתי: התקציב אושר ולכן כל מה שהיה צריך להתבצע על פי תוכניות העבודה בוצע מתוך הנחה שיש 50 מיליון שקל.

יריב לוין: הכסף הועבר רק עכשיו בגלל בעיות שהן לצערי הרב לא עניין של הממשלה אלא העובדה שכובלים את ידינו ולא מאפשרים לעבוד.

יריב לוין: עד שהצליחו לעשות פה העברות בוועדת הכספים בהיעדר רוב לממשלה בכנסת היה תהליך לא פשוט, שגם האופוזיציה לא תמיד הקלה עליו, אם אנחנו כבר רוצים להיכנס לזה.

יריב לוין: לכן, בשורה התחתונה, התוכנית מתקדמת על פי לוחות הזמנים, על פי התכנון כפי שצריך להיות, לפחות כך נמסר לי.

מרב מיכאלי: שאלתי אליך: לפי דוח של הממ"מ שיצא היום לא ברור שיש איך להעביר את התקציב ל-2020, וגם ב-2020 אנחנו עלולות להימצא בלי ממשלה, לפחות בחודשים הראשונים של השנה.

מרב מיכאלי: זאת שאלה ראשונה: האם יש איך להעביר את התקציב להמשך התוכנית ב-2020?

מרב מיכאלי: שנית, לפי דוח הממ"מ, למעבר למה שכבר הועבר לא היו עדיין מקורות תקציביים.

מרב מיכאלי: האם יש מקורות תקציביים להמשך המימון של התוכנית?

יריב לוין: טוב, אני חושב שהתשובה – – –

חמד עמאר: תודה רבה.

יריב לוין: תודה.

יריב לוין: השאלה היא טובה אבל נדמה לי שגם התשובה ברורה לחלוטין, על שתי השאלות.

יריב לוין: תראי, חברת הכנסת מיכאלי, אם לא יהיה תקציב מדינה מאושר ל-2020 הרבה מאוד דברים ייפגעו, ובהם גם הנושא החשוב מאוד הזה.

יריב לוין: ברור לגמרי שכל דבר שאיננו נמצא בבסיס התקציב בעצם אי-אפשר יהיה לתקצב אותו או יהיה כמעט בלתי ניתן לתקצב אותו, וגם אם אפשר יהיה למצוא דרך, זה יהיה קשה מאוד ומסובך מאוד, וייקח הרבה מאוד זמן.

יריב לוין: בכלל, כל ההליכים כדי לאשר משהו במצב הזה ובתקופה הזו הם סבוכים ובעייתיים.

יריב לוין: את שואלת אותי – סבוכים ובעייתיים מדיי.

יריב לוין: אני חושב שמזמן הופר האיזון הנכון בין העובדה שצריך לשמור שממשלת מעבר לא תעשה כל מיני דברים שהיא לא צריכה לעשות לבין העובדה שיש מדינה שפשוט חייבת להמשיך להתנהל ויש דברים שצריכים להמשיך לקרות.

יריב לוין: המציאות שבה בעצם אנחנו נשלטים כבר שנה שלמה על ידי פקידים – שגם הם, מה לעשות, לא נבחרו, והם מחליטים מה מותר לעשות ומה אסור לעשות, ואיזה דבר בעיניהם הוא מספיק דחוף כדי לאשר אותו ומספיק תואם את המדיניות הקודמת ולא מהווה שינוי בה ולא קשור בבחירות, כדי שהם ייאותו ויואילו בטובם לאשר או לא יואילו בטובם לאשר – אני חושב שכל המצב הזה הוא לא תקין לחלוטין.

יריב לוין: אני בכלל כופר, באופן אישי, בכל ההנחה הזו שיש מין תקופת ביניים כזו שבה אין סמכות לאף אחד לעשות שום דבר חוץ מלפקידים, שאיש לא בחר בהם ואיש לא מינה אותם.

יריב לוין: אני חושב שזה בדיוק הפוך, זה צריך היה להיות כמו שזה ברוב המקומות בעולם, שבהם מי שמחזיק ויושב ומכהן יש לו את מלוא הסמכויות, עד הנקודה שבה הוא מוחלף במישהו אחר, ואין מין ואקום ואין מין מצב כזה שאי-אפשר לעשות כלום.

יריב לוין: נכון, צריך למנוע דברים שהם באמת חריגים, שתבוא ממשלת מעבר ותחליט לחלק כסף לציבור ערב הבחירות כדי לקבל תמיכה, או דברים מהסוג הזה.

יריב לוין: אבל מכאן ועד לקיצוניות המטורפת שאנחנו נמצאים בה, אני חושב שאין שום הצדקה.

יריב לוין: ולכן טוב נעשה, אגב, בעניין הזה, אם תצטרפו להרבה מאוד יוזמות שאנחנו ניסינו לקדם בכנסת העשרים בלי הצלחה, בין היתר בגלל התנגדות עיקשת של האופוזיציה.

יריב לוין: אם תהיה נכונות, בוודאי שלך, גם באופן אישי, להצטרף ליוזמות האלה, שייתנו הרבה יותר כוח בידי הדרג הנבחר גם במצבים האלה, כדי לקבל החלטות ולבצע אותן, אני חושב שזה יוכל לפתור הרבה מאוד בעיות, כולל את הבעיה הזו.

יריב לוין: צריך לזכור שבסוף הרוב המוחלט של הנושאים, חברת הכנסת מיכאלי, הם באמת לא נושאים במחלוקת.

יריב לוין: הם נושאים שגם את ואני, שיש בינינו הרבה חילוקי דעות בלא מעט נושאים, יכולים להסכים עליהם, והם נושאים שבאמת הם לא עניין פוליטי אלא עניין באמת של טובת המדינה וטובת הציבור ודברים שצריך לטפל בהם.

יריב לוין: וצריך למצוא את המנגנונים שיחלצו אותנו מהשיתוק המוחלט הזה – – –

מרב מיכאלי: – – – אבל אתה לא מסביר למה מ-2016 – – –

יריב לוין: אז אני אומר, חברת הכנסת מיכאלי, אני – – –

מרב מיכאלי: ב-2016, ממשלה מתפקדת – – –

יריב לוין: חברת הכנסת מיכאלי, אני עונה לך – – –

מרב מיכאלי: ברוב מוחלט.

יריב לוין: אם התשובה שלי לא הובנה, אז אני אגיד יותר טוב.

יריב לוין: תראי, אני הרי לא עקבתי ולא מכיר, באופן טבעי, את הנושא הזה מ-2016 – הרי אני לא שר העבודה והרווחה – אז אני לא יכול להגיד לך באופן נקודתי מה קרה בכל חודש או בכל שבוע עם העניין הזה.

יריב לוין: אבל אני יכול להגיד לך מה קורה עם הרבה מאוד נושאים אחרים שאתה מחליט לקדם ורוצה לקדם.

יריב לוין: החלטות שאנחנו מקבלים פשוט לא מתבצעות, והדברים פשוט נתקעים ופשוט לא מתקדמים, כי פה יש קושי משפטי, ושם יש עוד שאלה משפטית שצריך לברר אותה, ופה יש עוד איזה אישור חשב שצריך לקבל, ושם יש זה, ושם יש ההוא.

יריב לוין: אני כל פעם מספר ונותן כאן את אותה דוגמה, ואם צריך אני אחזור עליה פעם נוספת:

יריב לוין: אמרתי לך שבמשרדי התפקיד הכי חשוב, אולי, לפחות מבחינת היקף האחריות התקציבית שיש תחתיו, זה תפקיד של סמנכ"ל שיווק, שצריך להיות אחראי על השיווק של ישראל בעולם.

יריב לוין: אני באמת קיבלתי תוספת תקציבית מאוד משמעותית למשרד שלי.

יריב לוין: סמנכ"ל השיווק שהיה כאשר אני נכנסתי לתפקידי עזב אחרי כמה חודשים.

יריב לוין: לקח פרק זמן קצר – של 13 חודשים – עד שגמרו את המכרז כדי לבחור מישהי שנבחרה במקומו.

יריב לוין: כמובן שאסור שהשר בכלל ידע מי המועמדים ומה ההליך, וחס וחלילה ידבר איתם ואפילו לא יחווה את דעתו.

יריב לוין: היא פשוט הופיעה במשרדי ביום שבו היא נבחרה, כן, לתפקיד כל כך משמעותי.

יריב לוין: לצערי הרב היא הגיעה למסקנה אחרי כמה חודשים שהיא סבורה שהיא לא רוצה להמשיך, מסיבותיה שלה, והיא עזבה ונשארנו בלי סמנכ"ל שיווק.

יריב לוין: ואני שואל אותך: אז מה נעשה עכשיו?

יריב לוין: עכשיו נתחיל עוד תהליך של 13 חודשים עד שהבן אדם ייכנס?

יריב לוין: בשורה התחתונה, גם נכון לרגע זה עוד אין סמנכ"ל שיווק במשרד התיירות.

יריב לוין: ובסוף מרוב תקינות, ומרוב מנגנונים, ומכרזים, וביורוקרטיות, ושהשר רק לא ידע, ולא ולא ולא ולא – השורה התחתונה היא שכך הדברים נראים והעסק פשוט לא מתנהל.

יריב לוין: זה קורה בכל התחומים ובכל הנושאים, וזה קורה גם כאן.

יריב לוין: לשמחתי במשרד התיירות הצלחנו בסוף להסתדר, הנתונים מדברים בעד עצמם, אבל אני לא חושב שזה נכון שכך הדברים יתנהלו.

יריב לוין: הלוואי שנמצא שותפים לרצון שלנו לעשות שינויים יסודיים בנושאים האלה אם וכאשר סוף-סוף נהיה במצב שתהיה לנו ממשלה מתפקדת וכנסת שבאמת עוסקת בחקיקה כפי שצריך להיות.

יריב לוין: תודה.

חמד עמאר: תודה רבה לך.

חמד עמאר: תם סדר-היום.

חמד עמאר: הישיבה הבאה תתקיים מחר, יום שלישי, כ"ח בחשוון התש"ף, 26 בנובמבר 2019, בשעה 16:00.

חמד עמאר: ישיבה זו נעולה.